
care se împleteau plăcerea și frustrarea. Femeia de 
pe scaunul pasagerului era aplecată deasupra lui și 


îşi mişca în sus și în Jos capul. Lumina se dusese, 
dar rămâneau zgomotele. 

Nic a dat roată mașinii care îi obstrucţiona 
vederea. Observase că mașina lui Watkins e gri, dar 
abia după ce s-a apropiat mai mult, a putut să-și 
dea seama ce marcă e. O camionetă gri-cărbune. 
Căpitanul Watkins. Femeia. 

Nic s-a lăsat pe vine în spatele camionetei, cu 
inima bubuindu-i în piept. 

Gândeşte! 

Sticla de la triplele din spate era intactă, dar nu 
putea să își dea seama dacă becurile nu erau cumva 
arse. Trebuia să aștepte până pornea motorul. 

Un râset. Fum de ţigară plutind pe geam. Ceva 
despre „50 de dolari” şi un „cam scump”, apoi 
„atunci ar fi trebuit să întrebi înainte, măgarule”. 

S-a deschis portiera. Femeia a ieșit afară împle-ti- 
cindu-se. 

Watkins i-a aruncat pe un ton crud, zeflemitor: 
„Târfă de doi bani.” 

Apoi, motorul. Luminile. Ambele triple 
funcționau. Trecuseră însă două săptămâni. 

Nic s-a grăbit spre mașina paralelă și a reușit să 
facă o poză cu telefonul în timp ce camioneta 
căpitanului Watkins se îndepărta. 

Ziua a paisprezecea 


MICK NU SE ÎNTOARCE ACASĂ. ESTE PRIMA OARĂ 
când lipseşte toată ziua și, din câte se vede, şi toată 
seara. 

Înseamnă că s-a acomodat cu mine, cu felul în 
care mă port cu Alice. Şi, desigur, ne supraveghează 
nonstop. 

Apoi îmi zic că nu vrea să stea cu noi. Că încă 
vânează ceea ce a pierdut odată cu moartea femeii 
care a locuit aici înaintea mea. 

— Îmi este foame, zice Alice. 

Își strecoară braţul printre zăbrele, iar eu îi 
cuprind mâna şi o duc la buze. 

— Ştiu, scumpo. Vrei să îmi spui ce se găseşte în 
bucătărie? Aş putea să te învăţ să pregătești ceva. 

Își lasă bărbia în piept, cu ochii mijiți însă la 
mine. Își mușcă buzele și îşi încrețește nasul. Am 
botezat această expresie a ei Mutra Furioasă. Nu 
rostesc cuvintele cu voce tare, dar iau seama mutrei 
ŞI ceea ce o provoacă, precum și ce o alungă. 

— Nu am alte idei mai bune, dar, dacă te-ai 
gândit tu la ceva, voi încerca să te ajut, adaug. 

Acum își încrucișează brațele la piept şi pufnește. 
Încerc să nu râd, dar este amuzant. Nu m-am mai 
simţit amuzată de foarte mult timp. E posibil să fi 
trecut chiar ani întregi. Înlăuntrul meu s-au pus în 
mişcare nişte forţe care lasă impulsul acesta să se 
manifeste. Să se desfășoare. 

— Ti-a spus ce să faci în cazul unei urgenţe? o 
întreb. De exemplu, dacă ţi se face rău sau dacă 


izbucnește un incendiu? Ai cum să dai de el? Din 
camera asta, eu pot să te ajut să înveţi și să te joci, 
dar cam atât! 

Își lasă braţele în jos. Mutra Furioasă se 
îmblânzeşte, devenind poznașă, răutăcioasă. Își 
lasă capul într-o parte și scoate un umăr în faţă, 
mereu pe același — cel drept. Aceasta este Mutra 
Vicleană. Ştie ea un secret și vrea să îl scot de la ea. 

Nicole știa să facă moaca asta de la patru ani. 
Annie, abia la şase sau șapte şi, chiar şi atunci, era 
mai degrabă jucăușă decât precoce. Evan nu avut-o 
niciodată. Singurul meu băiat, pe care puteam să îl 
citesc însă ca pe o carte deschisă. 

În ultimele paisprezece zile, am avut timp să mă 
gândesc — şi nu doar la Mick, Alice şi planul meu. 
M-am gândit de ce mă aflu aici şi că poate mi-am 
primit în sfârşit sentinţa pentru crima pe care am 
comis-o. În sfârşit, sunt pedepsită. Gândul acesta 
m-a alterat în interior. 

Odată cu această schimbare, am obținut şi o nouă 
perspectivă asupra fetelor mele, pe care nu le mai 
văd la fel. Annie, fata bună. Nicole, fata rea. Nu ar 
trebui să facem asta. Noi, părinţii. Părinţii buni. 
Însă eu am încetat să mă mai prefac că sunt unul. 
Urăsc persoana în care s-a transformat Nicole în 
ultimii ani. Dacă ar fi cineva pe care l-aș vedea pe 
stradă, i-aş mulțumi lui Dumnezeu că nu este 
copilul meu. I-aș judeca părinţii. Cine ar permite un 
astfel de comportament? Cine şi-ar lăsa copilul 
crescut mare să se comporte așa? 

Însă acum îmi dau seama că Annie a fost și ea 
precoce şi că a avut o personalitate puternică. 
Atunci când o lăsam responsabilă pe sora ei, putea 
să fie sfidătoare. Și avea resentimente faţă de 
fratele ei. Avea resentimente față de amândoi, 
pentru că o trăgeau, în ciuda împotrivirilor ei, de pe 
piedestalul de bebeluş, voind ca ea să crească şi să 


nu le mai fie o povară. Annie reușise să devină 
singurul lucru asupra căruia ne concentram. 
Bebelușii au întotdeauna nevoie de mai multă 
atenție. 

Amintirile au început să treacă bariera, iar 
durerea pe care o poartă cu sine pălește cu fiecare 
zi. Chiar şi acum, când vorbesc cu Alice despre 
faptul că aș vrea să o ajut să gătească, o văd pe 
Nicole stând pe un taburet și amestecând într-un 
castron făină și zahăr, folosindu-se de o lingură 
mare din lemn pe care abia o poate cuprinde cu 
mâna. 

Cum îi plăceau brioşele cu afine, obişnuiam să le 
facem împreună. Încă ştiu reţeta pe de rost. Nu am 
uitat-o niciodată. Două căni de făină. Una de 
zahăr... 

Şi John, amintirile cu John... vin dintr-un trecut 
îndepărtat şi dezgroapă senzaţii care trăiesc mai 
mult în trupul decât în mintea mea. Mâna lui pe 
spatele meu. Extazul care îi urma acestei atingeri. 
Credeam că aceste amintiri fuseseră pierdute 
pentru totdeauna. 

Asta nu schimbă cu nimic ceea ce am făcut. Nu 
simt că ar trebui să îmi îmblânzească sentinţa. Din 
contră. Acum înţeleg că această sentinţă, faptul că 
sunt forțată să trăiesc aici cu acest bărbat și copilul 
lui, a ostoit o durere veche. Vina se înmoaie pe zi ce 
trece. Povara pe care o port devine mai ușoară. 

Acum sufăr pentru că vreau ca Nicole să fie în 
siguranţă. Și Evan, poate. Bărbatul acesta ar putea 
şti totul despre el. Poate că îl vrea şi pe el. 
Suferinţa mea compensează ceva. lar asta îmi 
aduce un soi de vindecare. 

— Alice, îi zic cu un zâmbet. Cunosc eu faţa asta! 
La ce te gândești? 

Alice se uită spre monitorul din capătul holului. 
Se așază în așa fel încât să fie cu spatele la el. Își 


coboară și glasul, doar ca să fie sigură, îmi închipui. 

— Știu unde este cheia, mă informează. 

Cuvintele ei mă fac să mă înec de uimire. Însă 
reușesc să zâmbesc ușor, un zâmbet care arată doar 
o vagă curiozitate. 

— Ştii? o întreb. 

Dă din cap încetișor, Mutra Vicleană. 

— În cazul în care chiar-chiar am nevoie de tine, 
adaugă. 

Mă trag puţin în spate şi îmi întind picioarele. 
Am început să simt furnicături. 

La vârsta mea, nu e ușor să stai toată ziua pe 
podea. 

Îmi trec în revistă opţiunile. Aş putea să încep să 
plâng. Să zic că îmi este foarte foame şi că am 
nevoie de ajutorul ei. Însă nu pare să-şi dorească 
asta. M-a salvat deja cu un pahar de limonadă. Şi-a 
exercitat doza zilnică de empatie. 

Am ajuns să înțeleg însă că își dorește şi alte 
lucruri. 

Hannah a dat-o de gol într-o zi, pe când discuta 
cu Suzannah. 

„Ce vrei să te faci când vei fi mare?” Suzannah 
este aceea care pune mereu întrebări. 

„Vreau să merg la un doctor care să mă ajute să 
pot ieşi afară fără mască. Apoi voi călători 
pretutindeni.” 

„Pot să vin şi eu?” a întrebat Suzannah. 

„Nu, prostuţo. Doar mămica mea poate să vină.” 

Doar mămica ei. Vrea să iasă din această casă, să 
se elibereze dintre aceşti patru pereţi. Şi ştie că 
Mick nu o va salva. 

Doar mămica ei poate să o salveze. 

Prima ei mămică este moartă. Cea cu păr blond 
adevărat şi trup zvelt. 

Acum s-a procopsit cu mine. lar eu nu pot să o 
ajut decât dacă mă ajută ea mai întâi în privinţa lui 


Mick. 

— Ce fel de situaţie ar fi aceasta — în care chiar- 
chiar să ai nevoie de mine? o întreb. 

Mutra Vicleană dispare și apare Mutra Tristă. 

— Nu știu. 

Îmi dau seama că vorbeşte serios. Confuzia o 
întristează. Nesiguranţa o întristează. Trebuie să 
înțeleagă regulile ca să poată păstra casa în ordine. 
Ca să nu mai piardă încă o mămică. 

Îmi întind mâna printre zăbrele — ceva ce fac 
foarte rar — şi îi mângâi genunchiul îndoit. 

— E în ordine, îi spun. Hai să-i dăm de cap 
împreună! Continui: Crezi că a vrut să spună doar 
dacă te rănești sau te simți rău? 

Ridică din umeri. 

Apoi apare Mutra Veselă. 

— Cred că dacă aş face ceva periculos în 
bucătărie. De exemplu, dacă aș arde ceva. 

Mă agăţ de asta. 

— Spre exemplu, dacă ai arde ceva și nu ai ști 
cum să oprești fumul? Să zicem că ai încerca să 
încălzești niște supă și pe ochiurile de la aragaz ar 
fi rămas unt? Genul acela de fum? 

Alice se gândește. 

— Da! 

— Am făcut asta de nenumărate ori acasă, zic. 
Untul ars scoate mult fum, dar nu ia foc ca uleiul. 
Cu toate astea, e înfricoșător. 

Alice mă studiază cu atenţie. Apoi se întoarce cu 
faţa la cameră. 

— Aş putea să fac supă! zice. Pentru că el nu e 
acasă şi s-a făcut târziu. Trebuie să luăm cina. L- 
am văzut făcând supă. Ştiu cum! 

A rostit cuvintele tare. Se ridică şi se îndreaptă 
spre bucătărie, 

După zece minute, îi aud piciorușele tropăind pe 
hol. Mă trag la marginea uşii de metal și încerc să 


văd ceva printre zăbrele. 

Alice aleargă spre mine, abia putând să-și 
ascundă zâmbetul. 

— Cred că am dat foc! spune. În timp ce făceam 
supa! 

Mă ridic cu o mină alarmată. Amândouă vorbim 
tare. 

— Ah! Ştii cum să-l stingi? Te-a învăţat? 

— Nu! Chiar-chiar am nevoie de tine! 

Se întinde spre ușă. Mutra Veselă e în dezacord 
cu agitația din glas. 

Are în mână o cheie de fier. 

Mă trec un milion de senzaţii când o văd cum o 
bagă în lacăt şi răsucește. Când aud clinchetul 
metalic şi apoi ţăcănitul. Gânduri. Emoţii. 
Instincte. Sunt prea multe ca să le pot sorta. Mă 
simt ameţită din cauza entuziasmului. Posibilităţile 
mi se par nelimitate, însă, cu toate astea, ştiu că o 
singură cale este cea corectă. Ştiu că am o singură 
şansă să reușesc. 

Pășesc afară din închisoarea mea și alerg alături 
de Alice spre bucătărie. Cheia a rămas în broasca 
de la ușa cu zăbrele care se bălăngăneşte acum, 
deschisă. 

În bucătărie, văd că fumul iese din ochiurile de la 
aragaz. lau oala cu supă. Opresc aragazul și pun 
mâna pe un prosop. Îl ud la chiuvetă și apoi şterg 
ochiurile până îndepărtez untul și fierbințeala se 
domolește. Nu mai fumegă. 

Îmi rotesc privirea prin cameră, în căutarea 
ochilor lui Dolly. Nu îi văd, dar asta nu înseamnă 
că nu sunt acolo. 

O trag pe Alice aproape. 

— Acum e în ordine. Eşti în siguranţă. 

— Îţi mulţumesc foarte mult! 

Nu este o actriţă bună. Îndosariez această 
informaţie alături de toate celelalte lucruri pe care 


le știu despre ea. 

— Cum a ajuns untul pe aragaz? o întreb. 

— Încercam să îl pun pe pâine și pur și simplu a 
căzut. Nu m-am gândit că vor apărea probleme. Nu 
știam că untul poate să ardă așa. 

A rostit cuvintele foarte tare, de parcă ar ști că 
vocea ei trebuie auzită de departe. Mă gândesc că 
poate în bucătărie nu sunt camere până la urmă. 

— În ordine! zic. E în ordine! Cum ai fi putut să 
ştii aşa ceva? 

Termin de curăţat. Încălzesc supa, ung pâinea cu 
unt şi servesc masa. Alice aruncă priviri spre uşa 
livingului. 

— Alice! îi spun. 

— Da? 

— Dolly poate să vadă în bucătărie? 

Apare Mutra Vicleană. Alice își mișcă încetișor 
capul de la stânga spre dreapta. Nu. 

Apoi privirea i se îndreaptă din nou spre living. 
Urmăresc același traseu și descopăr un monitor în 
colțul peretelui de lângă ușă. E îndreptat la un 
unghi din care poate înregistra masa, dar nu și 
aragazul. Nici chiuveta. 

Şi nici dulăpiorul de sub chiuvetă. 

Dulăpiorul pe care l-am deschis ca să caut un 
prosop și în care am găsit câteva produse de 
curăţenie. Bureţi vechi. Detergent de vase. Spray 
WD-40. 

Şi o sticlă de antigel. 

Îi zâmbesc lui Alice și îmi las mâna pe spatele ei. 
O mângâi uşor, alintând-o. Mutra Vicleană se 
preschimbă în Mutra Veselă. Are un zâmbet mare 
pe chip. 

Zâmbesc şi eu. 


20 


Ziua a paisprezecea 


NIC A STRĂBĂTUT RAPID PARCAREA. AERUL ERA 
atât de rece, încât își putea vedea respiraţia. Şi era 
atâta linişte, încât își putea auzi paşii pe pavaj. 
Watkins era de mult plecat. Femeia se făcuse și ea 
nevăzută printre mașini, probabil în spatele 
clădirii. 

Înăuntru, Nic s-a oprit şi s-a rezemat de perete, 
chiar sub una dintre camere. Nu voia să fie văzută. 
De nimeni. 

Şi-a scos telefonul, dar nu avea pe cine să sune. 

Tatăl ei o minţise în privinţa analizei grafologice. 

Roger Booth minţise în privința lui Daisy 
Hollander, nespunându-i că el era iubitul de care 
fugea fata atunci când dispăruse. 

lar Watkins omisese să menţioneze că are o 
maşină gri-închis. Acum, că se gândea mai bine, 
nici agentul Reyes nu îi spusese. Cine mai 
rămânea? Era un oraș mic. Watkins își conducea cu 
siguranță camioneta când nu era la datorie. Peste 
tot prin Hastings Pass. În fiecare zi. An după an. 
Cu toţii o văzuseră, cu siguranță: Booth, doamna 
Urbansky. Reyes. Chiar şi Kurt Kent, barmanul. 

Şi ce era cu Kurt? O dusese cu mașina prin 
pădure, tocmai până la casa surorii lui Daisy, știind 
prea bine cine e Roger Booth. 

Nu putea avea încredere în nimeni. 

Era justificată atitudinea ei? Sau pur şi simplu 
devenise paranoică? Până la urmă, şi ce dacă 
Watkins conducea o camionetă gri? Edith Moore 


nici măcar nu fusese sigură în privinţa culorii. Ar fi 
putut să fie neagră sau maro. Și ce dacă Watkins 
agăța prostituate într-o zi şi a doua zi ajuta 
adolescente să obţină burse? Oamenii sunt 
complicați. Învăţase asta în toate acele nopţi 
petrecute în baruri. Nu mai era o adolescentă 
cocoloşită. 

Şi totuși, viața pe care o dusese în ultimii cinci 
ani îi arătase că poate avea încredere într-o singură 
persoană — iar acum acea persoană era dispărută. 

Ce era de făcut? S-a gândit la mașina ei, parcată 
afară. Ar fi putut să plece, să meargă direct acasă. 
Tatăl ei ar fi putut să vină şi să îi ia lucrurile de la 
motel. Nu era obligată să rămână acolo. Nu mai 
avea ce face. 

O înconjura o mare de oameni care treceau în 
valuri dinspre ori spre cazinoul aflat de cealaltă 
parte a holului. Atâtea feţe — fericite, gânditoare, 
îngrijorate, entuziasmate! Energia aceasta începea 
să se strecoare înlăuntrul ei, hrănind spaima ce 
începuse deja să o împresoare. 

Poate că tocmai de aceea o minţea toată lumea. 
Pentru că nu putea face față faptelor. Adevărului. 
Pentru că nu reușise să își mai dirijeze viața de la 
moartea lui Annie. 

A tras aer în piept, dar nu l-a simţit în plămâni. 
Își simţea respiraţia superficială. Sufocantă. 

Nu greşeau. Din acea duminică după-amiază în 
care băuse primul pahar, nu mai putuse să dea 
înapoi. „E doar influenţată de colegi”, le spuseseră 
cei de la școală părinţilor ei, îngrijoraţi după ce 
fusese găsită beată la un bal. „Acum s-a speriat şi 
nu va mai face.” Până la urmă, avea de pierdut 
enorm de multe. Fusese deja acceptată la Williams 
College. Era căpitanul echipei de cros. Era în cărţi 
să ajungă şefă de promoţie. 


Apoi, după ce găsiseră votcă într-o sticlă de apă 
pe care şi-o ţinea în vestiar, psihologii intraseră în 
joc. „Este vina supravieţuitorului”, ziseseră ei. 
Despre asta citise abia recent, într-unul dintre e- 
mailurile mamei ei, iar acum totul se lega. Faptul 
că o puseseră să meargă la ședințe de terapie în 
care i se spunea că nu greșește cu nimic fiind încă 
în viaţă. 

După ce leşinase de beată ce era în baia de la 
școală, cu o lună înainte de absolvire — în vreme ce 
ajunsese să aibă note extrem de proaste —, nu 
avuseseră încotro şi o exmatriculaseră. Noua teorie: 
căuta atenţie. Încercase să o obţină fiind bună și 
silitoare, dar nu fusese îndeajuns. Acum trebuia să 
fie rea. Ororile care urmaseră erau acum niște 
amintiri puternice, viscerale. Şedinţe de terapie cu 
ambii părinţi în care aceștia îi spuneau cât de rău 
le părea că nu luaseră seama la suferinţa ei pentru 
că se confruntaseră cu propria lor suferință. 

Nimeni nu o ascultase când vorbise despre golul 
pe care nu îl putea umple nimic. Nu înțelegeau cum 
se ajunsese acolo decât folosindu-se de ceva 
desprins din cărțile lor cu afecțiuni. Nic și-ar fi dorit 
să aibă un film al întâmplărilor — Annie alergând în 
timp ce ea ţipa, apoi mașina şi sângele. Zecile de 
apeluri ignorate de pe telefonul ei prin care mama 
lor o implora să îi spună dacă sunt bine. De ce nu 
ajunsese Annie acasă la prietena ei ca să se joace 
împreună, așa cum vorbiseră? 

Expresia de pe chipul lui Evan. Imaginea mamei 
ei, ţinându-şi în braţe copilul mort. Urletul ei 
sfâşietor pe care Nic încă îl mai auzea. 

Vină. Disperare. Ură de sine. Existau atâtea 
cuvinte care puteau descrie ceea ce trăia în golul 
dinlăuntrul ei, dispreţuitoare în faţa psihologilor şi 
a sacului lor cu rahaturi! 


lar acum provocase dispariția mamei prin 
cuvintele ei blestemate. Dispărută sau moartă — nu 
exista o altă variantă, nu avea cum să se mintă ca 
să evite aceste două scenarii. 

Confuzie. Panică — trebuia să ajungă într-un loc 
liniștit, să fie singură, înainte ca oamenii să 
înceapă să bage de seamă. 

A pornit paralel cu peretele, cu capul plecat, 
îndepărtându-se de intrarea în cazinou. De cealaltă 
parte se afla un hol unde se găseau toaletele, 
lifturile şi sălile de conferinţă. Şi un centru de 
afaceri. 

Un bărbat tânăr a trecut pe lângă Nic, şi ea l-a 
apucat de mânecă. Expresia de pe chipul ei a părut 
să-l alarmeze. L-a întrebat dacă stă la hotel şi dacă 
îşi poate folosi cardul ca să o lase să intre. 

Bărbatul a ezitat, dar apoi i-a deschis uşa. Nic i-a 
mulțumit, iar bărbatul a plecat rapid, uitându-se 
peste umăr. Întrebându-se dacă nu cumva făcuse o 
greşeală lăsând o așa lunatică să intre în acea sală. 
Nic respira greoi, roşie la faţă şi asudată. 

S-a aşezat pe podea, într-un colţ, şi s-a lăsat 
pradă disperării. Voia ceva de băut. Gândul că 
trebuia să se întoarcă în mijlocul mulțimii era 
singurul lucru care o oprea. 

Deci a murit. Deci ne-a părăsit. Şi acum? Încă 
putea fi găsită. Nu se schimbase nimic din 
momentul în care îşi făcuse bagajul şi venise până 
aici. Trebuia să îşi găsească mama şi să o aducă 
acasă. 

În cameră se afla o masă lungă cu patru 
calculatoare şi o imprimantă. Nic s-a ridicat de pe 
podea și s-a aşezat în faţa unui monitor. L-a pornit 
şi a deschis o pagină de căutare. 

I-a scris în bara de căutare pe fiecare dintre ei, 
unul după altul. Numele i se învârteau în cap. 
Daisy Hollander. Roger Booth. Charles Watkins. 


Kurt Kent. Rezultatele căutării au umplut ecranul. 
Erau feţe care purtau același nume, însă niciuna 
dintre ele nu se potrivea. A restrâns căutarea 
pentru Daisy adăugând Hastings, dar fără rezultat. 
Apoi a introdus oraşul New York şi s-a ales cu mai 
bine de treizeci de fețe. Nu ceruse să vadă o 
fotografie. Multe dintre femeile de pe ecran ar fi 
putut să fie ea — aveau vârsta apropiată şi 
corespundeau descrierii fizice. Şi cu toate acestea, 
probabil că niciuna dintre ele nu era Daisy din 
Hastings. Dacă nu voia să fie găsită, atunci nu avea 
de ce să îşi pună fotografii pe Facebook sau Snap 
Chat. 

Faptul că se concentra asupra unei activităţi o 
făcea să se simtă mai bine. Nervii i se destindeau, 
iar panica se risipea. Şi-a continuat căutările. 

Kurt Kent era pe site-urile de socializare şi toate 
conturile erau active, dar private. Pe Booth şi pe 
Watkins i-a găsit printr-o aplicaţie care găsea 
adresele oamenilor. Majoritatea rezultatelor erau 
false şi, oricum, nu avea nevoie de adresele lor. Ştia 
unde locuiesc. Avea nevoie de pagini de socializare, 
ceva care să îi ofere acces în vieţile lor. 

Gândul i-a zburat la Booth. La proprietatea lui şi 
la gardul care avea o gaură în el. 

A accesat o imagine din satelit a motelului 
Hastings şi apoi a mărit-o. Era făcută vara, după 
cum arătau copacii cu coroane bogate de frunze 
verzi. Nu reuşea să vadă gardul din spatele 
motelului, însă se zărea ceva pe proprietatea 
adiacentă. O linie subţire care se pierdea în desișul 
pădurii. 

A micşorat imaginea şi a încercat să lege linia 
aceea de alte construcţii — o casă, un hambar şi încă 
un gard. Era imposibil însă pentru că era acoperită 
în multe părţi de copaci. Cu toate acestea, linia 


acelui gard, dacă era gard, se îndepărta de motel, 
nu se apropia de el. 

De obicei, gardurile formau un cerc sau un pătrat, 
închizând o bucată de pământ. Ar fi fost ciudat ca 
gardul să se îndepărteze de bucata de pământ pe 
care se afla motelul, chiar dacă această bucată se 
întindea pe sute de pogoane. Nu — gardul nu 
îngrădea parcela de pământ pe care o deţinea 
Booth. Îi aparţinea terenului din spatele acesteia, 
exact aşa cum îi spusese acel localnic tatălui ei. 

Apoi a mai observat ceva — o altă porţiune fără 
copaci. A mărit imaginea până când în faţa ochilor 
i-a apărut, fără urmă de îndoială, o casă! 

O casă, cu o bătătură în faţă și cu o alee. 

A micşorat din nou imaginea şi a urmărit poteca 
până ce a văzut-o dispărând în spatele unui pâlc de 
copaci. Însă, dacă era să creadă că mai departe 
mergea drept, avea să dea într-un drum care, la fel 
ca gardul şi poteca, şerpuia printre copaci. Putea 
însă bănui calea pe care şi-o croia prin Hastings. Şi 
punctul în care se intersecta cu un alt drum, din 
lungul râului. River Road, care, la un moment dat, 
se intersecta cu Hastings Pass. 

Nic şi-a pus degetul pe ecran. A pornit de la motel 
şi a urmat Hastings Pass până când a ajuns la râu. 
Apoi a luat-o la stânga, de-a lungul River Road, 
până când acesta s-a intersectat cu drumul care 
ducea spre potecă. Abel Hill Lane. Şi de acolo până 
la potecă, apoi la casă — casa care se afla pe 
proprietatea înconjurată de gard. 

De-a lungul Abel Hill Lane se mai distingea o 
aglomeraţie de clădiri din cărămidă roşie cu 
acoperişuri plate, negre, şi drumuri înguste care le 
legau unele de altele şi de cele două drumuri mari — 
Abel Hill Lane şi River Road. Poate că acolo fusese 
pe vremuri firma farmaceutică închisă cu mulți ani 
în urmă. Sau firma de produse chimice de mai 


înainte. Poate că era vorba despre aceleaşi clădiri, 
trecute de la o firmă la cealaltă. 

Nic a căutat adresele de pe Abel Hill Lane. Erau 
şapte în total. Le-a deschis pe fiecare în parte, mai 
întâi pe hartă, apoi imaginea lor din satelit. La 
numărul 53, se afla o mică fermă. Apoi o casă 
modestă, fără etaj, la numărul 67. După care încă 
cinci, şi niciuna nu se potrivea cu imaginea din 
satelit a casei cu gard. Niciuna nu avea o alee lungă 
în față. Niciuna nu era suficient de întinsă. 

Nic s-a lăsat pe spate în scaun și a închis ochii. 

Toată lumea minţea într-o anumită privinţă. lar 
Edith Moore voia banii de recompensă. Ştia despre 
geantă, despre cele trei litere. 

Dar... Nic şi-a adus aminte de dimineaţa în care 
fusese cu Edith Moore şi Reyes. S-a văzut din nou 
în maşina ei, privind peste drum, spre locul în care 
aceasta zicea că o văzuse pe mama ei. Ploua în 
rafale. Așa se exprimase. Poate că văzuse culoarea 
genţii, dar literele? Ar fi putut oare să vadă literele 
de la acea depărtare, prin ploaie, noaptea? Cu toate 
acestea, ştia despre ele. 

Ştia sau îi spusese cineva — o altă persoană care 
văzuse literele de pe geanta mamei ei. 

Şi cum se legau toate acestea de Abel Hill Lane? 

Tatăl ei zisese că încetaseră căutările atunci când 
ajunseseră la acel gard. 

Poate că ar fi trebuit să bea un pahar. Mai multe, 
chiar. Să îşi destindă nervii. Să îşi potolească 
mintea. 

Nu se putea opri însă. 

A tastat Hastings şi apoi istorie. 

Şi s-a pus pe citit. 

Ziua a paisprezecea 


ÎN DULĂPIOR ESTE ANTIGEL. ÎNSĂ ASTA NU ESTE 
tot ce trec în revistă în bucătărie, cu Alice. Alice şi 
Mutra ei Veselă. 

Trec în revistă multe, multe lucruri. Gânduri şi 
emoţii, dar mai ales instincte care, la fel ca mai 
înainte, în pădure, cer să fie analizate cu atenţie. 

Alice a descuiat uşa cu zăbrele. M-a eliberat, şi 
acesta este un dar pe care nu îmi permit să îl 
irosesc. 

Aş putea să alerg afară pe uşa din faţă, spre 
uneltele mele din pădure. Dar afară e frig şi 
întuneric, şi nu ştiu unde este Mick. 

Ar putea fi afară, în camioneta lui, urmărind 
înregistrările de pe camere. 

Ar putea fi la cinci minute depărtare. La zece. Aș 
putea pierde munca a zile întregi. 

Aş putea lua acest copil ostatic. I-aş putea pune 
cuțitul la beregată chiar în fața camerei. Nu e mai 
prejos de mine. Nu e ceva ce nu aș putea face şi nu 
îmi permit să mă gândesc la implicaţii. 

Nu e nimic personal, Alice. 

Ar mai fi şi alte variante, lucruri mult mai 
îngrozitoare. Dar nimic din toate astea nu îmi lasă 
la dispoziţie suficient timp cât să trec prin acel 
gard. 

Revin asupra lucrurilor pe care le-am găsit în 
bucătărie — la antigelul din dulap. Îmi aduc aminte 
lucruri din cealaltă viaţă pe care am trăit-o, cea de 
profesoară de ştiinţe. De pe vremea în care eram o 


mamă bună. De pe vremea în care eu și John eram 
încă îndrăgostiți. Înainte ca unul dintre copiii noştri 
să moară. Un copil pe care eu l-am ucis. 

Înainte ca viaţa să mă înhaţe de gât. 

Terminăm de mâncat, spăl vasele şi pun un ibric 
cu apă pe aragaz. 

— Ar trebui să mergem la culcare, zice Alice. 

— Da! aprob. Mergi înainte! Eu rămân să fac o 
cană cu ceai pe care să o iau cu mine în pat. 

Alice iese, şi eu iau o ceașcă de pe raft. O duc în 
dreptul dulăpiorului de sub chiuvetă şi torn 
antigelul. Dolly nu poate să vadă chiuveta. 

Mergem în dormitoarele noastre. Alice se 
pregăteşte de culcare. Mă pregătesc şi eu de 
culcare. Mă schimb în baie, cu uşa deschisă. Nu mă 
grăbesc, deşi îmi este teamă că totul este în zadar. 

Alice vine să închidă uşa cu gratii. Nu mă 
împotrivesc. Dar se răzgândeşte. 

— Pot să dorm cu tine în noaptea asta? mă 
întreabă. 

Bineînţeles că poţi, scumpo! 

Închidem uşa, dar nu o încuiem. Cheia rămâne 
înfiptă în broască. 

— Cum rămâne cu ceaiul tău? mă întreabă. 

Nu-i scapă nimic. 

Se cuibăreşte lângă mine. 

— Acum aş vrea mai degrabă să mă culc, îi 
şoptesc. 

Căldura trupului ei, respiraţia, bătăile inimii — 

nimic din toate acestea nu mă mai deranjează în 
noaptea asta. Nimic nu îmi mai zgândăre amintirea 
copilului meu pierdut, a scumpei, scumpei mele 
Annie. Nimic nu îmi mai trezeşte dorul, vina sau 
căinţa pe care am început să o simt de curând. 

În noaptea asta, eu şi Alice suntem ca una. O 
absorb în vreme ce stau trează, judecând. 
Analizându-mi cu grijă instinctele. 


Uşa cu zăbrele este încă deschisă şi, datorită ei, şi 
opţiunile mele cresc. 

Închisoarea mea este una diferită acum, că ştiu că 
Dolly mă urmărește. Înainte să ştiu de Dolly, mă 
simţeam liberă să-mi arăt chipul. Să port propria 
mea Mutră Furioasă, Vicleană sau Tristă. Aveam 
libertatea de a izbi cu pumnii în perne, de a plânge, 
de a mă cuprinde cu braţele și de a mă legăna ca să 
mă calmez, aşa cum o mamă şi-ar ţine în braţe 
pruncul. 

Libertatea aceasta este acum pierdută, iar uşa 
deschisă nu schimbă cu nimic această închisoare 
insidioasă. Am făcut lucruri umilitoare în faţa 
camerei. Mick m-a văzut dezbrăcată, m-a văzut 
schimbându-mă cu hainele pe care mi le strecoară 
prin deschizătura din uşă. M-a văzut goală şi 
dezinhibată şi, cu toate acestea, nu a rămas aici, 
alături de noi. Pofteşte încă la mai mult. Mă 
gândesc la prietenele mele în vârstă şi la lupta 
noastră de a ne păstra tinereţea. Dar, chiar dacă 
porţi o mărime mai mică, nu înseamnă că ai 25 de 
ani. Vârsta este legată de maturitate și de 
experienţă, şi se strecoară în ţinuta noastră și în 
felul în care ne mișcăm. Eu sunt dovada vie. Am 
picioarele subţiri şi păr blond, şi bărbatul ăsta m-a 
văzut complet goală. Cu toate astea, tânjește după 
mai mult. După ceva ce a pierdut. Faptul că înţeleg 
acest lucru mă determină să revizuiesc totul. Mă 
hotărăsc să trec peste asta și să mă gândesc la 
instinctele mele. Să făuresc un plan nou. 

Alice adoarme greu, așa că acum dă din gură. Aș 
vrea să fac tot felul de mutre, dar îmi păstrez o 
expresie neutră. Agreabilă. Pentru Dolly. 

Alice povestește despre prima ei mămică, aşa că 
îmi alung gândurile ca să mă concentrez asupra 
alor ei. Mă întreb dacă începe să aibă pentru mine 
aceleaşi sentimente pe care le avea față de ea. A 


trecut prea mult timp de când n-a mai avut pe 
nimeni asupra căruia să îţi reverse dragostea. 

— Mirosea foarte bine, zice Alice, lipindu-şi nasul 
de gâtul meu şi insinuând astfel că eu nu miros la 
fel. 

Poate că pentru ea chiar miros rău, prin 
comparaţie, dar eu nu am decât săpunul ieftin pe 
care Mick mi l-a strecurat prin fanta ușii. 

— Îmi cânta, adaugă Alice acum. 

Are o voce visătoare. Hotărăsc că nu îi voi cânta, 
pentru că asta ar putea să o supere, cu toate că și 
eu obişnuiam să le cânt copiilor mei pe vremea când 
îmi dormeau încă în braţe. Vedeam cum glasul meu 
ajunge înlăuntrul lor şi îi linişteşte. Vocea mea era 
cea pe care o auzeau pe când îi purtam în pântece. 
Este un răspuns primar, felul în care reacţionează 
corpul copilului atunci când aude vocea mamei. 

Îmi zic că într-o zi voi începe să cânt de una 
singură ca ea să mă poată auzi, şi poate că va veni 
la mine şi îmi va cere să cânt. Da, îmi spun. O voi 
ademeni, şi ea îmi va cere să-i cânt, aşa cum făcea 
prima ei mămică. Poate că mă voi putea apropia. 
Poate că o voi atinge, chiar dacă doar un pic. 

Alice mai spune şi alte lucruri pe care îmi propun 
să nu le uit. 

Însă gândurile îmi tot alunecă la antigelul de sub 
chiu-veta din baia mea, turnat în acea ceșcuţă de 
ceai pe care am luat-o cu mine în cameră. 

Antigelul conţine etilenglicol care se descompune 
în interiorul organismului uman formând cristale 
ascuţite. Acele cristale sfâşie țesuturile, în special 
rinichii. I-am învăţat asta pe elevii mei atunci când 
le-am predat bazele chimiei. Desigur, nu le-am 
dezvăluit şi urmările acestui fapt. 

Moartea nu este un dat. Dar îmbolnăvirea, da. O 
boală debilitantă. Tipul acela de boală care te 
imobilizează şi te împiedică să fugi. Tipul de boală 


care i-ar permite unei persoane să te încuie într-o 
cameră, în spatele unor gratii de metal, și apoi să 
își ia tălpăşiţa. 

Are gust dulce. 

Dulce, ca zahărul. 

Dulce, ca Alice. Trebuie să cred asta. Trebuie să o 
strâng la piept. 

Apoi această fetiță dulce îmi spune cu o voce 
somnoroasă: 

— Ştiai că este egoist să ai copii? 

Rămân nemișcată şi șoptesc: 

— Ce vrei să spui? 

— Păi, zice ea, tu ai făcut copii ca să ai pe cine 
iubi. Ca să ai partide de fotbal pe care să le 
urmăreşti în fiecare joi. 

Sunt împietrită. Complet nemişcată, aşa cum 
rămân de fiecare dată în aceste momente în care 
Alice îmi dezvăluie ceva nou. 

Îmi este teamă că dacă mă mişe se va opri din 
povestit. Se opreşte însă oricum. 

— Este adevărat că îmi place să urmăresc 
partidele de fotbal ale fiului meu. Ştii unde merg să 
le văd? 

Alice nu mușcă momeala. Nu îi pasă de nevoia 
mea disperată de a înţelege ce se întâmplă, cum de 
ei ştiu lucrurile acestea despre mine — atât de multe 
lucruri, de parcă m-ar fi urmărit. Dar cum? 

— Nu asta e ideea! răspunde ea. 

Vrea să își termine povestea. Teoria. 

— Bine, Alice! Îmi pare rău! Crezi că este un act 
egoist să ai copii? 

— Nu e vorba despre ce cred eu. Ci despre ce este. 
Este egoist să faci copii pentru că vor muri oricum 
într-o zi. 

Nu ştiu ce răspuns să-i dau. Are dreptate şi, 
totodată, greşeşte. Apoi îmi zic că are dreptate cu 
totul şi că eu nu am nimic de spus. 


Însă mica ei poveste nu se încheie aici. 

— Tu ar trebui să ştii asta mai bine ca oricine. Ai 
văzut-o cu ochii tăi. 

Simt că strânsoarea îmi slăbește un pic. 
Instinctul îmi spune să îi dau drumul acestui copil. 
Cât de puţin, fără să prelungesc noaptea asta. Fără 
să stric tot ce am obţinut până acum. 

Mă întreb cine i-a băgat această idee în minte şi 
dacă îşi dă seama cât de tare m-a rănit. Apoi îmi zic 
că aceasta a fost intenţia ei: să mă rănească. Acum 
poate să îi pară rău pentru mine. 

Muşchii feţei îmi tremură pentru că mă lupt să îi 
controlez. 

Simt cum Alice alunecă în visare şi alunec şi eu, 
dar în propriile gânduri. 

Gânduri despre faptul că ne naştem spre a muri. 
Gânduri la moarte, punct. 

Și la ceea ce am ascuns sub chiuveta de la baie. 

Ziua a paisprezecea 


AGENTUL REYES S-A ÎNTÂLNIT CU NIC ÎN CENTRUL 
de afaceri al hotelului. Nu era de serviciu, iar Nic 
avea senzaţia că îl întrerupsese din ceva. 

— Te simți bine? a întrebat-o. 

S-a așezat lângă ea şi apoi și-a tras scaunul mai 
aproape, ca să vadă ce îi captase atenţia pe 
calculator. 

— Chiar nu ştiu, a răspuns Nic. Dar nu trebuia 
să vii până aici. Ti-aș fi putut explica la telefon. 

Reyes a dat din cap. 

— Știu, dar nu făceam nimic. Mă uitam doar la 
un meci. 

Şi-a ridicat privirea atunci, inspectând camera 
goală. 

— Am fost pe aici de o mulţime de ori. Nu am 
aflat că au și birouri până când... 

S-a oprit înainte să o spună. „Până când a 
dispărut mama ta.” 

Nic a schimbat subiectul: 

— De fapt, este un „centru de afaceri”. 

— Aaa! a făcut Reyes, zâmbind. Un centru de 
afaceri. Foarte elegant! Şi în mod clar are mare 
priză la clientelă. 

Nic a dat aerul afară şi şi-a simţit umerii mai 
relaxaţi. Sarcasmul mușcător era o alinare. 

A deschis imaginea din satelit a proprietăţii din 
spatele motelului. Reyes s-a tras mai aproape. I-a 
atins braţul cu al lui şi s-a retras brusc. 

— Nu sunt sigur ce ai vrea să văd. 


Nic a arătat spre ecran — motelul, gardul pe care 
îl văzuse când ieşise la alergat, cum se îndepărta de 
proprietatea lui Booth și părea să îngrădească un 
teren aflat în spatele acestuia. Apoi a trasat linia 
aleii care ajungea până la casă. 

— Bun! Deci pe Abel Hill Lane există o 
proprietate cu gard și o casă. Nu înţeleg cum ne 
ajută asta să aflăm ce s-a întâmplat cu mama ta. 

Nic s-a rezemat de spătarul scaunului. 

— Este un gard înalt, cu sârmă ghimpată. Cineva 
a făcut o gaură în el. Și proprietatea nu este 
înregistrată. Nu apare nicăieri pe internet. 

— Ha! 

Acum Reyes era curios. S-a aplecat spre ea şi i-a 
atins din nou braţul. De data asta, nu s-a mai 
retras la fel de repede. 

— Nu îmi sunt familiare — poteca aceasta şi 
gardul. Încerc să mă gândesc la casele de pe Abel 
Hill... 

— Nu există niciun mod prin care să o poţi căuta? 
În baza de date a poliţiei sau ceva de genul? Mă 
întreb dacă locuiește cineva acolo? Kurt Kent de la 
bar a zis că poate copiii vecinilor au căutat o 
scurtătură spre oraș... ceea ce înseamnă că poate 
este abandonată, dar poate că... 

— Nu a fost cercetată, a completat Reyes ceea ce 
voia ea să spună. 

— Tu trebuie să îmi zici! a replicat Nic. 

— Va trebui să verific. 

— Ai putea să cercetezi proprietatea, să vezi cui îi 
aparține? Am citit despre cele două firme care au 
funcţionat în oraş — RC Chemical şi, mai, târziu 
Ross Pharma. Într-un articol scria că Ross a 
cumpărat fabrica de la RC. Se pare că această casă 
se află pe aceeaşi proprietate pe care se găsesc 
clădirile lor din cărămidă roşie cu acoperişuri negre. 


— La Primărie se găsesc toate actele de 
proprietate. Am cercetat eu însumi acele clădiri, 
alături de un polițist călare — cele care i-au 
aparținut fabricii Ross Pharma. Nu am văzut nicio 
casă. 

— Şi utilităţile? Am putea afla dacă servesc acelei 
case? 

— Da, de la companiile care le administrează. 
Electricitatea, cablul. Sau ar putea avea internet 
prin satelit, asta dacă au. Apoi căldura — gaze 
naturale sau petrol. Avem ambele variante aici. 

Da, şi-a zis Nic. Totul se leagă. Totul pare posibil. 
A tras în sfârşit aer în piept și a simţit că îi ajunge 
până în plămâni. 

— Îţi mai pot arăta un ultim lucru? l-a întrebat. 

— Sigur. 

Nic a mărit imaginea din satelit care arăta casa 
de pe Abel Hil. Se holbase la ea mai bine de o oră, 
neputând să-și creadă ochilor. 

A arătat cu degetul spre un obiect mic din 
apropierea casei, aflat sub un copac, unul căruia îi 
lipsea însă o cracă exact din mijloc. De sus, Nic 
putea să vadă ceea ce se ascundea sub coroana lui. 

— A ce ţi se pare că seamănă? 

Reyes a mijit ochii, uitându-se atent. 

— N-am idee. Poate un tractor? O mașină 
agricolă? 

— Sau o camionetă. De culoare închisă, a precizat 
Nic. 

L-a lăsat să proceseze informația. Reyes s-a tras 
mai aproape. 

— Presupun... Poţi să măreşti mai mult 
imaginea?Să obţii un unghi diferit sau o imagine 
surprinsă într-o altă zi? 

— Aceasta este singura pe care am găsit-o. 
Gândeşte-te însă: mama a fost văzută urcând într-o 
camionetă care se îndrepta spre oraș, nu ieșea din 


oraş. Și acum avem o proprietate care nu a fost 
cercetată... 

— Care s-ar putea să nu fi fost cercetată. Nu vom 
şti cu precizie până când nu vom vedea registrul. 

Lui Nic îi vuia din nou capul. 

Voia să îi spună lui Reyes despre căpitanul 
Watkins, despre ceea ce văzuse. Nu voia însă să îl 
îndepărteze, acuzându-l pe şeful lui de ceva. Şi ce ar 
fi fost până la urmă acel ceva? 

Însă nu se putea abţine: 

— Ştiai că Watkins conduce o camionetă 
gri-închis? 

Reyes a izbucnit în râs. 

— Stai... 

Şi-a acoperit gura cu mâna ca să își înăbuşe 
râsul. 

— Crezi oare că Edith Moore a văzut camioneta 
căpitanului? 

— Deci ştii? 

— Toată lumea ştie. O are de ani buni. 

— Şi nu ai zis nimic? 

Reyes a adoptat un ton defensiv: 

— Nu, nu am zis. Ştii cine mai are camionetă? 
Domnul Klinger de pe Mulberry Street. Henry 
Drumming de pe Maple Street. Stai să văd... Ah, 
gata! Ştiu! Doamna Urbansky! Dulceaţa de Orla 
Urbansky — bine, a ei e argintie, dar am stabilit 
deja că Edith Moore nu putea să vadă nimic din 
cauza furtunii, iar acum speră doar să facă bani pe 
seama mamei tale atunci când în sfârşit aceasta se 
va hotări să se întoarcă acasă! 

Nic s-a uitat la el, uluită de schimbarea bruscă de 
atitudine. Se aprindea la fel de repede pe cât se 
arăta dispus să pară blând. 

— Poate că doamna Urbansky a ajutat-o pe 
mama ta să dispară. La naiba, poate că ea și 
căpitanul au fost complici! 


— Bine, m-am prins! a replicat Nic. N-am știut, 
Atâta tot. L-am văzut aici mai devreme şi am fost 
surprinsă. 

— Era cu o femeie? a întrebat Reyes. 

— De unde știi? 

— lisuse, l-ai urmărit? Nu te credeam genul. 

Nic și-a simţit obrajii arzând. 

— Nu l-am urmărit. 

Reyes a privit-o în ochi, ridicând din sprânceană. 

— Nu în sensul ăla L-am văzut luând-o spre 
camionetă şi nu am știut ce să fac. 

Acum Reyes părea spăsit. 

— Îmi pare rău! N-am vrut să te necăjesc. Două 
lucruri trebuie punctate. Unu la mână: căpitanul 
are viciile lui. Toată lumea ştie asta. Moartea soţiei 
lui l-a afectat grav. Dar, în al doilea rând, căpitanul 
este cel care m-a ajutat atunci când am avut nevoie 
de o schimbare. Adevărul este că mi-a salvat viaţa. 
Cât despre lucrurile pe care le face pentru această 
comunitate... pentru copiii din acest oraș... N-ai 
idee! Cum și-a pierdut soţia înainte să aibă copii, a 
devenit un sfânt. Şi un vicios. Toate monedele au 
două feţe, nu-i așa? 

Nic a pus aceste informaţii laolaltă cu faptele deja 
știute. Cum o ajutase căpitanul pe Daisy Hollander 
să părăsească orașul. Dispreţul pe care Kurt Kent 
părea să îl aibă față de el şi de Reyes, dispreţ a 
cărui cauză Nic nu o cunoştea încă, dar despre care 
ştia că este foarte real. Tonul pe care căpitanul îl 
folosise cu acea prostituată în parcare. Fusese crud 
şi o umilise, îmbrâncind-o practic afară din maşină. 

— N-am ştiut, a repetat Nic. 

— E în ordine! 

S-a gândit apoi la cele două feţe ale unei monede. 
La cele două feţe ale tatălui ei. 

— Trebuie să-ţi spun ceva. 


Reyes s-a aplecat spre ea şi a ascultat-o în timp ce 
îi povestea despre suspiciunile ei, despre nopţile 
târzii, despre mașina parcată în centrul orașului şi 
nu la gară. 

— Îmi pare rău! a spus Reyes. Crezi că se leagă 
cumva de dispariția mamei tale? 

— Nu ştiu. Ştiu doar că i-am spus-o aproape 
verde-n faţă în dimineaţa în care a plecat. Poate că 
a fost picătura care i-a umplut paharul. 

— Iar acum te învinovăţeşti. 

Reyes i-a atins braţul. Nic nu s-a ferit. Şi a simţit 
din nou valul de uşurare care ştia că avea să 
urmeze dacă el îşi păstra mâna acolo. Dacă îi 
permitea să întârzie îndeajuns cât să simtă un mic 
fior electric străbătându-i corpul. De acolo venea o 
nouă atingere şi încă una, înlănţuite, până când își 
pierdeau amândoi capul. 

— Uite ce propun eu! a reluat Reyes și şi-a dat 
mâna la o parte. Mâine vom verifica registrele şi 
utilităţile care există pe proprietate. Putem chiar să 
mergem și să ciocănim la ușă, dacă vrei. lar eu îl 
voi cerceta puţin pe tatăl tău. Nu ar trebui să fie 
prea greu. Avem toate informaţiile necesare de la 
bancă. 

Mâine, totul avea să fie bine. Dar în noaptea 
asta? Cum rămânea cu noaptea asta, cu clipa asta? 
Era extenuată, derutată, şi golul cerea să fie 
umplut. Nu se putea împotrivi. 

Nu acum. Nu în noaptea asta. 

Cuvintele i-au alunecat de pe buze: 

— Dă-mi voie să-ţi fac cinste cu un pahar! 

Ziua a cincisprezecea 


MĂ TREZESC CU DOUĂ TRUPURI ALĂTURI. ALICE 
este cuibărită la spatele meu, sub cuverturi. Cu un 
braţul trecut în jurul mijlocului meu şi cu celălalt 
pe ceafă. 

Simt însă o altă mână pe șold. Pe deasupra 
cuverturilor, destul de apăsată însă, încât să-i simt 
greutatea. Mâna unui bărbat. A lui Mick. 

Nu mişc niciun muşchi. Nu îmi întorc capul spre 
el ca să primesc confirmarea faptului de care sunt 
sigură. Mă uit la razele de lumină ce se strecoară 
prin ferestrele acoperite de şipei. Şi îi aştept să se 
miște. Atingerea lui este respingătoare, dar, cu 
toate astea, brusc, mă simt plină de speranţă. 

Fii răbdătoare! îmi spun în această dimineaţă, 
urmărind razele de soare şi planul care începe să 
mi se închege în minte. Poate că am mai mult timp 
la dispoziţie decât am crezut. Poate că a început să 
mă placă, la fel ca Alice. 

Le simt mâinile, trupurile care îmi absorb 
energia. Rămân întinsă, nemișcată. 

Fii răbdătoare! 

Alice este prima care se trezește. Mormăie puţin 
și mă strânge mai aproape cu mânuţele ei mici, 
cuibărindu-se. 

— "Neaţa! șoptește. 

— "'Neaţa! îi şoptesc la rândul meu. 

— E aici, cu noi. 

— Știu. 


Mă aştept să chicotească sau să îi simt obrajii 
încreţiți de zâmbet, lipiţi de spatele meu. M-aș fi 
gândit că asta o va face fericită, faptul că stăm cu 
toţii aşa, în pat, împreună. Faptul că sunt o a doua 
mămică bună pentru ea și că îi sunt pe plac lui 
Mick. 

Lui Alice îi tremură glasul: 

— Aşa începe. Când intră în pat cu noi. 

— Cum începe ce? întreb. 

Mă trage de păr ca să mă lipească mai aproape de 
urechea ei. 

Scâncesc, dar nu mă vait. 

Fii răbdătoare! îmi spun chiar în timp ce aud 
cuvintele pe care le rosteşte Alice. Cuvinte care mă 
fac să tresar în aerul îngheţat. 

— Sfârşitul, zice ea. 

Şi apoi îmi dă un sărut. 

Ziua a cincisprezecea 


NIC S-A TREZIT MAHMURĂ ȘI CU MINTEA FRANJURI. 
Era o senzație deopotrivă familiară gi 
neliniştitoare. 

Nu a mai întârziat în pat. În schimb, s-a dus 
direct la baie şi a dat drumul la duş. A intrat cât 
era încă rece şi a lăsat apa să-i biciuiască pielea. 

S-a spălat pe dinţi şi a dat pe gât patru pastile de 
Advil. 

Încă o durea capul din cauza paharelor băute cu 
agentul Reyes. Pentru că se dusese la culcare beată. 

Apoi şi-a reamintit că trebuise să lase maşina 
mamei ei la Laguna. Reyes o condusese înapoi la 
motel, apoi o însoţise până în cameră. 

Dar asta era tot. Era convinsă de asta. Deşi nu 
pentru că ea nu ar fi încercat. 

Rahat! Ce făcuse, mai exact? Încercase să îl 
sărute. Îl trăsese la ea în cameră? Şi el voise, nu-i 
aşa? Îi simțise trupul răspunzându-i. Acum îi era 
recunoscătoare că se împotrivise. Avea nevoie de 
cineva care să o ajute să își găsească mama. Nu de 
încă un străin pe care să se vadă nevoită să îl 
alunge din pat dimineața. 

Însă noaptea trecută fusese vorba de mai mult 
decât de o nevoie primară. Fusese vorba despre 
povestea pe care i-o spusese el și pe care acum 
începea să şi-o amintească. O poveste demnă de trei 
pahare şi de o nouă perspectivă asupra polițistului 
Jared Reyes. O poveste care explica venirea lui în 


Hastings şi motivul pentru care îi era atât de 
devotat căpitanului Watkins. 

Reyes fusese implicat într-un schimb de focuri pe 
când era novice în meserie, în orașul lui natal, 
Worcester, la o distanţă de trei ore de condus spre 
nord de acolo. Un tânăr înarmat dăduse târcoale 
unei şcoli. Dăduse târcoale, așteptând, după cum se 
dovedise mai apoi, să ajungă poliţia. Așteptase ca 
agenţii să se apropie, apoi își scosese arma, 
forțându-i și pe poliţişti să tragă. Forţându-i să-l 
ucidă. Pistolul lui fusese însă unul de jucărie, un 
fals. Reyes ucisese un om neînarmat într-un atac de 
tip sinucigaş. Nic ar fi putut să îl asculte toată 
noaptea vorbind despre suferinţa lui emoţională 
care se preschimbase acum într-o cicatrice adâncă 
cu care se învățase să trăiască. 

Fata s-a privit în oglinda de la baie; s-a privit în 
ochi pentru a se convinge că îşi amintea totul 
corect. 

Reyes îi descrisese cum își amintea că îl văzuse 
pe tânăr căzând la pământ. Cu sângele adunându-i- 
se sub corp. Cum sângele acela îi pătrunsese în 
propriul trup, ca o halucinație, ca într-o scenă dintr- 
un film. Şi apoi vertijul unei senzaţii repugnante, în 
timp ce creierul lui începea să proceseze realitatea. 
Şi acest ceva respingător îi schimbase fiecare celulă 
din corp într-o secundă. „Fiecare celulă.” Acelea 
fuseseră cuvintele lui. Dar erau şi ale lui Nic. 

Reyes reuşise să descrie cu exactitate ceea ce 
trăise ea atunci când văzuse cum maşina mamei o 
propulsează pe sora ei mai mică prin aer. 

Începuse să plângă atunci? S-a privit în ochi, 
încercând să îşi aducă aminte. Da, plânsese. Şi 
Reyes o îmbrăţișase. Îi sărutase fruntea. Apoi o 
dusese cu mașina înapoi la hotel, scutind-o de 
umilinţa de a transforma noua lor legătură în ceva 


sexual. Polițistul știa ce înseamnă să trăieşti cu 
golul. 

„Nu am să te ajut să îl faci și mai adânc”, îi 
spusese el înainte să iasă din cameră, 

Nimeni altcineva nu mai înţelesese de ce făcea 
ceea ce făcea. Nu era trecut în niciun manual. Însă 
Reyes știa, pentru că trăise și el același lucru. 

Asta explica atât de multe lucruri la el. Faptul că 
emana încredere în sine și farmec, şi atrăgea 
femeile ca un magnet. Se culcase probabil cu toate 
tipele din comitat. Dar şi faptul că era singurul 
căruia părea să îi pese dacă o găseau pe mama ei. 
Şi de ce îi era atât de loial căpitanului Watkins, 
care îi salvase viaţa oferindu-i o a doua şansă de a 
fi poliţist. 


La recepţie era o femeie tânără. 

— Aş putea vorbi cu Roger? a întrebat-o Nic. 

Fata i-a zâmbit politicos. 

— Vă pot ajuta cu ceva? 

— Nu! a insistat Nic. Este vorba de ceva 
important. 

Femeia a ridicat receptorul telefonului de la 
recepție. 

— Aşteptaţi! a şoptit. Apoi, în aparat: Musafira 
noastră doreşte să vă vadă... 

A dat din cap, a zâmbit şi apoi a închis telefonul. 

— Este în apartamentul lui, a spus ea. Cea de-a 
doua ușă, pe hol. 

A arătat spre holul care începea de sub scări. 

Nic i-a mulţumit şi apoi a luat-o spre 
apartamentul lui Roger Booth. 

Ușa era deja deschisă când a ajuns ea acolo, şi 
Booth a întâmpinat-o cu o exclamaţie plină de 
uimire: 

— Of, vai! 

— Ce e? l-a întrebat Nic. 


A arătat spre faţa ei, spre păr. 

— E frig afară. Ai părul ud. 

— Nu mi-am adus föhn. 

Booth s-a arătat contrariat. 

— Ai unul sub chiuvetă. 

— N-am ştiut, Pot să intru? 

Booth a ezitat, aruncând o privire în spatele lui ca 
să verifice parcă dacă locuința sa e demnă de 
vizitatori. 

— Ai musafiri? a întrebat Nic. M-aş putea 
întoarce mai târziu. 

Booth şi-a coborât agitat privirea în podea. I s-au 
aprins obrajii şi, după ce i-a privit cu mai multă 
atenţie, Nic a observat că păreau recent bărbieriţi. 

Era bărbierit. Îmbrăcat frumos. Mirosea a 
parfum. Şi toate astea doar ca să stea în 
apartamentul lui sau ca să lucreze la restaurant. 
Chiar părea să nu aibă idee cum e acest loc, 
Hastings, cu adevărat. 

— Nu, nu! a răspuns el. Nimic de genul acesta. 

S-a tras la o parte. 

— Intră! Te rog... 

Apartamentul nu era mai mare decât camera ei 
de sus. Un pat și un mic salon. O baie. Singurul 
lucru în plus era peretele cu ustensile de bucătărie 
de lângă fereastra ce dădea spre singura terasă din 
spate. 

— Ai vrea niște ceai? a întrebat-o. 

— Cafea ai? 

— Nes? 

— Sigur, a spus Nic şi a luat loc la masă. 

Booth a așezat ibricul pe un aragaz mic, apoi a 
pregătit două căni — una cu cafea instant şi cealaltă 
cu o strecurătoare pentru ceai. 

— Mahmureală? a întrebat-o apoi. 

Nic a simţit că îi tresaltă inima. Îi văzuse seara 
trecută? Cum urcaseră scara care scârțâia spre 


camera ei? Reyes nu rămăsese peste noapte, dar 
Booth nu avea de unde să știe. Trebuie să-i fi auzit 
în timp ce urcau scările. Auzise două perechi de 
picioare. Şi apoi tăcere, poate, dacă Reyes coborâse 
mai discret. 

Booth a cercetat mai multe borcane cu ceai 
înainte să aleagă unul. Erau aliniate perfect pe 
raft. 

— E mult mai bun, ştiai? Ceaiul din frunze, a 
adăugat el. 

Nic îl urmărea, pierdută în gânduri. Şi în 
temerile legate de ceea ce ar fi putut el să 
gândească în acele clipe. 

Booth a umplut strecurătoarea. Apa a dat în 
clocot şi el a turnat-o în căni. 

Pe masă erau deja lapte şi zahăr. A mai adus 
farfurii şi linguriţe. 

Nic a sorbit din cafea în timp ce-şi rotea privirea 
prin cameră. Booth era ocupat să-și prepare 
ceaiul — o linguriţă și jumătate fix. Lapte din plin. 
Totul, amestecat cu meticulozitate. 

— Locuieşti aici tot timpul? l-a întrebat Nic. 

Nu se vedeau prea multe bunuri personale. Iar 
șifonierul abia dacă părea suficient de mare ca să 
găzduiască haine pentru câteva zile. 

— Da! i-a răspuns. 

Apoi a înțeles de ce îl întreba. 

— Mai am o cameră alături. Acolo îmi ţin 
majoritatea lucrurilor. Ştiu că este un aranjament 
puțin ciudat, dar nu prea văd rostul unei renovări. 
Nu mă deranjează şi, cine știe? Într-o zi s-ar putea 
să avem din nou mulţi clienţi şi îmi vor trebui 
camerele astea pentru oaspeți. 

Nic l-a privit cu atenţie. Chiar credea asta? După 
un deceniu în care se afundaseră în pierderi? Cât de 
dus era în fantezia lui? 

Însă nu de aceea se afla ea aici. 


— Îţi amintești când am mers să alerg? 

Booth a zâmbit, făcându-și ochelarii să îi alunece 
de pe nas. I-a împins la loc cu degetul mijlociu. 

— Desigur. Le-ai făcut faţă urșilor și lupilor. 

Nic a zâmbit, 

— Da, exact! Dar am și dat de gardul pe care l-a 
văzut tatăl meu. 

— A, corect! Gardul. 

Acum Nic auzea vocea lui Reyes în minte 
spunându-i să nu facă asta. Să nu vorbească cu 
Booth despre vecini sau despre Daisy Hollander, 
despre nimic legat de trecut. 

Ce-i zisese el? Că Booth e „încordat ca o tobă”. 

Şi apoi: „Așteaptă-mă pe mine!” Casa de pe Abel 
Hill Lane nu avea o adresă înregistrată. Nu avea 
număr pe stradă. Reyes îi promisese că avea să 
discute cu serviciile de utilităţi în acea dimineaţă şi 
că apoi o să o ducă să-și ia înapoi mașina de la 
Laguna. După care aveau să meargă la primărie. Îi 
spusese că avea să o ajute să „treacă peste 
formalităţi”, orice va fi însemnând asta. Câte 
formalităţi puteau exista în Hastings? Era vorba 
despre o bucată de pământ. Cu toate acestea, ea îi 
promisese că avea să-l aștepte și să meargă cu el. 
Că urmau să afle al cui e locul. Că aveau să sune și 
să întrebe despre noaptea furtunii. Nu puteau 
cerceta proprietatea fără un mandat, dar puteau 
trece pe acolo. Puteau ciocăni la ușă. 

Cu toate acestea, Nic nu putea sta degeaba toată 
dimineaţa. Primăria era la trei kilometri depărtare. 
Ea nu avea mașină. Roger Booth era acolo, chiar în 
faţa ei. 

— Este vorba de un gard înalt, cu sârmă 
ghimpată! a spus ea, încălcându-și promisiunea 
făcută lui Reyes. Şi cred că-i aparţine proprietăţii 
vecine — poate uneia dintre vechile fabrici. 


Chipul lui Booth s-a luminat în acea clipă. Părea 
fericit că are un musafir. Nic a simţit un val de 
milă. 

— Ah, da! a spus el. Sunt atât de caraghios! Acum 
îmi amintesc: tatăl meu vorbea despre asta cu ani 
în urmă. Nu despre gard în sine, ci despre 
investitorii care cumpăraseră pământul și vechile 
clădiri de la Ross Pharma. Aveau în plan să 
transforme locul într-un soi de instituţie psihiatrică 
dedicată criminalilor, dar nu au reușit să obţină 
aprobările de care aveau nevoie. Tot oraşul s-a 
împotrivit. Îmi amintesc că tata spunea că nu are 
de gând să lase Hastings să ajungă un cuib de 
puşcăriaşi. Proprietatea lor trebuie să se unească 
cu a mea, undeva în adâncul pădurii. 

— Și nu te-ai gândit la asta atunci când am 
discutat? 

Lui Nic i se părea foarte straniu — câte garduri 
puteau exista în acest oraș? Și cum ar fi putut să nu 
ştie cine e proprietarul care îi e vecin? 

Booth părea rușinat. 

— Eu... nu sunt sigur. Plecai la alergat prin 
pădurea mea și asta m-a agitat... 

Păruse agitat. Și acum părea. 

— Proprietatea le aparţine încă? 

Booth a ridicat din umeri și și-a lăsat pe masă 
ceașca. 

— Cred că da. Nu a fost niciodată scoasă la 
vânzare. Probabil o păstrează pentru a scăpa de 
taxe. 

— Pe acea proprietate se află o casă, cu un drum 
care se leagă de Abel Hill Lane. Dar adresa ei nu 
este înregistrată. Ştii ceva despre asta? 

— Paznicul proprietăţii avea o casă. Aceea 
trebuie să fie. Are un drum privat pentru mai 
multă discreţie. Am auzit că arăta destul de 
straniu: o fermă, cu verandă însă şi cu un acoperiș 


fals care o făcea să semene cu o casă de ţară din 
faţă. Cred că a început să o renoveze, dar nu a mai 
terminat după ce aprobările au fost blocate. 

— Atunci, e posibil să fie abandonată? a întrebat 
Nic. Şi, prin urmare, să fi rămas nepercheziționată, 
să nu se fi discutat cu proprietarii ei despre noaptea 
furtunii... 

Booth a căzut pe gânduri câteva clipe. 

— Știu că au fost cercetate acele clădiri. Reyes 
însuşi a făcut-o — cu unul dintre poliţiştii călare. I- 
am auzit vorbind despre asta la cină. Ziceau că au 
căzut în ruină — clădirile acelea din cărămidă roşie 
pe care le poţi vedea de pe River Road. Cât despre 
pământ... tot pământul? Şi casa paznicului? Asta 
nu mai ştiu. 

Nic a zâmbit politicos. Booth şi-a luat lingurita şi 
a amestecat în ceai. A mai adăugat zahăr. A 
adăugat zahăr aşa cum ar fi făcut-o o persoană 
căreia nu îi place ceaiul. 

— Pot să te mai întreb ceva? a spus Nic atunci. 

Booth şi-a încrucişat picioarele şi s-a tras un pic 
mai departe. A reuşit însă să zâmbească politicos. 

— Cât de bine ai cunoscut-o pe Daisy Hollander? 

Aerul a devenit greu de respirat. Booth a 
împietrit, cu zâmbetul îngheţat pe chip. Nic a 
împietrit şi ea, conştientă de pedala pe care 
apăsase. 

Reyes avusese dreptate. 

— Daisy? a şoptit Booth. De ce tot întrebi de ea? 

Nic şi-a tras scaunul şi s-a ridicat încetişor. 

— Ştii ce, a zis ea, hai să terminăm mai târziu 
discuţia! Am uitat că trebuie să îl sun pe tata. 

Nic a luat-o spre uşă. Când s-a întors cu spatele, 
a auzit scaunul lui Booth scârțâind pe podeaua de 
lemn. Paşii lui grăbiţi. 

A apucat-o de braţ şi a răsucit-o spre el. Şi, la fel 
ca în magazie, Nic a simţit un soi de forță care era 


ascunsă de aparenţe. 

— Ce cauţi aici? a întrebat-o Booth. 

Nic a clătinat din cap. Nu putea să articuleze 
niciun cuvânt. 

— De ce întrebi de Daisy? 

Groaza de pe chipul ei a părut să îl înspăimânte 
şi pe Booth. A păşit într-o parte şi i-a dat drumul. 

— Îmi pare rău! a spus el. 

Nic s-a îndreptat spre ieşire, dar el a ajuns-o din 
nou, închizând uşa cu o mână. 

— Nu! Aşteaptă! Te rog să nu pleci cu impresia 
că... Eu nu sunt așa. Nu sunt aşa. 

Nic a rămas complet nemişcată în timp ce Booth a 
început să plângă. Îşi apropiase faţa de umărul ei, 
iar lacrimile lui fierbinţi îi atingeau pielea. 

— Nu înţelegi, a spus el. Nimeni nu înțelege. 
Nimeni nu a ştiut adevărul. 

Nic i-a vorbit blând, dar ferm: 

— Dă-mi voie să deschid ușa! 

Booth s-a tras la o parte mai mulți paşi, ruşinat, 
cu capul plecat. 

— Îmi pare rău! a repetat. Eu nu sunt așa. 

Nic s-a întors. 

— Care este adevărul? l-a întrebat. 

Booth şi-a îngropat fața în palme și a hohotit, 
trupul lui înalt gârbovindu-se ca acela al unei femei 
bătrâne. 

— Era gravidă. 

Nic s-a holbat la el, şocată de disperarea lui. 

— De aceea ai continuat să o cauţi? 

Booth s-a aşezat pe pat. Hohotele s-au mai 
domolit pentru că încerca să tragă adânc aer în 
piept. Părea să mai fi trecut prin asta, prin această 
stare de disperare provocată de pierderea iubirii lui. 
A copilului său. Şi învățase cum să îi facă faţă. 

— Copilul era al meu, a răspuns după o vreme. 
Nu puteam să spun nimănui despre asta. Îi 


promisesem — familia ei ar fi fost furioasă. Şti, 
erau stricți. Tatăl lor îi punea să stea aplecaţi pe un 
scaun şi îi bătea cu cureaua. Uneori aştepta zile 
întregi până să le dea bătaia, ca să-i facă să se 
simtă speriați. Îi bătea pentru orice nimic, dacă 
luau mâncare din dulap sau făceau gălăgie. Şi asta 
nu e tot... Atâtea lucruri... Duceau o viață 
îngrozitoare. 

Nic şi-a amintit ce spusese sora lui Daisy despre 
dulapurile încuiate şi faptul că Daisy găsise o cale 
prin care să ajungă la biscuiţii pe care îi lua în 
ciuda pedepselor care urmau. 

Nic s-a rezemat de uşă. Nu s-a tras mai aproape 
de Booth, deşi acum se simţea cumva în siguranţă. 
Şi avea nevoie de răspunsuri. 

— Crezi că Watkins a ajutat-o să plece? 

Booth a părut surprins că Nic ştiuse să pună 
această întrebare. 

— Erau foarte apropiaţi. El i-a făcut rost de bursa 
pentru tabăra de vară. După ce s-a întors, lucrurile 
nu au mai fost la fel între noi. Cunoscuse copii de 
peste tot din țară. Copii talentaţi. Copii care aveau 
să meargă la școli înalte. Copii care nu erau puşi să 
se aplece pe scaunul de la bucătărie ca să fie bătuţi 
cu cureaua pentru că fură mâncare. 

— Copii care beau ceaiuri extravagante? a 
întrebat Nic. 

Booth a zâmbit trist. 

— Da! Credea că va fi ca ei dacă le va adopta 
preferinţele şi dacă le va imita comportamentul. Îşi 
dorea cu un soi de disperare ceea ce aveau el. Încă 
îmi aminteşte de ea — ceaiul. 

Da, şi-a zis Nic. Ceaiul era prezent în această 
cameră, dar fusese prezent şi în casa Veronicăi. 

— Unde ar fi putut să o ducă? a întrebat Nic. O 
adolescentă însărcinată, fără bani... 


Booth s-a ridicat şi s-a îndreptat spre o noptieră 
mică dintr-un colț al camerei. A deschis sertarul și 
a scos ceva afară. Când s-a întors, Nic s-a tras mai 
departe, spre hol. Dar a văzut apoi că Booth ţinea 
în mână o scrisoare. 

Acesta i-a întins-o. 

— Am primit asta la aproape un an după ce 
plecase. M-am comportat ca un maniac — aici lumea 
are dreptate. Am mers în Boston și am chinuit-o pe 
sărmana ei soră care locuia acolo. Am mers la 
Woodstock şi am lipit afişe cu poza ei. Nu puteam 
să renunţ. Nu puteam să cred că plecase pur şi 
simplu cu copilul nostru, fără să spună un cuvânt. 

Nic a luat scrisoarea. Era împăturită într-un plic 
roz, îngălbenit pe margini. A scos hârtia dinăuntru 
cu grijă. Era veche și fragilă. Scrisul era al unei 
femei. 

Nic a citit-o în gând în vreme ce Booth își depăna 
în continuare povestea. 


Dragă Roger, 

Îmi pare rău pentru lucrurile pe care a trebuit 
să le înduri din pricina mea. Mi-am adunat în 
tot acest timp curajul pentru a-ţi scrie. Mă simt 
rușinată pentru că nu ţi-am spus-o în faţă 
înainte să plec, dar îmi doream o altă viaţă. Nu 
puteam să fiu mamă. Te rog, nu mă căuta. Sper 
că mă vei putea ierta. 

Daisy. 


— Nu spune unde s-a dus sau cine a ajutat-o să 
scape de copil. Nu voi înţelege niciodată. Ne 
iubeam. Şi aş fi putut să îi ofer lucruri... Familia 
mea avea resurse. Am fi putut să ne mutăm de aici. 
I-am spus că voi munci şi voi avea grijă de copil 
pentru ca ea să poată merge la facultate. I-am 


promis că voi avea grijă de ea şi de copilul nostru. 
Şi m-a crezut. Ştiu că avea încredere în mine. 

Nic terminase de citit scrisoarea. Era scurtă şi 
lipsită de sentimentele despre care Booth pretindea 
că existaseră între ei. 

— Nu are destinatar și nici expeditor, a observat 
Nic. 

— Mi-a fost lăsată în cutia poştală. Cine o fi 
ajutat-o să plece trebuie să o fi ajutat şi să îmi 
trimită scrisoarea. Nu a vrut să văd de unde era 
expediată. 

— Sora ei mi-a spus că a plecat la New York. 
Ştiai asta? l-a întrebat Nic. 

Booth a fluturat din mână. 

— Mi-a spus. Dar ea nu ştia de copil şi nici eu nu 
i-am spus. Nu i-am spus nimănui. Până acum. 

— Dar tu nu crezi că a plecat la New York? 

Booth a clătinat din cap. 

— Ura oraşul! Voia să plece în nord, într-un loc ca 
Woodstock, un loc liniştit. Lumea crede că nu am 
cunoscut-o cu adevărat. Dar am cunoscut-o. Nu poți 
ascunde iubirea. Nu o iubire ca a noastră. 

Nic a simţit din nou acel val de milă şi tristeţe 
pentru bărbatul din fața ei. Ea nu fusese niciodată 
îndrăgostită, însă oamenii puteau ascunde orice 
dacă îşi doreau cu adevărat. Şi aici îl putea include 
şi pe tatăl ei. 

— Ar trebui să plec, a spus Nic. 

— Îmi pare rău pentru ce s-a întâmplat mai 
devreme! 

Acum Booth avea un glas blând. 

— Am crezut că ştii ceva despre Daisy. Am crezut 
că poate nu vrei să îmi spui. M-a luat pe 
nepregătite... faptul că încă sunt atât de disperat să 
aflu ce s-a întâmplat cu ea. 

— Înţeleg, a spus Nic. Şi apoi: De ce nu îl întrebi 
pe căpitanul Watkins? Nu ești singurul care crede 


că el a ajutat-o să plece. 

— L-am întrebat. A jurat că nu a dus-o el cu 
mașina, dar mi-a mărturisit că Daisy i-a cerut să o 
ducă la Boston. Ce aș putea să fac? Să îi pun 
pistolul la tâmplă? Trebuie să trăiesc în orașul 
acesta. Să administrez o afacere aici. 

Booth a mai oprit-o o ultimă oară înainte să iasă. 

— Ti-a spus până acum cineva? a întrebat-o. 

Nic a ridicat din umeri. 

— Ce să-mi spună? 

Ochii lui Booth au alunecat pe chipul ei, apoi în 
jos, pe sâni şi şolduri. Până în vârful degetelor. Şi s- 
au întors ca să o privească în ochi. 

— Arăţi ca ea. 

Obrajii îi erau aprinși de un dor care nu avea 
încotro să se ducă. 

— E ceva la tine... Părul şi felul în care mergi. Nu 
pot spune cu precizie ce, a zis el. Dar îmi amintești 
de Daisy. 

MICK SE TREZEȘTE LA SCURT TIMP DUPĂ CE ALICE 
mi-a șoptit că se apropie sfârşitul. Mi se pare că 
respiraţia mea accelerată a zgâlţâit patul. Unele 
lucruri trebuie să ne părăsească trupul. Unele 
lucruri nu pot fi controlate. Spaima trezită de 
avertismentul lui Alice este unul dintre aceste 
lucruri. Prea mare pentru a putea fi păstrată 
înlăuntru. 

Simt mâna care mi-a atârnat pe şold strângându- 
mi carnea. Nu pare a fi un gest premeditat. Şi-o 
retrage repede, ca şi cum şi-ar fi revenit brusc în 
simţiri. Mă întreb dacă o visa pe soţia lui. Pe prima 
mămică a lui Alice. Mă întreb dacă obișnuiau să 
stea întinşi așa în pat şi dacă se trezea cu mâna pe 
trupul ei pentru ca mai apoi să se dedea plăcerilor 
fizice ale atingerii. Poate ceva mai mult. Poate că 
făceau dragoste în vreme ce Alice stătea întinsă 
lângă ei, adormită încă. Prefăcându-se că doarme. 
Poate că se retrăgeau într-o altă cameră, ca să fie 
singuri. 

Sau poate că prima mămică încerca, așa cum 
încerc eu acum, să stea complet nemișcată, chiar 
dacă respira agitat. Simţind doar spaimă. 

Se scoală din pat. Nu îi dă un pupic lui Alice, nici 
o îmbrăţișare. În schimb, o ridică și o scoate afară 
din cameră. Se mișcă rapid, de parcă ar vrea să se 
distanțeze de mine. 

Sunt ușurată. Sunt descurajată. 

Da, pleacă! 


Nu, întoarce-te! 

Doreşte-mă! Lasă-mă să fiu suficient de bună! Nu 
pleca din casa asta ca să-mi cauţi fiica! 

Nu mă mișc. Nu întorc capul. Am simţit pur și 
simplu braţele alunecând de pe mine și patul a 
devenit mai ușor. Apoi s-a auzit scârţâitul podelii 
sub pașii lui. 

Se aud șușoteli în faţa camerei. 

Sunetul metalic al ușii închise. Zăngănitul cheii 
care se răsuceşte în broască. 

Aud piciorușe care tropăie pe podea. O voce 
ascuţită văitându-se. Alice nu e fericită din cauza 
uşii încuiate. 

Uşa de la intrare se deschide şi apoi se închide. 
Aud o maşină pe drum. Nu este motorul camionetei, 
ca mai înainte. Au trecut trei zile de când am auzit 
ultima oară camioneta. Pentru că nu pot vedea 
afară, mi s-a ascuţit auzul. 

Mașina merge uşor pe pietriș. Motorul pornește 
uşor. Îmi închipui că este mică. Mai mult de atât nu 
îmi pot închipui. Nu îl cunosc pe acest bărbat. Mick. 
Nu știu dacă este genul care ar conduce o mașină 
sport sau una electrică. Nu știu dacă este sărac sau 
bogat, nici unde își petrece cea mai mare parte a 
zilei și acum și a nopţii. 

Îmi mut capul din faţa camerei şi mă ridic să 
merg la baie. Am căutat aici și nu am găsit nicio 
cameră. Nici măcar în ţeava de la duș sau înăuntrul 
aplicei. Am cercetat fiecare centimetru din această 
încăpere şi îmi permit să cred că am dreptate. 
Trebuie să cred asta. 

Cu toate acestea, sting mai întâi lumina și apoi 
îmi ofer libertatea de a fi eu însămi. 

Mă așez pe podea şi îmi acopăr faţa cu mâinile. 
Cuvintele lui Alice îmi răsună în minte. Cuvinte de 
rău augur rostite de o voce dulce de copil. 


Refuz să o urăsc, deși simt sentimentul 
strecurându-mi-se în inimă. Copila asta este o 
victimă în aceeași măsură în care sunt și eu. La fel 
ca prima ei mămică, am ajuns să cred. 

Mă străduiesc să nu te urăsc, mica mea gardiană. 

„Așa începe.” 

„Sfârşitul.” 

Nu ştiu cât timp s-a scurs atunci când îi aud 
vocea. Am adormit pe podeaua băii. 

— Hei? 

Este Alice. Mă forţez să mă ridic. Am adormit 
într-un lac de lacrimi. Şuviţe umede de păr mi se 
lipesc de pielea asudată. Sunt extenuată. 

— O secundă! zic. 

Reușesc să par fâșneaţă, deşi îmi tremură vocea. 
Nu ştiu cât voi putea continua aşa. Din cauza urii. 
Este toxic. 

Să urăşti un copil, o victimă. Otravă. 

— Ce tot faci acolo? mă întreabă. 

Mă ridic și pipăi întrerupătorul. Lumina este atât 
de puternică, încât îmi arde ochii. Îi mijesc la ea. 

— Am făcut o baie lungă. 

— Nu am auzit apa. 

Dumnezeu să mă ierte, dar a revenit! Ura mă va 
ucide înaintea lui Mick. Trebuie să mă împac cu 
asta. Cu ea. 

Nu îmi dau părul din ochi. Nu îmi șterg lacrimile. 
Deschid ușa băii și mă îndrept spre capătul celulei 
mele. Şi o las pe Alice să mă vadă. 

Tresare. 

— Ce-i cu tine? mă întreabă. 

Mă aşez pe podea, iar ea se aşază jos la rândul 
său de cealaltă parte a zăbrelelor. Îmi întind mâna 
printre bare şi îi apuc amândouă palmele. 

Caut în mine tot ceea ce știu despre copii: din 
meseria de profesor, din faptul că sunt mamă. 
Acum nu are rost să mint. Este destul de isteaţă ca 


să-şi dea seama de adevăr după felul în care arăt, 
iar dacă aș minţi-o, aș face-o să se agite. Copiii 
trebuie să aibă încredere în adulţi. Clipa în care își 
dau seama că suntem niște mincinoși este clipa în 
care își pierd copilăria. 

— Alice! încep. Ai dreptate! Nu am făcut baie. Ţi- 
am spus asta pentru că am plâns și nu am vrut să 
ştii. 

Apetitul ei pentru empatie este puternic astăzi 
pentru că începe să plângă. 

— Îmi pare foarte rău pentru tine! Ce te-a făcut 
să plângi atât de rău? 

Nu îi dau drumul la mâini. 

— Alice, încep şi apoi fac o pauză. 

Mă gândesc cum să formulez ceea ce vreau să îi 
spun. Lucrurile pe care vreau să i le spun, sperând 
că va înţelege. Poate că va empatiza cu persoana 
care sunt cu adevărat: o mamă răpită din sânul 
familiei ei și căreia îi este dor de copiii săi și de soț, 
de casa ei. Poate că va înțelege, chiar și cu puţinele 
cunoștințe pe care le are despre lume, că nimeni nu 
poate fi fericit atâta timp cât este prizonier. Am 
văzut cărţile din camera ei de joacă. Ştiu ce citește 
pentru școală. A început să învețe despre lume și 
despre suferinţa umană. Mă gândesc că poate ar 
putea să folosească aceste cunoștințe şi să le aplice 
aici, situaţiei noastre. Cuvintele încep să prindă 
formă. Dacă aș putea să o fac să mă înţeleagă, 
poate că aș scăpa de ură. 

Nimic din toate acestea nu este din vina ei. 

Însă ceva din alura ei mă opreşte. Un 
presentiment. Bocetele ei exagerate. Râurile de 
lacrimi. Nu sunt normale. Sunt reactive. Un 
răspuns, însă unul cum nu am văzut la niciun alt 
copil. Orice se va fi întâmplat în această casă i s-a 
impregnat în minte și a format-o într-o manieră pe 


care nu o pot înţelege. Și, dacă nu o pot înţelege, 
atunci nici nu mă pot încrede în ea. 

— Alice, spun, sunt tristă pentru că mi-ai zis că s- 
ar putea ca acesta să fie sfârșitul, şi eu nu vreau să 
te părăsesc. Mă sperie acest fapt, pentru că nu știu 
ce înseamnă. 

Ochii lui Alice se măresc. Lacrimile alunecă din 
ei, îi udă genele. 

— Ei bine, răspunde ea, încercând să-și caute 
cuvintele, atunci când prima mea mămică a început 
să doarmă cu mine, mi-a spus că face asta ca să 
scape de el. Dar el se strecura în pat cu noi oricum. 
Apoi s-a pierdut în pădure. Atunci a murit. 

Mă gândesc la ce ar putea să însemne asta. Oare 
prima ei mămică încercase să scape de el culcându- 
se în acelaşi pat cu copilul? Gândindu-se că o va 
lăsa în pace? Şi cum nu a făcut-o, cum a continuat 
să vină în patul ei, expunând-o pe Alice la cine știe 
ce îi făcea ei... poate că asta a determinat-o să 
încerce să scape. Poate că s-a gândit că Alice urma 
să fie mai ocrotită dacă pleca decât dacă ar fi 
rămas. 

Ideea mă îmbolnăvește. Şi cu toate astea, iată- 
mă, dispusă să fac tot ce-mi stă în putere ca să îmi 
protejez propria fiică! Poate că femeia aia s-a gândit 
că avea să poată să scape de aici și să se întoarcă 
apoi după Alice. 

Fetiţa mă strânge mai tare de mâini, iar pe chip îi 
înflorește un zâmbet. Mutra Veselă. 

— Dar, zice ea, cred că m-am înşelat și acum nu 
este la fel. 

— Cum așa? întreb. Ce s-a întâmplat? 

Își retrage mâinile şi îşi şterge faţa. 

— Mi-a spus că nu mai am voie să dorm în 
camera ta. 

Implicaţiile acestei decizii mă  neliniștesc. 
Încearcă să mă împiedice să mă apropii prea mult 


de Alice sau acum mă vrea doar pentru el, noaptea? 

— Şi, adaugă entuziasmată, s-a dus să cumpere 
produse alimentare ca să mă ajuţi să gătesc — 

lucruri care sunt doar pentru cuptorul cu 
microunde, ca să nu dau foc la casă! chicotește. Așa 
a zis. 

Zâmbesc. Un zâmbet din inimă. Din inima mea 
din ce în ce mai întunecată cu fiecare clipă pe care o 
petrec aici. 

— Deci putem pregăti cina diseară? 

— Da! l-am cerut şi budincă Jell-O, de care ziceai 
tu. 

Zâmbetul mi se lăţeşte. Inima mi se mai întunecă 
cu o nuanţă. 

— Va veni acasă ca să mănânce cu noi? 

Alice ridică din umeri. 

— Nu ştiu. Acum nu mai știu. De când ai venit tu. 

Informaţii, îmi zic. Informaţii noi. Gândurile mi- 
au fost distrase de otravă. Gânduri otrăvite. Ar fi 
trebuit să pun întrebările care îmi vin acum în 
minte. 

— Ce făcea înainte? o întreb pe Alice. 

Aș vrea să o bombardez cu întrebări, dar aleg să 
vorbesc încet și să aştept răbdătoare. Doar fac 
conversaţie. Ca să treacă timpul. Ca să o cunosc 
mai bine. 

Alice ridică din nou din umeri. 

— Uneori venea acasă şi aducea cina. Îi place să 
se uite la televizor până adoarme. 

Răbdare! Răbdare! 

— Şi soţului meu îi place să facă asta. Urmărește 
chestii care mie nu îmi plac, aşa că, de obicei, eu 
citesc. El la ce se uită la televizor? 

Alice ridică din umeri. A apărut Mutra Tristă. 

— Nu te lasă să te uiţi cu el? o întreb, ghicind 
după schimbarea ei bruscă de dispoziţie. 


— Acum nu îi mai place să stea aici noaptea. lar 
mie nu îmi place să stau singură. 

Mă gândesc la ceea ce spune. Și avansez cu grijă: 

— Din cauza a ceea ce s-a întâmplat cu prima ta 
mămică? Poate că îi vine greu să stea aici cu tine, 
fără ea. 

Da! îmi zic. Trebuie să știu lucrurile astea. A 
iubit-o? A trăit și ea în spatele unei uși cu zăbrele? 
Sau l-a iubit la rândul ei? Au fost odată o familie 
fericită şi apoi lucrurile s-au stricat? Foarte, foarte 
rău? 

Voi sta așa întreaga zi dacă trebuie. Punând 
întrebări. Făcând teme. Punând întrebări. Mâncând 
sendvișuri cu unt de arahide. Punând întrebări. 
Jucându-mă cu păpuşile noastre, Hannah şi 
Suzannah. 

Dar Alice nu îmi răspunde. Mutra Tristă se 
metamorfozează în Mutra Furioasă. 

— E în ordine, zic, încercând să îi schimb din nou 
dispoziţia. Nu ești obligată să vorbeşti despre asta. 
Sunt sigură că te întristează și pe tine. Ştii ce cred 
eu? o întreb. 

Ridică din umeri. 

— Eu cred că ai iubit-o pe prima ta mămică. 

Mutra Tristă şi, odată cu ea, alte lacrimi. Sunt 
lacrimi pe care nu i le-am mai văzut până acum. Îi 
alunecă pe obrajii roșii, aprinși, cu hohote pe care 
nu şi le poate controla. Acestea sunt lacrimi 
adevărate, şi știu că am dat de o mină de aur. 

— Ah, scumpo! Ştiu. Ştiu... 

Nu încerc să o ating. Nu vreau nici măcar să 
respir. Am atins un izvor de umanitate înlăuntrul 
acestui copil şi nu trebuie tulburat. 

Până şi ura din inima mea începe să pălească. 
Chiar dacă sunt închisă într-o cușcă. Chiar dacă ea 
are puterea de a mă elibera. 

Răbdare! 


Mă gândesc la cumpărături și la cină. Mă gândesc 
la ceea ce ştiu despre etilenglicol și la cum îl voi 
pune într-o porție special pentru el. Mă gândesc la 
felul în care se va prăbuși la pământ și se va zbate 
în chinuri groaznice din cauza cristalelor ascuţite 
care îi vor spinteca măruntaiele. Și la cum îl voi 
lăsa să sufere. Să moară, poate. 

Nu mă gândesc la ce voi face cu Alice sau la ce va 
simţi ea când va vedea toate astea. Nu îmi permit 
să mă gândesc la asta pentru că mi-ar putea strica 
planul, şi simt înăuntrul meu slăbiciunea — 

slăbiciunea pentru fetița care acum varsă lacrimi 
adevărate. 

— Știu... 

Repet asta de mai multe ori, cu pauze lungi. O las 
să plângă. 

Când o văd că începe să se liniştească, mai aştept 
puţin înainte să-mi reiau întrebările. 

Răbdare! 

— Alice, spun, cum o chema? Pe prima ta 
mămică? 

Alice a devenit visătoare; se gândește la prima ei 
mămică, cea cu păr cu adevărat blond. 

Apoi rostește numele primei ei mămici. Cea care 
acum este moartă. Care a murit în pădure. 

— Daisy, zice ea. Daisy Alice Hollander. 

NIC A PĂRĂSIT APARTAMENTUL LUI BOOTH ȘI A 
alergat la barul de vizavi. Era puţin trecut de 
unsprezece. Kurt deschidea pentru masa de prânz. 

A dat năvală pe ușă, lovind clopoţeii de perete. 
Kurt era în spatele barului, unde scotea paharele 
din maşina de spălat vase. 

Şi-a ridicat privirea, surprins să o vadă. 

— Salut! Cum a mers treaba ieri? 

Nic s-a apropiat repede de bar și s-a postat în faţa 
lui. Își putea vedea chipul în oglinda din spatele 
sticlelor cu alcool. Era o adevărată apariţie — părul 
ud, bluza lăbărţată de casă, expresia maniacală de 
pe chip. 

A tras adânc aer în piept înainte să vorbească. Nu 
era o idee bună să înceapă discuţia arătând ca o 
nebună. 

— Trebuie să te întreb ceva. 

Kurt a ridicat din umeri. A șters un pahar. 

— Desigur! 

— Semăn cu Daisy Hollander? 

Kurt a lăsat paharul pe tejghea ca să o cerceteze. 

— Păi... aveţi părul asemănător. Aceeași culoare, 
aceeaşi lungime. Și ea era subţire. Avea picioare 
lungi pe care îi plăcea să și le arate. Chiar şi iarna 
purta fuste scurte, fără dres. Dar nu m-aș fi gândit 
la asta dacă nu ai fi zis. 

Nic s-a aşezat pe un taburet. Se simțea mai 
liniştită. Kurt avea efectul ăsta asupra ei. 

— De ce mă întrebi? 


— Roger a zis că arăt ca ea. Sau că îi amintesc de 
ea. 

Kurt s-a strâmbat. 

— Asta-i un pic bizar. 

— Şi mi-a arătat scrisoarea. 

— Ah! a zis Kurt, cu o privire plină de sarcasm. 
Celebra scrisoare Dragă Roger. 

— Ştiai despre ea? Ştii ce spune? l-a întrebat Nic. 

Booth îi spusese că nimeni nu mai știa despre 
copil. 

— Ştiu doar că a primit o scrisoare. Booth a 
trebuit să explice cumva de ce şi-a oprit brusc 
căutările şi de ce a renunţat să-i mai hărţuiască 
familia. Lumea era curioasă. S-a preschimbat dintr- 
un lunatic frenetic — care vâna poliţia, prietenii şi 
familia fetei, pe biata ei soră din Boston — într-o 
persoană straniu de calmă. Toată lumea a înţeles 
atunci că aflase ce se întâmplase cu ea. 

— Înclină să creadă că Watkins a ajutat-o să 
părăsească oraşul, oriunde s-ar fi dus. 

— Da, îți spusesem deja despre asta. Avea obsesia 
asta să îi scoată pe copii din oraş. 

În vocea lui Kurt se citea o urmă de dispreţ. Nic 
nu 0 sesizase până atunci. 

— Nu îl placi, a observat ea. 

Kurt a rânjit, vesel. 

— Toată lumea îl iubeşte pe căpitan! Apoi, din 
nou, sarcastic: Mai ales juniorul lui. 

— Reyes? 

Din nou, Kurt a părut surprins. 

— Nu ai observat? 

— Nu tocmai. Nu în sensul ăsta. 

Nic s-a gând la cazinou. La cele patru pahare de 
băutură. La povestea care o ţinuse lipită de scaun, 
bând până târziu în noapte. 

— Știu că Watkins l-a ajutat să obţină un post 
aici. 


Nu ştia ce altceva să mai spună. Cât din poveste 
era cunoscut de publicul larg. Cât mai împărtăşise 
din ea Reyes, la un pahar, chiar în acest bar. Reyes 
locuia de unsprezece ani în oraş — era o perioadă 
prea lungă pentru a ascunde o poveste care ţi-a 
schimbat viaţa. 

Kurt i-a răspuns la întrebare înainte să apuce să 
o formuleze: 

— Nu îţi face griji! Ştim cu toţii povestea. Reyes a 
fost polițist novice în Worcester. A împuşcat mortal 
un copil neînarmat. 

— Stai puţin! a sărit Nic, simțind brusc nevoia de 
a-l apăra pe Reyes. Copilul avea un pistol de 
jucărie. Şi nu era tocmai un copil. Avea aproape 
douăzeci de ani. Suferea de schizofrenie şi era 
netratat. Trăia într-o staţie de autobuz. Şi-a scos 
pistolul în fața unei şcoli şi a așteptat să sosească 
poliția. 

Kurt i-a cercetat chipul, aşa cum Nic s-ar fi 
aşteptat să o facă mai înainte, când îl întrebase 
despre Daisy Hollander. 

— Ţi-a intrat pe sub piele, nu-i așa? 

— Poftim? 

— Ştie să vrăjească, recunosc. 

Tonul lui Kurt a devenit unul amar și, brusc, Nic 
și-a dat seama că nu știa aproape nimic despre 
acest oraş și oamenii care locuiau în el. Până la 
urmă, erau doar un zgomot de fundal care o 
distrăgea de la ceea ce se petrecea cu adevărat. 

— Asta nu are nimic de-a face cu povestea. Și nu, 
nu am fost vrăjită şi nici nu mi s-a „intrat pe sub 
piele”. 

— Dar te-a făcut să bei, nu-i aşa? Cu povestea lui 
tristă? Încă simt mirosul. 

Şocată de adevărul care îi fusese aruncat în faţă, 
Nic şi-a continuat apărarea: 


— De ce ar conta asta? Dacă am băut ceva? Nu 
schimbă cu nimic faptele — patru polițiști au fost la 
faţa locului. El a fost doar unul dintre ei. Așteptau 
trupele speciale, dar puştiul își tot îndrepta pistolul 
spre ei şi spre fereastra cu geam de sticlă a școlii. 
Trei din cei patru poliţişti au deschis focul. 
Întâmplarea a făcut ca glonţul lui Reyes să fie cel 
care i-a străpuns pieptul. 

— Cunosc povestea. 

— A fost un atac sinucigaş. Nu a fost vina lui, dar 
l-a afectat. 

— Și apoi şi-a făcut apariţia căpitanul, gata să-l 
salveze. 

— Nu, nu aşa s-au întâmplat lucrurile. Cel puţin 
nu aşa le-a povestit Reyes. 

— Uite, a reluat Kurt, rezemându-se de tejghea 
ca să fie mai aproape de ea. Știu toate astea. Avea 
nevoie de un nou început. A făcut cerere pentru un 
post nou. Căpitanul şi-a asumat un risc în privinţa 
lui şi l-a adus, în mintea lui, pe calea cea bună. Însă 
asta e şi ideea. De aceea Reyes îl protejează, orice 
ar face. 

Nic l-a văzut în fața ochilor pe căpitanul Watkins 
cu acea prostituată, cum o împingea afară din 
camionetă. 

Camioneta de culoare gri-închis. 

— Şi ce face, mai precis? l-a întrebat Nic. 

Kurt a făcut un pas înapoi şi şi-a azvârlit mâinile 
în aer. 

— Nu contează. Doar ajută copiii, nu? L-a ajutat 
pe Reyes? Ei conduc oraşul. Poliţiştii cu autoritatea 
pe care o au. Şi Roger Booth cu banii lui. Iar 
oamenii de teapa mea sunt forțați să-şi ia două-trei 
locuri de muncă. Abia am plecat de la Gas n Go 
după o tură de noapte şi acum sunt aici. Totul e o 
glumă al dracului de proastă! Pentru că oraşul ăsta 
e o glumă al dracului de proastă! 


Nic nu i-a răspuns. Era vorba despre legături care 
se întindeau cu mulţi ani în urmă. Kurt voise să 
părăsească oraşul, dar rămăsese împotmolit aici. 
Booth o pierduse pe iubirea vieţii lui. Reyes își 
ratase viitorul din cauza unei întâmplări 
îngrozitoare şi acum trebuia să se mulțumească cu 
firimiturile pe care i le arunca Watkins. lar 
Watkins... Nic nici nu ştia de unde să îl apuce. 

I-a sunat telefonul. 

— Scuză-mă o clipă! 

Era numărul tatălui ei. A închis ochii şi a clătinat 
din cap. Nu voia să se confrunte cu asta tocmai 
acum. 

— Bună, tată! 

El nu i-a răspuns la salut. 

— Unde eşti în clipa de faţă? a întrebat-o. 

— La motel. Mă pregăteam să urc în camera mea, 
a mințit ea. 

Nu voia să fie nevoită să explice ce căuta la bar la 
unsprezece dimineaţa. 

— De ce? Ce s-a întâmplat? 

— Îţi trimit o fotografie. E de la Mark. 

Mark — detectivul particular pe care îl angajase 
tatăl ei. 

— A găsit-o? 

Lumea întreagă s-a oprit pentru o clipă. 

— Nu, nu... Îmi pare rău, ar fi trebuit să mă 
exprim mai clar! L-am pus să o cerceteze pe femeia 
aia, Edith Moore. Mi s-a părut prea ciudat că a 
aşteptat atâta timp ca să vorbească. 

Nic fusese atât de absorbită de căpitanul Watkins 
și de Daisy Hollander, de Reyes, Booth şi Kurt 
Kent, încât uitase deja de Edith Moore şi despre 
minciuna pe care o spusese despre vizita ei la New 
York. 

— Ascultă: s-a întâlnit cu un bărbat în parcarea 
spitalului la care lucrează ca asistentă. Nu mi-am 


dat seama cine este, dar jur că îmi pare cunoscut! 
Trebuie să fie cineva din Hastings. Schenectady e 
prea departe pentru o simplă vizită în parcare. 

Nic a simţit un fior. 

— Ai putea să îmi trimiți poza? 

— Tocmai ce ţi-am trimis-o. Pune-mă pe difuzor! 
Nu vreau să pierdem legătura. 

Nic a apăsat butonul pentru difuzor şi apoi a 
deschis mesajul de la tatăl ei. Putea să o distingă cu 
uşurinţă pe Edith Moore. Cealaltă persoană era 
uşor ascunsă în spatele ei, dar i-a fost uşor să îşi 
dea seama despre cine era vorba. Nu putea fi 
confundat. 

Nu... 

— Nic? Ai primit-o? 

Nic a închis difuzorul şi şi-a lipit telefonul de 
ureche. A zâmbit şi a coborât de pe taburet. Îi 
tremurau obrajii. 

— Ştii cine este? a întrebat-o tatăl ei. 

Nic şi-a astupat telefonul cu mâna şi a luat-o spre 
ușă. Kurt o urmărea cu atenţie, curios. 

— Trebuie să plec... A intervenit ceva acasă, i-a 
spus barmanului. 

Însă el nu a crezut-o. Își dădea seama după 
expresia neschimbată de pe chipul lui. 

— Nicole! a repetat tatăl ei în telefon, rugându-se 
să-i răspundă. 

Cu telefonul încă lipit de ureche, Nic a străbătut 
repede distanţa până la ușă. A dat-o de perete şi a 
păşit afară, apoi a alergat vizavi. 

— Nic? Mai ești acolo? 

Într-un final, s-a oprit. 

— Sunt aici, a răspuns din capătul parcării 
motelului. 

Tatăl ei a repetat întrebarea: 

— Nic, îl cunoşti pe acel bărbat? 


Nicole a expirat, încercând să-şi potolească vocea. 
Apoi a răspuns: 
— Da, îl cunosc. 

AUD MAȘINA AFARĂ. O AUDE ȘI ALICE, AȘA CĂ MĂ 
părăseşte ca să fugă la uşă. 

Am lucrat împreună pentru şcoală, printre 
zăbrele, asigurându-ne că ne vede Dolly. 

Aud un chițăit entuziasmat. Apoi râsul mai gros 
al bărbatului. 

Merg în bucătărie. Uşile de la dulapuri se deschid 
şi se închid. Voci şoptite. Farfurii. Clinchet de 
pahare. 

Stau cu spatele întors la cameră şi nu fac nicio 
mișcare. Pe dinafară, sunt complet nemişcată. 

Înlăuntrul meu se desfăşoară o cursă — spre 
sfârşitul acestei zile, spre evadarea mea. 

Timpul trece. Aud paşi şi mă întorc. Este Alice, cu 
o tavă cu mâncare. Nu e sendvişul meu obişnuit cu 
unt de arahide. Astăzi am sendviș cu caşcaval pane 
ŞI supă de roşii. 

— E delicios dacă înmoi sendvişul în supă, îmi ex- 
plică ea. 

Deschide trapa de jos şi strecoară tava, apoi 
încuie la loc. 

Acum mă întreb de ce mi-a adus ea mâncarea și 
nu Mick. De obicei, atunci când este acasă cu noi, 
mi-o aduce el. 

— De ce mi-ai adus tu tava? hotărăsc s-o întreb. 

Alice ridică din umeri. 

— Nu ştiu. El mi-a zis. 

Asta! Nu s-a mai uitat la mine de când a dormit 
în pat cu noi. 


Alice s-a ridicat şi mă urmăreşte. 

— Fă-o! adaugă. 

Îmi ridic privirea spre ea de la locul meu de pe 
podea. 

— Ce să fac? o întreb foarte frumos. 

— Înmoaie sendvişul în supă! 

— ÎI înmoi. Nu ai de ce să stai aici și să mă 
urmăreşti. Ştiu că te aşteaptă în bucătărie. A venit 
acasă doar ca să te vadă pe tine, corect? 

Nu mi-a fost uşor să-mi aduc aminte că trebuie să 
formulez o întrebare. Simt furia  clocotind 
înlăuntrul meu. Mă ridic în spatele barelor. Sunt 
un animal încolţit. Nu am cum să evit sentimentele 
pe care mi le trezeşte această stare de fapt. 

— A venit acasă cu alimente ca să poţi pregăti tu 
cina mai târziu. Exact aşa cum a promis! Și, în 
plus, acum e ocupat să facă curăţenie. 

Alice îşi încrucişează braţele la piept, sfidătoare. 

— Fă-o! comandă din nou. Muşcă! 

Mă forțez să zâmbesc. lau sendvişul şi îi înmoi 
colțul în supă. ÎI duc la gură, strâng buzele şi rup o 
bucată cu dinţii. 

Mă înec încercând să mestec și înghit, schițând 
expresii și scoțând sunete menite să indice un 
adevărat deliciu culinar. 

Mmm! 

Odinioară pregăteam şi eu felul ăsta pentru copiii 
mei. Prima oară l-am gustat în Vermont, unde ne 
retrăgeam în lunile de iarnă. Eu şi John adorăm 
amândoi să schiem. Adoram să schiem, mai 
degrabă. Nu-mi amintesc când am fost ultima oară. 

Lucrurile s-au schimbat după ce au apărut copiii. 
Zilele noastre au ajuns să fie legate de nişte trupuri 
mici care deveneau din ce în ce mai grele cu 
trecerea timpului, din cauza gravitaţiei. Eram 
extenuaţi după câteva ture date pe nişte trasee 
uşoare. Lui John îi plăcea să o ajute pe Nicole să 


vireze şi să înveţe cum să își controleze viteza, 
schiind paralel cu ea. Eu mă ţineam de hățurile 
unui ham prins de mijlocul lui Annie şi schiam 
încetişor în urma ei. Evan — el mergea întotdeauna 
cu ceilalți copii la lecţiile de grup. Îi era ruşine să 
înveţe de la părinţii lui. 

Ah, cum mai avea Nicole gustul vitezei! Țipa în 
aerul rece: „Tati, mai repede!” 

După ce îi aranjam în camera de hotel, eu şi John 
ne furişam la bar unde beam bere rece şi ascultam 
muzica formațiilor country. Ne aminteam de timpul 
pe care îl petreceam împreună înainte să avem 
copii, pe când schiam cât era ziua de lungă, ne 
îmbătam cu bere şi făceam dragoste până 
adormeam. Osteniţi şi euforici. 

Amintirea unei anumite zile încă ne făcea să 
râdem, după ani şi ani. Un bărbat urcase cu noi în 
teleferic, lăudându-se cu priceperea sa, cu casa din 
munţi şi cu copiii lui străluciți. Apoi căzuse când 
coborâse din scaun, cu beţele şi schiurile 
împrăștiate sub el. Telefericul s-a oprit, iar lumea a 
dat fuga să îl ajute. Doar egoul îi fusese rănit, însă 
noi am râs atât de tare, încât ne-au dat lacrimile. 
Am râs până târziu în noapte. 

Gândurile astea îmi taie respiraţia. Mă fac să mă 
înec cu mâncarea din gură care mi-a trezit aceste 
amintiri prețioase şi dureroase. 

Pe munte, lângă locul unde eram cazaţi, se afla o 
cabană care servea caşcaval pane şi supă de roşii. 
Lumea stătea la rând câte o jumătate de oră, 
câteodată şi mai mult, chiar şi în frig şi zăpadă, şi 
se mânca în picioare, uneori cu căştile pe cap şi 
mănușile în mâini. Era atât de popular, încât 
atunci când ne întâlneam cu cineva care mergea la 
schi acolo spuneam cu toţii deodată: „Caşcaval pane 
Şi supă de roşii!” 


Nu am mai mers la schi după moartea lui Annie. 
Nu ştiu de ce abia acum m-am gândit pentru prima 
oară la asta. Nu am mai mers la schi, iar eu nu am 
mai făcut caşcaval pane şi supă de roşii. 

— Ti-am zis eu! adaugă repede Alice. 

Înghit. 

— E delicios! spun, de parcă e prima oară când 
gust aşa ceva. 

De parcă sunt doar un animăluţ prostu, închis 
într-o cuşcă. De parcă ea e stăpâna mea. 


Trec orele. Eu mă joc cu Alice. Îi terminăm temele 
pentru şcoală. 

Şi, în sfârşit, soseşte momentul. Alice îmi aduce o 
traistă cu alimente, nişte castroane din plastic şi 
farfurii. 

Mick a cumpărat un pui mic, rotisat. A cumpărat 
şi o pungă de mazăre congelată şi morcovi. Aşez 
puiul în cel mai mare dintre vase. Presar morcovi şi 
mazăre în jurul lui şi adaug nişte apă. 

— Îi poți băga direct în cuptorul cu microunde, îi 
spun lui Alice. Pentru trei minute. Ştii cum 
funcționează? 

— Da! răspunde Alice. Am luat cuptorul cu 
microunde de la Gas n’ Go. Au cumpărat unul nou, 
aşa că pe cel vechi ni l-au dat nouă. Are 
instrucțiunile pe el. La Gas n’ Go poți să-ți 
încălzeşti hotdogi la microunde. 

Fac o pauză. Informații noi, îmi zic. 

— Ai intrat în benzinărie? Nu era periculos să ieşi 
afară? 

— Nu am fost înăuntru. Dar el mi-a zis despre 
hotdogi când a adus cuptorul acasă. Pentru că l-am 
întrebat de ce ai nevoie de un cuptor cu microunde 
ca să iei benzină. 

Încetişor! îmi zic. Ia-o cu binişorul! 


— Ei bine, e foarte drăguţ din partea lor că i-au 
dat lui cuptorul cu microunde! 

Scot lucruri din sacoşă. Dau de praful de budincă 
Jell-O și răsuflu uşurată. 

Cuvintele mele au avut ecou înlăuntrul ei. Nu am 
întrebat-o nimic, aşa că nu se teme să îmi dea un 
răspuns. Îi place să îmi facă dezvăluiri, atunci când 
are ea chef. Şi în seara asta are chef. 

— Vrei să ştii un secret? îmi șoptește. 

Întotdeauna. 

— Da. 

— Dolly are ochi acolo. 

Alice are o alură foarte vicleană. 

— La Gas n Go? întreb, gândindu-mă la toate 
dăţile în care m-am oprit acolo pentru benzină. 

De două ori pe lună, în fiecare joi, din septembrie 
până în noiembrie. Apoi, din nou, de Ziua 
Recunoștinței şi de Crăciun, de mai multe ori iarna 
ŞI primăvara, deși nu după un program fix. De trei 
ani fac drumul ăsta ca să-mi văd fiul. M-am oprit 
pentru benzină de multe ori. De fiecare dată 
singură. Atunci când mergea cu minte, Nicole îmi 
amintea să alimentez maşina înainte să plecăm de 
la școală. Îi plăcea să doarmă pe drum şi să nu fim 
nevoite să oprim. 

— Da, zice ea. Tot felul de oameni vin acolo. Toţi 
merg în nord, la şcolile copiilor lor. Cu toţii au bani 
mulți, aşa că nu contează dacă trebuie să plătească 
atunci când el le loveşte maşina cu camioneta. 

Mă gândesc la toate dăţile în care am stat la rând 
şi am cumpărat cafea, bomboane pentru Evan sau o 
sticlă cu apă. De câte ori mi-am folosit cardul de 
credit. De câte ori maşina mea a stat parcată în 
dreptul pompei, cu plăcuţa de Connecticut la 
vedere. Acum poţi identifica  plăcuțele de 
înmatriculare pe internet. Sunt persoane care au 
piratat sistemul şi vând informaţiile. I s-a 


întâmplat unuia dintre părinţii de la fosta școală la 
care mergea Nic, în oraşul nostru. Femeii i-au fost 
identificate numele şi adresa pe baza plăcuţelor de 
înmatriculare, iar cineva a încercat să îi spargă 
casa. Maşina mea este înregistrată pe firma lui 
John. Cu toate astea, trebuie să se poată face 
legături. 

Poate că Mick lucrează la Gas n’ Go. Poate că este 
proprietarul. Poate că îi cunoaşte pe proprietari. A 
reuşit cumva să pună camere acolo. Și are cuptorul 
lor cu microunde. 

Sunt şocată, dar şi recunoscătoare pentru aceste 
noi informaţii. 

Alice începe să râdă mai tare ca niciodată. 

— Odată..., începe ea. 

Râde atât de tare, încât abia reuşeşte să 
articuleze cuvintele, la fel ca mine şi ca John, în 
acea zi, la schiat. 

— Odată, un om se uita la nişte cutii cu suc, în 
spate... şi... şi... şi s-a scobit în nas! Chiar în faţa 
lui Dolly! 

Râde atât de tare, încât ochii încep să îi 
lăcrimeze. 

— E foarte amuzant, zic. 

Mă gândesc la toate dăţile în care am stat chiar 
în acel loc, uitându-mă după o sticlă cu apă. 

Râsul i se potoleşte rapid, de parcă şi-ar fi dat 
seama că era exagerat. Văd că acum a terminat-o 
cu acest secret, pentru că ochii îi alunecă spre 
camera din hol şi devine uşor neliniştită. 

Schimb subiectul: 

— Îți plac limetele? o întreb, chinuindu-mă să 
păstrez un ton neutru. 

Un ton normal, orice va fi însemnând asta în 
situaţia de faţă. Îi arăt cutia cu plicuri de budincă. 

— Nu! îmi răspunde. Le urăsc. 

Da, îmi zic. Știu asta pentru că mi-a spus-o deja. 


— Mie îmi plac portocalele, continui. Vrei de 
căpşuni? 

Dă din cap. 

— Bine, tu du asta în bucătărie şi încălzeşte-o, iar 
eu voi amesteca budinca! 

Alice ia puiul şi păşeşte cu grijă spre bucătărie. 
După ce iese din raza mea vizuală, apuc plicurile de 
Jell-O şi castroanele, şi intru în baie. 

Închid ușa și iau antigelul de sub chiuvetă. Torn 
cantitatea mică din ceaşca de cafea într-unul dintre 
castroane, gândindu-mă cum m-a urmărit Mick 
alegându-mi sticla de apă. 

Amestec antigelul cu pudra de limete, gândindu- 
mă cum m-a urmărit Mick la casa de marcat. 

Apoi prepar budinca de portocale şi de căpşuni şi 
le torn separat, în castroanele lor, gândindu-mă 
cum mi-a notat Mick informaţiile de pe plăcuţa de 
înmatriculare şi apoi mi-a studiat familia. 

Alice se întoarce cu puiul şi cu niște farfurii şi 
tacâmuri. Apoi o trimit de trei ori înapoi în 
bucătărie ca să ţină fiecare dintre castronașe cu 
amândouă mâinile, pentru că nu vreau să se verse. 
Viaţa mea ar putea depinde de unul dintre ele. 

Apoi mâncăm. Și îl aşteptăm pe Mick să se 
întoarcă acasă. 

Ca să putem servi desertul. 

— UNDE MERGEM? A ÎNTREBAT-O REYES. 

Făcuse exact ceea ce ea îi ceruse din clipa în care 
îi sărise în maşină — condusese! 

Nic respira sacadat. A reuşit să scoată un singur 
cuvânt: 

— Laguna. 

— În ordine! Dar credeam că vrei să mergem la 
primărie — ca să ne informăm în privinţa acelei 
proprietăţi. 

Nic şi-a clătinat capul în semn că nu. Apoi a 
rostit, în sfârşit, mai multe cuvinte: 

— Trebuie să plec din Hastings. Am nevoie de 
timp de gândire. 

Reyes a tresărit. 

— Bine! Uite... 

Și-a lăsat mâna pe spatele ei. 

— Apleacă-te — cu capul între genunchi! Ai un 
atac de panică. 

Nic s-a aplecat şi şi-a lăsat capul între mâini. 
După ce și-a mai limpezit mintea, şi-a scos telefonul 
şi a studiat fotografia — ca să se asigure că nu 
greşeşte. 

Apoi i-a spus lui Reyes: 

— Kurt Kent şi Edith Moore. Se cunosc. S-au 
întâlnit într-o parcare, în fața spitalului în care 
lucrează ea. 

Reyes şi-a îndreptat rapid privirea spre Nic şi 
apoi din nou la drum. 

— Uau! Ia-o încetişor! De la început. 


Nic i-a povestit despre detectivul particular al 
tatălui ei. Cum acesta mersese în Schenectady ca să 
o cerceteze pe Edith. Cum o urmărise din clipa în 
care se întâlniseră cu ea în Hastings. 

Reyes a oprit maşina chiar la câțiva paşi de Gas 
w Go. I-a făcut semn lui Nic să îi arate fotografia. A 
studiat-o cu atenţie. 

— La naiba! Ăsta e Kurt. 

Telefonul a început să sune. Nic l-a luat de la 
Reyes şi a răspuns: 

— Tată, sunt bine! Sunt cu poliţia. 

Nic a ascultat apoi răbdătoare cum tatăl ei îi 
cerea să se întoarcă acasă, să plece naibii de acolo, 
să îl lase pe detectiv să se ocupe de asta. Şi ea a 
aprobat tot, deşi nu avea niciun gând să se întoarcă 
acasă fără mama ei. Avea să plece din Hastings 
până la cazinou. Dar nu mai departe de atât. 

Kurt era un mincinos şi încercase să îl pună pe 
Reyes şi intenţiile lui într-o lumină proastă. 
Încercase să sugereze că Watkins e implicat în 
dispariția mamei ei. Ade-vărul era că Reyes ar fi 
putut să ajungă în patul ei noaptea trecută. În 
schimb, alesese să plece. 

Nic a închis telefonul şi l-a privit pe Reyes în ochi. 

— lată ce crede tatăl meu! Şi detectivul 
particular, a început ea. După ce a dispărut mama, 
Kurt a aşteptat ca toate celelalte ponturi să se 
dovedească inutile. A aşteptat până când lumea a 
renunțat să mai sune și cazul a fost închis. Apoi şi-a 
pus prietena sau orice o fi ea pentru el să iasă la 
lumină cu o poveste de doi bani despre cum trecea 
mama prin oraş în noaptea furtunii. 

Reyes a continuat el povestea: 

— Și acum — adică atunci când o să îţi găseşti 
mama — Edith Moore este prima la rând ca să 
încaseze banii. De asta mă temeam atunci când am 


descoperit că minţea în privinţa vizitei la New 
York. 

— Şi cum ar fi putut să vadă literele de pe geanta 
mamei? De vizavi şi prin ploaie? 

— La naiba! a exclamat Reyes. Nu îmi vine să 
cred că am omis asta. Am fost atât de concentrat să 
o prind cu minciuna despre permisul de trecere! 

Nic a dat din cap, dar apoi un gând i s-a strecurat 
în minte, făcând-o să împietrească. 

— Ce e? a întrebat Reyes, aplecându-se spre ea şi 
prin-zând-o de mână. 

— Dacă ştie unde este? Dacă a ştiut de la bun 
început şi a aşteptat ca toate celelalte piste să fie 
epuizate pentru ca acum să mă conducă la ea? 

Reyes i-a strâns mâna cu putere şi a zâmbit. 

— Păi, ce mai contează, nu? Dacă te va ajuta să 
îţi găseşti mama, asta e tot ce contează! Putem să îl 
prindem pe nenorocit mai târziu. Cred că trebuie să 
profităm de situaţie — prefă-te că nu știi nimic şi 
lasă-l să te conducă la ea, oricare i-ar fi planurile! 

Nic și-a tras mâna. 

— Şi dacă nu e vorba de asta? Dacă știe unde este 
cadavrul ei? Şi de aceea a considerat că e mai sigur 
săaştepte. A știut că nimeni altcineva nu o va găsi 
pentru că ea... 

— Opreşte-te! a intervenit Reyes. Nu o lua pe 
calea asta! 

Însă Nic trebuia să rostească cuvintele cu voce 
tare: 

— Nimeni altcineva nu ar putea să o găsească 
pentru că este moartă. 

Reyes şi-a strecurat mâna în buzunar şi a scos o 
bucată de hârtie. Era o copie, albă pe spate, 
împăturită. I-a întins-o lui Nic. 

— Ce-i asta? 

Nic a luat bucata de hârtie şi a despăturit-o. Era 
un soi de chitanţă, o factură emisă pe numele 


departamentului de poliție. 

— Am vrut să închid subiectul camionetei cu 
becul ars la spate. Am vrut să înlătur bănuielile 
asupra căpitanului. Să trecem la altă camionetă. La 
o altă teorie. Poate la cea legată de gard. 

Nic a cercetat cu mai multă luare-aminte 
chitanţa.37 de dolari şi ceva mărunţiș. Facturată de 
un magazin de piese auto din Waterbury. 

Piesa de pe factură era trecută doar sub forma 
unui număr. 

— Numărul acesta, a explicat Reyes, este pentru 
un bec, pentru stopul din spate al unui Chevy 
Silverado. 

Nic a pus mâna pe telefon şi a deschis fotografia 
cu camioneta căpitanului Watkins. 

— Watkins conduce un Silverado, a spus ea, 
holbându-se la poza cu maşina care era posibil să îi 
fi luat mama la bord. Crezi că a reparat-o singur? 

— Da. Ceea ce înseamnă că știe că l-a văzut 
cineva, că cineva a văzut camioneta în noaptea aia. 
Altfel s-ar fi dus la magazinul auto din oraș. Şi nu a 
mai condus automobilul acela pe toată perioada în 
care tu şi tatăl tău ați fost aici, căutând-o pe mama 
ta. Acum îmi amintesc asta. Nu mi-a spus nimic 
atunci, dar acum... 

— Acum se leagă. 

— Ceea ce ar putea însemna, a continuat Reyes, 
că Edith Moore chiar a văzut-o pe mama ta în acea 
noapte, cel mai probabil. Tipa i-a spus prietenului 
ei că pleacă la New York ca să se întâlnească cu 
nişte amici. Dar venea să se vadă cu Kurt — poate 
că sunt amanți. A venit furtuna, şi ea ştia că 
trebuia să meargă înainte ca să nu rămână blocată 
în oraş. Aşa că a aşteptat până în ultima clipă şi 
apoi a luat-o pe Route 7. 

Nic a continuat: 


— L-a văzut pe căpitanul Watkins luând-o pe 
mama, dar nu a considerat că ar fi ceva neobișnuit. 
Apoi, când s-a văzut din nou cu Kurt, el a adus 
vorba de femeia dispărută, şi ea i-a povestit ce 
văzuse. 

— Asta ar fi putut să se petreacă a doua zi după 
dispariţie sau cu doar câteva zile în urmă. Uite ce e, 
o fi Kurt Kent un barman ratat, dar nu îl văd în 
stare să pună la cale o crimă atât de complicată. E 
posibil ca tot ceea ce a spus Edith Moore să fie 
adevărat, cu excepţia detaliului că, înainte de 
furtună, se afla în oraş, în vizită la Kurt. 

— Cum rămâne cu geanta? Şi cu literele? 

— Ar fi putut să le vadă. Nu avem de unde să 
ştim dacă nu recreăm scena. 

— Şi Watkins? 

— Știu... 

— Ce i-a făcut mamei? 

Reyes a pornit motorul. 

— Hai să aflăm! Mai întâi, să îţi luăm maşina! 
Apoi îl căutăm pe căpitan și îl întrebăm în mod 
direct ce se întâmplă. 

Nic a simţit un val de ușurare. 

Reyes avea dreptate în toate privinţele. Kurt 
Kent nu era un om rău. Edith Moore își minţea 
doar prietenul, atâta tot. Poate că o contactase de 
îndată ce aflase despre mama lui Nic sau poate că 
aşteptase ca să se asigure că avea să pună ea mâna 
pe banii de recompensă. Oricum, asta nu însemna 
că ea şi Kurt ştiau unde se află mama sa. Ci doar că 
Edith Moore văzuse ceva. 

Era vorba despre Watkins şi camioneta lui. Becul 
ars. Era imposibil să fie vorba de o coincidenţă. 

Edith Moore o văzuse pe mama ei urcând în 
mașină. În Silveradoul lui Watkins. 

Watkins era cel care ştia unde se află mama ei. 

Reyes zâmbea. 


— Te simţi mai bine? Acum respiri regulat. 

Nic i-a zâmbit la rândul ei. 

— Cred că este în viață. Cred că Watkins a dus-o 
undeva cu mașina. A ajutat-o să plece. Nici nu îmi 
pasă că a plecat sau de ce a făcut-o. 

Reyes a bătut-o uşurel pe genunchi. 

— Știu. Şi o vom găsi... 

Reyes se oprise, însă Nic să îşi dădea seama că ar 
fi vrut să mai adauge ceva. 

— Ce e? l-a întrebat. 

— Am mai găsit ceva. În legătură cu extrasul de 
pe cardul tatălui tău. 

— Spune-mi odată! 

Nic s-a pregătit sufleteşte pentru ceea ce știa că 
avea să urmeze. 

— Apar facturi pentru hoteluri. Hoteluri locale, 
din oraşul vostru. 

Nic şi-a îndreptat privirea spre geam, simțind că 
îşi pierde şi ultima fărâmă de speranţă. 

— Stiam, dar nu voiam să cred. Nu întru totul. 

— Ar mai fi o cheltuială pe care nu reuşesc să o 
explic. La o benzinărie de lângă West Cornwall. 

— E puţin mai la sud de unde suntem noi. Când a 
fost făcută? 

Reyes nu a răspuns imediat. Apoi nu a mai fost 
nevoie să o facă. 

— În aceeaşi zi. În ziua în care a dispărut mama, 
a spus Nic. 

— Uite ce e, poate că a fost ea — cheltuielile apar 
la comun. 

— Dar, dacă ar fi fost ea, atunci nu ar mai fi 
rămas fără benzină, a observat Nic. Dacă şi-ar fi 
făcut plinul în West Cornwall, i-ar fi ajuns până 
acasă, fără să mai oprească în Hastings. 

Reyes a rămas tăcut din nou. Şi el ajunsese la 
aceeaşi concluzie. 

— Nu are cum, a spus Nic. 


— Aş putea să sun, să aflu ora exactă la care s-a 
făcut plata. 

Nic a închis strâns ochii. Nu era cu putinţă. Tatăl 
ei nu avea cum să fie implicat. 

— Vrei să sun? a întrebat-o Reyes. 

Încetişor, dar cu convingere, Nic a dat din cap. 

Da. 

STĂM ÎNTINSE PE PODEA. EU, DE O PARTE A 
zăbrelelor, Alice, de cealaltă. A vrut să doarmă 
lângă mine, deși nu mai avem voie să dormim 
împreună. Așa că i-am spus să ia niște pături şi 
niște perne de pe canapea. I-am arătat cum să-și 
facă un pat din perne şi a fost încântată. Era de 
așteptat. Copii mei adorau paturile din perne. 
Atunci când mergeam la un hotel, cu toţii, ca o 
familie — ah, asta se întâmpla într-o altă viaţă! —, 
împărţeam o cameră. Eu şi John, într-un pat. Doi 
copii, în celălalt. Iar cel de-al treilea într-un pat 
confortabil la mijloc, pe care îl făceam din pernele și 
păturile care erau în plus — din tot ce găseam la 
îndemână prin cameră. 

Trucul este să le strângi bine dedesubt cu un 
cearșaf, ca să nu se desfacă. 

Evan era cel care alegea de obicei patul din perne. 
Chiar şi după ce se făcuse prea mare ca să mai 
încapă în orice pat aș fi putut eu face, dormea pe 
pernele legate, cu picioarele și cu mâinile atârnate 
în părți. Nu voia să doarmă cu vreuna dintre 
surorile lui. Fetele erau „bleah”. Din fericire, eu nu 
eram considerată fată. Amintirile astea plutesc 
acum libere, cu iluzia bucuriei. Când mă aplecam să 
îl sărut de noapte bună, mă trăgea spre el cu 
amândouă mâinile și mă îmbrăţișa strâns. Cu 
inimă de copil, dar braţe puternice de băiat mare. 
Avea nevoie de mine. lar eu mă simţeam fericită. 
Chiar şi după ce amintirea se retrage de cealaltă 


parte a barierei, bucuria încă dăinuie. Nu pentru 
mult timp însă. Noaptea trecută a fost un dezastru. 

Alice doarme liniștită în patul ei din perne, chiar 
dacă i-am desprins braţele din jurul mijlocului meu 
și m-am tras la o parte ca să nu mă mai poată 
ajunge. 

Nu e suficient de departe. 

Las senzaţia să îmi străbată trupul, tăcută, 
nemișcată, pentru că Alice a lăsat lumina din hol 
aprinsă, astfel încât Mick şi, acum, Dolly să îmi 
vadă faţa. 

Probabil că aşa e mai bine. Nu știu de ce aş fi în 
stare dacă aceste sentimente ar fi eliberate. 

L-am aşteptat pe Mick mult şi bine. L-am 
aşteptat până când am ajuns să epuizăm toate 
serialele de pe tableta ei şi ne-am plictisit, obosite. 

— Vreau budinca mea Jell-O! mi-a zis ea atunci. 

l-am spus că e în ordine. Că poate să aducă 
budincile, dar că ar trebui să o lase pe cea pentru 
Mick, pe cea cu limete, într-un loc în care acesta să 
o poată vedea. Poată că dorea ceva ca desert când 
ajungea în sfârşit acasă. 

Îi văd și acum fața când mi-a spus: 

— Nu! 

Era Mutra Vicleană, care-mi vorbea pe un ton 
sfidător. Apoi a adăugat: 

— Am aruncat-o. 

— Poftim? De ce? am întrebat-o, pentru că nu 
ştiam ce altceva să fac. 

Ura a ieşit la iveală. Fierbinte. Mi-a acaparat 
fiecare celulă și mi s-a răspândit în sânge, făcându- 
mă să tremur. 

— Pentru că nu a venit acasă, aşa că nu merită 
Jell-O. 

— Alice, nu-i frumos! 

Am fost cât pe ce să îmi întind mâinile printre 
zăbrele şi să o scutur bine. 


— Du-te și scoate-o chiar acum! Scoate-o din 
gunoi și adu-mi-o încoace! 

Era o cerere ridicolă. Budinca era împrăștiată 
printre resturile de pui, cu zaţul de la cafeaua de 
dimineață și cine știe ce altceva. Şi, cu toate 
acestea, aveam nevoie de ea. Trebuia să mi-o aducă. 

Dar Alice mi-a răspuns: 

— Nu-i acolo. Nici măcar nu îi suport mirosul. 

— Ce ai făcut cu ea? am întrebat-o, cu gura 
uscată. 

Mutra Vicleană mi-a răspuns, spulberându-mi în 
faţa ochilor șansa de a evada: 

— Am aruncat-o în canalizare. 


Alice mi-a distrus şansa de a evada. A făcut-o din 
cauza urii ei frivole pentru aroma de limete şi într-o 
manieră care arată cât de adâncă este duşmănia ei. 

Nu contează că, dacă împrejurările ar fi fost 
altele, nu mi-ar fi păsat de acţiunile ei. Nu contează 
că a făcut-o fără să ştie cât mă costă. 

Întreaga situație mi se pare ironică. Cum ura ei 
pentru aroma de limete m-a făcut să o urăsc. Ura 
mi-a pătruns până în măduva oaselor. În minte. În 
inimă. 

Sunt prea obosită ca să o smulg. Prea obosită ca 
să lupt împotriva ei. Urăsc un copil. 

Îmi vine greu să gândesc limpede. Am avut un 
plan care acum s-a spulberat. Noi planuri se 
învolburează și încearcă să iasă la lumină, dar sunt 
prea multe necunoscute. 

Nu ştiu unde ne aflăm şi ce se găsește în spatele 
acelui gard. Nu ştiu cât de departe este el și dacă 
m-ar putea prinde în caz că aş încerca să alerg 
înapoi la gaură şi la sculele pe care le-am lăsat 
acoperite cu frunze moarte. 

Nici măcar nu ştiu dacă sculele mai sunt încă 
acolo. Dar aș putea să mai pun mâna pe un cuţit 


din bucătărie. Poate că mai sunt şi alte foarfeci. 

Îmi planifice paşii. Ar trebui să o conving pe Alice 
să deschidă poarta. Ar trebui să găsesc cizmele, 
poate şi o haină. Noaptea e încă rece. De data 
aceasta aș putea să alerg prin pădure, în direcția 
gardului, spre partea dreaptă a potecii. Dar... dacă 
trec de locul în care am tăiat sârma și am ascuns 
uneltele? Aș putea să fac o nouă gaură. 

Nu, nu, nu! 

Planul ăsta nu va funcţiona decât dacă aș putea 
să mă asigur că Mick e destul de departe. Pentru că 
mă va vedea plecând. Va şti. 

Nu pot să mă întorc în camera întunecată. Nu pot 
să ajung în locul în care a ajuns Daisy Alice 
Hollander. 

Trebuie să rămân aici și să fiu o a doua mămică 
bună pentru un copil, pentru a putea proteja un 
altul — pe fiica mea. Pentru a o proteja pe Nicole. 

Mă lupt să îmi păstrez o mină calmă, deși 
lacrimile îmi alunecă pe obraji și pe perna pe care 
îmi ţin capul. 

Nemișcarea îmi provoacă haos în gânduri. 

Nicole. 

Înainte, erai o luptătoare extraordinară. Așa te 
vedeam, deși nu am spus-o niciodată. Nu voiam să 
devii ceva doar pentru că ţi-am insuflat eu o 
imagine în minte. Părinţii fac asta tot timpul. 
Mama mea așa a făcut. 

„Eşti o fată deşteaptă, Molly. Nu cea mai 
frumoasă, dar deşteaptă. Trebuie să te foloseşti de 
acest atu ca să le prinzi din urmă pe fetele care 
arată bine.” 

Poate că mi-a fost util să aud acele cuvinte. Am 
studiat din greu şi mi-am construit o carieră. lar 
John îmi spunea mereu că asta iubeşte cel mai mult 


la mine. 


Îmi amintesc cât de mult mă iubea odată! Nici 
măcar nu știu de ce. S-a întâmplat așa și a fost 
euforic. Acum acea euforie s-a preschimbat în 
agonie. 

Ar fi uşor să îmi spun că a încetat să mă mai 
iubească pentru că am îmbătrânit și am ajuns să 
fiu mai puţin atrăgătoare. Pentru că am renunţat la 
muncă și nu am mai fost interesantă. Talerul meu a 
devenit din ce în ce mai ușor și toată greutatea 
balanței s-a înclinat spre el, eliberat fiind de 
greutatea acelor lucruri. 

Ar fi o minciună însă. Nu există nicio balanţă 
care să poată duce povara a ceea ce am făcut eu. 

Îmi simt buzele întredeschizându-se, căutând aer, 
în timp ce lacrimile alunecă. Simt gust de sare pe 
limbă. 

Aud din nou, după ani de-a rândul, polemica. Cea 
pe care am pierdut-o atunci şi pe care o voi pierde 
mereu. 

Nu — nu am accelerat când am luat colţul. Am 
încetinit, bineînțeles că am încetinit, pentru că 
aleea noastră era chiar după colţ. 

Nu — nu aș mai fi avut ce altceva să fac. Aveam 
ochii la drum. Mâinile pe volan. Nu umblam la 
radio, nu îmi foloseam telefonul, nu mă întindeam 
după cafea. 

Nu — nu aș fi putut să apăs pe acceleraţie mai 
tare decât am făcut-o! Raportul de criminalistică a 
confirmat toate acestea. Urmele de derapare. 
Airbagurile. Volanul tras pentru a mă îndepărta de 
obstacolul apărut pe şosea. Din calea copilului. 
Copilul meu. Annie a mea. 

Încă wo centimetri și totul ar fi fost bine. Aș fi 
intrat în cutia poştală, în rondul cu flori. Însă 
volanul nu s-a putut răsuci mai mult. 

Încă io centimetri. 


Oamenii vorbesc. Spun lucruri mai presus de „pas 
cu pas”. Pun întrebări şi te obligă să răspunzi. „Ar fi 
vina ta dacă ţi-ai ceda locul într-un avion și apoi 
avionul s-ar prăbuşi? Dacă te-ai feri din calea unui 
glonţ şi acesta ar lovi pe altcineva în locul tău?” 

Vina nu este logică. 

„Dar tu i-ai dat viaţă.” 

Da, dar apoi am omorât-o. 

Am omorât-o. 

Am omorât-o. 

Gândul ăsta nu mă părăseşte. Doamne, ajută-mă! 
Nu mă părăseşte niciodată. 

Îmi pare rău, John, că am dezechilibrat balanţa! 
Că nu am mai fost vrednică de tine. 

Îmi pare rău, Evan, că ţi-am transmis furia mea! 
Îmi iese prin pori. Ar fi trebuit să îmi dau seama că 
va ajunge la tine. 

Şi Nicole — războinica mea neînfricată. Tu aveai 
totul! Erai frumoasă, puternică şi inteligentă. Ai 
fost copilul strălucit, întâiul născut care a văzut în 
lume ceva măreț, ceva ce trebuie cucerit. Acum 
trăieşti îndărătul unei săbii și al unui scut, dar 
dușmanii continuă să te atace. Vor să te 
nimicească. Să te ucidă şi pe tine. 

Coşul pieptului mi se ridică şi coboară cu 
repeziciune în timp ce încerc să trag aer în piept. 
Nu mă mai pot ascunde. Lacrimile s-au transformat 
în hohote, aşa cum stau în închisoarea mea, fără să 
întrezăresc o cale de salvare. Sunt obligată să mă 
predau. Și vine. Totul. Se năpustește pe porți, fără 
apărare. 

Nicole. 

Îţi văd chipul, acolo, în stradă. Îţi văd chipul 
îndreptat asupra surorii tale care zace în drum. Îţi 
văd chipul odată ce înţelegi ce s-a întâmplat. 

M-am rugat ca războinica dinlăuntrul tău să 
câştige războiul. Nu am avut putere să te duc pe 


braţe prin furtuna durerilor noastre. Şi a 
sentimentelor noastre de vinovăţie. 

În noaptea asta, nu voi dormi. Și, fără somn, nu 
voi avea puterea de a mă lupta cu el. Nu voi avea 
agilitatea necesară pentru a gândi un nou plan. 

Lacrimile s-au oprit, deşi nu pot opri panica. 

Nu există niciun semn al unei lupte iminente. 
Nimic care să indice nevoia unui plan imediat. 

Şi, cu toate acestea, s-a cuibărit în sânul meu. 
Spaima. 

Mă ridic în capul oaselor. Fără să îmi pese de 
cameră, de Dolly. Fără să îmi pese dacă o trezesc pe 
Alice. Mă ridic pentru că trebuie să-mi limpezesc 
sângele care mi s-a urcat la cap şi a provocat tot 
acest haos. 

ÎI las să se scurgă, să se recalibreze. Nu reuşesc 
să îmi explic de ce, însă senzaţia de spaimă nu mă 
părăseşte. 

Îmi las instinctele să preia controlul, 
sentimentele pe care le-am avut în aceste ultime 
cincisprezece zile. 

Mick era vesel în noaptea aceea când m-a luat de 
pe drum. Aproape că-şi pierduse capul de fericire. 
Planul lui funcționase. Urmăririle și uneltirile lui. 
Faptul că se folosise de Alice ca să mă ademenească 
în casa asta. 

Apoi îşi făcuse speranţe pentru că mă purtam 
frumos cu Alice şi m-am întors după ce am evadat 
în pădure. 

După aceea, am încercat să pun mâna pe telefon 
și el m-a doborât la pământ, apoi m-a târât până în 
camera asta. Avea văpăi în ochi datorită 
surescitării provocate de faptul că folosise forţa 
asupra mea. Datorită faptului că îmi dominase 
trupul, dar şi emoţiile. Îmi provoca teroarea şi apoi 
uşurarea de fiecare dată când păşea pe hol, spre 
încăperea aceea întunecată. 


Apoi Nicole venise în oraș, iar lui îi căzuseră ochii 
pe ea. Îi amintea de soţia lui moartă, și gândul 
acesta i s-a fixat în creieri. I-a intrat pe sub piele. 

Ne-a lăsat însă ceva timp. Mie și lui Alice. Dar şi 
mie şi lui. M-a urmărit când mă schimbam de 
haine. A urmărit cum mă comportam în fața lui și 
când eram singură cu Alice. A dormit în pat cu noi. 
Știu că a încercat să mă dorească. Însă speranţele 
lui s-au preschimbat în frustrare. Nu eram 
îndeajuns de bună. Nu am fost îndeajuns de bună. 

Iar acum pune ceva la cale. Prin faptul că mă 
evită, dar este generos cu mâncarea. Aranjează 
lucrurile în aşa fel încât eu şi Alice să fim 
mulţumite. 

Acum trebuie să accept adevărul. Adevărul acela 
pe care îl presimţi fără să ai nevoie de dovezi fizice. 

O văd pe Alice zvârcolindu-se de cealaltă parte a 
zăbrelelor. Îşi întinde braţele mici printre ele ca să 
îmi apuce trupul. O caracatiţă mică. Mă întind la 
loc şi o las să își înfăşoare braţele în jurul meu. 

Simt. 

Adevărul. 

Confruntarea se apropie. 

ZIUA PĂREA SĂ SE FI PRESCHIMBAT ÎN NOAPTE CÂT 
ai clipi din ochi. 

Nic şi Reyes ajunseseră la Laguna imediat după 
amiază. 

Făcuse schimb de mesaje cu tatăl ei ca să evite să 
îi audă vocea. Nu voia ca el să ştie ce aflase despre 
aventura lui şi despre plata cu cardul de credit în 
West Cornwall din acea zi. Îi scrisese ce ştia despre 
Kurt Kent şi Edith Moore. El îi răspunsese că 
detectivul particular avea să investigheze legătura 
dintre cei doi. 

Reyes o sunase pe doamna Urbansky şi o 
întrebase despre facturile proprietăţii de pe Abel 
Hill Lane. O întrebase unde e căpitanul Watkins 
pentru că trebuia să vorbească cu el. 

Urmase apoi discuția despre întoarcerea lui Nic 
acasă, însă ea se împotrivise. 

„Atunci, rămâi aici!” 

Reyes insistase. Nu voia ca Nic să fie în preajma 
lui Booth după incidentul din apartamentul lui şi 
nici vizavi de barul în care se afla Kurt Kent, care 
ar fi putut cu uşurinţă să descifreze expresia de pe 
chipul lui Nic după ce văzuse acea poză cu el şi 
Edith Moore. 

„Eşti mai în siguranţă aici.” 

Reyes o cazase într-o cameră, apoi el se întorsese 
în Hastings ca să îi aducă lucrurile de la motel. Nic 
îi dăduse cheia — cea cu inelul uriaş din lemn. Reyes 


se întorsese după câteva ore și merseseră împreună 
la bar. 

„Watkins nu e de găsit”, a anunţat-o Reyes. Nu 
era la sediul poliţiei şi nici acasă. 

Doamna Urbansky îi spusese că își luase o zi 
liberă. Căpitanul nu răspunsese la telefonul 
personal, şi Reyes nu voia să-l alarmeze cerându-i 
doamnei Urbansky să îl găsească cu ajutorul stației 
radio a poliţiei. Confruntarea trebuia amânată 
pentru a doua zi. 

Reyes avea însă ceva veşti şi un document. Un act 
de proprietate de la primărie pentru o casă de pe 
Abel Hill Lane. 

„Este vorba despre o corporație — un grup de 
investitori, aşa cum a spus Booth”, îi explicase el lui 
Nic. O companie de tip holding. Era necesar să 
cerceteze dosarele Secretariatului de Stat ca să facă 
rost de numele investitorilor. Reyes îi spusese că pe 
atunci nu locuia în oraș, dar că auzise vorbindu-se 
că acele clădiri urmau să fie transformate într-o 
instituție psihiatrică dedicată criminalilor. Din 
nou — același lucru pe care îl spusese şi Booth. 
Lucrările nu fuseseră niciodată finalizate, dar așa 
se explica existența gardului de sârmă ghim-pată. 
Reyes i-a mai spus și că aceeaşi corporație deţinea 
Gas n” Go. 

Pe internet nu se găsea nicio informație. 
Corporaţia nu mai era activă. Însă lucrurile se 
legau, pentru că Booth îi spusese lui Nic că 
investitorii păstraseră cel mai probabil proprietatea 
doar pentru a evita taxele către stat. 

Reyes şi polițistul călare cercetaseră clădirile din 
cărămidă roşie, dar nu şi casa în care locuise pe 
vremuri paznicul. Aceasta avea un drum privat, dar 
nu era înregistrată la o adresă personală. Era de 
parcă nici nu ar fi existat. 

Doar că exista. 


Și apoi... 

Votcă. 

Reyes îi povestise despre copilăria lui şi despre 
lucrurile prin care trecuse după ce îl omorâse pe 
acel băiat. Nic i se destăinuise despre Annie și 
despre vina pe care încă o ducea cu ea. După- 
amiaza s-a preschimbat în seară. 

„Presupun că noi doi suntem la fel din acest punct 
de vedere.” 

Și apoi... 

„Nu pot să cred că tatăl meu...” 

„Nu face asta! Hai să vedem ce altceva mai putem 
afla!” 

Și apoi... 

„Nu pot să cred ce-a făcut Kurt...” 

„Nu o lua personal! E vorba doar de bani.” 

Și apoi... 

„Tie ţi-e uşor să zici. Într-o noapte... în prima 
noapte...” 

„Noaptea aceea la bar?” 

„Da...” 

„Erai destul de ameţită.” 

„S-a petrecut ceva.” 

„Îmi amintesc.” 

„Ce vrei să spui?” 

„În spate. Tu şi Kurt.” 

„De unde ştii? Ti-a spus el?” 

Apoi tăcere. 

Apoi beculeţul. 

„Ai fost de față? Ne-ai văzut?” 

Reyes i-a făcut semn chelneriţei. 

— Încă un rând, a spus polițistul, apoi s-a întors 
spre Nic. Cred că vom avea nevoie. 

Nic a protestat: 

— Nu, nu... nu pot! Nu după ce mi-ai spus. Nu-mi 
vine să cred că m-ai văzut cu Kurt, cu cineva, aşa. 


Reyes şi-a golit paharul. Apoi a adoptat și el o 
mină serioasă, imitând-o pe a ei. S-a întins spre ea 
și a prins-o de mână. 

— Nu e mare lucru. Te-ai giugiulit cu un 
necunoscut într-un oraş necunoscut. Se mai 
întâmplă. 

I-a smuls lui Nicole un zâmbet. Slavă Domnului 
că există votca! Gândul la tatăl ei se îndepărta din 
mintea lui Nic în timp ce discuţia începea să capete 
tonul unei tachinări senzuale. 

— Nu ar trebui însă. Nu ar trebui să se întâmple. 
Eu nu sunt aşa. 

Nic s-a gândit mai bine. 

— Nu eram aşa, în orice caz. 

Reyes s-a rezemat de spătarul scaunului și a dat 
din cap. 

— Încercam să te fac să te simţi mai bine. 

— Imposibil! a comentat Nic. Ultimii cinci ani au 
fost un dezastru. Eu am fost un dezastru. 

Au venit băuturile. Reyes și-a luat paharul și i-a 
făcut semn chelneriței să plece cu votca tonică 
pentru Nic. 

— Nu... Stai! 

Nic s-a întins după băutură și a apucat-o de pe 
tavă înainte să plece chelneriţa. 

— Nu s-a întâmplat imediat, i-a explicat Nic lui 
Reyes. După ce a murit sora mea, am simţit că 
trebuie să compensez cumva faptul că ea nu mai 
era, ştii? M-am străduit din răsputeri. Am luat note 
mai mari. Am încetat să mai ies cu prietenii mei, să 
mai fac lucruri pe care le fac adolescenţii. Să merg 
la cumpărături, la film, să trimit mesaje toată ziua 
cu ce lucruri stupide am mai văzut pe internet. Dar 
n-a durat mult. 

— Din cauza golului despre care mi-ai povestit 
noaptea trecută. Înţeleg. Atunci te-ai apucat de 
băut? 


— Da! E straniu cum toate astea, băutura, 
bărbaţii, îți aduc un soi de ușurare, înţelegi? Pe 
moment. Dar apoi lucrurile se înrăutăţesc. Golul se 
mărește. 

Reyes s-a aplecat spre ea şi i-a cuprins mâinile în 
ale lui. 

— Ascultă... Şi eu am fost un dezastru înainte ca 
Watkins să mă aducă aici. După ce l-am omorât pe 
băiatul ăla, după ce mi-am părăsit locul de 
muncă... m-am simţit ca și cum aş fi vrut să mor, 
dar nu aveam curajul să o fac, şi în plus... o 
părticică enervantă din mine îşi dorea să trăiască și 
îmi tot şoptea că nu fusese vina mea şi că meritam 
să trăiesc. Uram acea parte. 

Fiecare cuvânt pe care îl rostea Reyes rezona în 
inima lui Nic. 

— Ştiu. Nu încerci să îţi iei viaţa cu adevărat — 

vrei doar să amuţțeşti acea voce iritantă care îţi 
spune să renunți la vină şi să începi din nou să 
trăieşti. Asta am încercat eu să amuţesc — cu 
băutura și cu... bărbaţii. 

— Dacă vei continua să te umilești, poate că 
vocea aceea nesuferită va tăcea în sfârşit și te va 
lăsa să te îneci în vinovăție. 

— Da, a spus Nic. Prima oară când am băut, 
voiam cu disperare să nu mai am acel sentiment. 
Adevărul este că am avut gânduri sinucigaşe. Am 
vrut să sar de pe un pod care traversează centrul 
oraşului nostru. 

— Iisuse, Nic! E îngrozitor! I-ai spus vreodată 
cuiva despre asta? Despre cum ai vrut să te 
sinucizi? Sărind de pe un pod? 

— L-am spus psiholoagei la care m-au trimis. Nu 
cred că tipa a înţeles cu adevărat. Nu cred că cineva 
poate să înţeleagă cu adevărat dacă nu a trecut prin 
ceva asemănător la rândul său. Atunci când am 
încercat să-i explic terapeutei, a auzit doar cuvinte. 


Despre golul care cere să fie umplut, dar pe care nu 
îl pot astupa niciodată, pentru că ziua aceea nu 
poate fi ştearsă. Nu îmi pot aduce sora înapoi. lar 
acum, mama... 

Nic a început să plângă, iar Reyes a tras-o mai 
aproape. I-a mângâiat părul. 

Apoi a repetat ceea ce spusese mai devreme: 

— Noi doi suntem la fel, Nicole. Şi chiar înţeleg 
tot ceea ce spui. 

Nic a închis ochii și şi-a lăsat garda jos. A lăsat 
alcoolul să îi intre în sânge, să o încălzească și să îi 
înceţoşeze gândurile. Erau prea multe gânduri şi 
niciunul dintre ele nu îi plăcea. 

Cu excepţia unuia. Un singur gând, pe care el i-l 
strecurase în minte. 

„Noi doi suntem la fel.” 

Îi plăcea acel gând foarte mult, chiar dacă ştiuse, 
dinainte să se ridice măcar de la masă, încotro avea 
să o ducă. 


31 


Ziua a șaisprezecea 


DIMINEAȚA ÎNCEPE CU HAOS. ZGOMOTE DE 
bormaşină. Apoi tăcere. Apoi ușa de la intrare se 
izbeşte de perete cu putere. 

Alice se ridică, speriată, retrăgându-și braţele din 
jurul trupului meu, de cealaltă parte a zăbrelelor. 

Îi scapă un țipăt de uimire, dar nu zice nimic. 

Mă ridic şi îl văd pe Mick cum se întinde după ea 
şi o cuprinde în braţe, luând-o de lângă mine. 

Alice rămâne tăcută şi mă priveşte peste umărul 
lui în timp ce el înaintează pe hol. 

E o mutră nouă. Una căreia nu vreau să îi dau 
niciun nume pentru că nu vreau să o mai văd 
niciodată. 

Este chipul terorii, de parcă ar şti că este pe cale 
să mă piardă. 

Inspir, pentru că haosul pare să fi luat sfârşit. Cel 
puţin pentru moment. Mă ridic de jos și mă îndrept 
spre capul patului. M-a atras ceva acolo. Nu mai 
aud zgomote. Tăcere. 

Lumina este cumva diferită, parcă mai puternică 
și mai pregnantă. 

Înţeleg, înțeleg acum de ce s-a schimbat lumina. 

Mick a făcut o gaură în lemn. 

Trag geamul de sticlă și ating gaura aceea micuță 
cu degetul. A fost făcută pe afară. Nu este mai mare 
decât degetul meu mic. 

Dar e îndeajuns pentru a lăsa lumina să 
pătrundă înăuntru. 

E îndeajuns ca să pot vedea afară. 


Privesc prin gaură. Văd o latură a drumului și 
îmi dau seama că odaia mea trebuie să dea spre 
partea din față a casei. 

La început, mă simt ușurată pentru că mi-a oferit 
acest dar al luminii. 

Apoi însă un alt gând își croiește drum. Un gând 
care se potrivește mai bine cu haosul creat. 

Mick a făcut această gaură cu bormaşina ca să 
pot vedea afară. 

Nu ştiu ce vrea el să văd. 

Însă,  dintr-odată, încep să duc dorul 
întunericului. 

NIC S-A TREZIT, FĂRĂ SĂ ÎȘI DEA SEAMA UNDE SE 
află. S-a ridicat în capul oaselor, ochii obişnuindu-i- 
se încetișor cu ceea ce era vizibil în lumina slabă a 
dimineţii. 

Cearșafuri albe, aspre. O pilotă pufoasă. Jaluzele 
trase îndărătul unei draperii bej. 

A auzit un zumzet slab care venea dinspre 
orificiul pentru căldură amplasat deasupra ușii de 
la baie. 

Informaţiile despre locul în care se afla și felul în 
care ajunsese acolo i s-au strecurat încet în minte. 
Era mahmură. Dezbrăcată. Singură. 

— Nu! a rostit cu voce tare. Nu se poate aşa ceva, 
nu, e imposibil! Nu din nou! 

Şi-a strâns mai bine cearșaful în jurul corpului. 
Nu avea pe cine să dea afară din pat. Nimeni de 
care să se agaţe. 

Cu mâna tremurândă, s-a întins după telefon. 
Era aproape ora zece. Avea nevoie de ceva, de 
cineva. 

Mama ei nu mai era. Tatăl ei minţea. lar 
bărbatul acesta nou care o făcuse să se simtă atât 
de bine noaptea trecută — bărbatul și vodca, 
amândoi erau duși. 

— Evan? a rostit cu voce tremurată în telefon. 

Numai el îi mai rămăsese. 

— Nic? Ce e? Ce s-a întâmplat? 

Numele fratelui ei fusese singurul cuvânt pe care 
îl putuse rosti. 


— Unde ești? a întrebat-o. 

— La un hotel. La cazinoul acela. Cel unde și-a 
folosit mama cardul de credit. 

Rostise ultimele cuvinte printre lacrimi. Evan era 
de-a dreptul derutat. 

— Ce cauţi acolo? 

— Ev... Cred că știu cine a adus-o pe mama cu 
mașina până aici. Cred că s-ar putea să ne fi 
părăsit. 

Evan a rămas tăcut pentru câteva clipe, dar apoi 
a răspuns: 

— Nu îmi pasă! Tot trebuie să o găsim. O vei 
căuta în continuare, nu-i așa? 

— Da! Bineînţeles! Doar ţi-am promis. 

Din nou, tăcere. Nu putea să îi spună de ce îl 
sunase, nu putea să îi spună că scurmase atât de 
adânc în golul dinlăuntrul său, încât aproape că 
doar golul acela era tot ce mai rămăsese din ea. Şi 
că acum credea că nu avea să îi mai 
supravieţuiască. Nu şi de această dată. 

— Evan? a adăugat. 

— Da? 

— Rămâi concentrat, bine? Îmi pare rău că am 
sunat! Îmi pare foarte rău... 

Atunci s-a auzit un ciocănit în ușă. Şi vocea lui 
Reyes: 

— Ești îmbrăcată decent? 

Apoi din nou Evan, care auzise vocea de bărbat: 

— Cine e ăla? 

Apoi Reyes: 

— Eşti gata? 

Nic a sărit din pat și a alergat la baie după un 
prosop pe care şi l-a înfășşurat în jurul corpului. 
Apoi i-a răspuns lui Reyes, acoperind telefonul cu 
palma pentru ca Evan să nu o audă: 

— O secundă doar... 

Apoi, la telefon, lui Evan: 


— Sunt bine. Trebuie să plec... Am vrut doar să 
îţi aud vocea. 

Nic a inventat rapid niște scuze și a închis. 

A deschis ușa cu telefonul încă strâns în mână. 

Reyes stătea acolo cu două pahare cu cafea în 
mână și un zâmbet dezarmant pe chip. 

A intrat în cameră, privirea alunecându-i asupra 
ei şi a prosopului în care era înfășurată. 

— Bună dimineaţa! a salutat-o. 

A lăsat cafeaua jos şi a tras-o spre el. 

Nic şi-a ascuns faţa sub bărbia lui. Ar fi vrut să 
plângă — din disperare sau de ușurare. Tot ceea ce 
se întâmpla era ameţitor. 

Reyes a ţinut-o în braţe până când ea i-a dat 
prima drumul. Apoi i-a întins o cafea şi s-a așezat 
pe pat. 

— Te simţi bine? Pari supărată. Are legătură cu 
ceea ce s-a întâmplat azi-noapte? 

Nic i-a spus adevărul: 

— Nu ştiu. 

Fusese la fel ca în toate celelalte dăți? Își zisese 
că era diferit, cumva. 

Dulce și tandru. Nu-i așa? Încă putea să îi audă 
vocea moale și respirația caldă: „Suntem la fel. Noi 
doi suntem exact la fel.” Șoptindu-i când se 
prăvăliseră în pat. Apoi glasul lui se stinsese, dar 
rămăsese limbajul trupului său, cuvintele nerostite 
atunci când o săruta şi o ţinea în braţe. Cuvinte 
plăcute. Iubitoare. Conversaţia mută a doi iubiţi, 
nu doar doi oameni care se fut, ci fac dragoste, uniţi 
de chinul vinei pe care amândoi o înţeleg, vina celui 
care a jucat un rol în moartea unei alte fiinţe 
omeneşti. Era ceva ce puţini oameni puteau 
înţelege. 

— E în ordine! i-a spus el. Am să aştept afară. Nu 
te grăbi! Îmbracă-te, coboară atunci când eşti gata 
şi ne vom întoarce în oraș! 


După ce ușa s-a închis în urma lui Reyes, Nic a 
făcut un duș și s-a îmbrăcat. A băut cafeaua pe care 
1-0 lăsase. 

Era diferit, nu-i așa? Cum de nu-și putea da 
seama? 


Au mers jumătate de oră cu mașina până înapoi în 
Hastings și apoi încă cincisprezece minute pe niște 
drumuri cotite până la proprietatea de pe Abel Hill 
Lane pe care o găsise Reyes în registre. Nic avea 
impresia că merseseră în cerc. 

— E aşa un labirint de păduri şi lanuri de 
porumb! a comentat ea. 

Reyes a dat din cap. 

— E un oraș mic, dar ai fi surprinsă cât de repede 
te poţi pierde în el. 

Au parcat pe un drum din pământ bătătorit. Se 
opriseră în faţa unei porţi din metal. De o parte și 
de cealaltă a acesteia se întindea un gard din plasă, 
cu sârmă ghimpată în vârf. 

Nic s-a uitat la el câteva clipe, apoi a coborât din 
mașină. 

Reyes a urmat-o. S-a dus la poartă și a deschis-o. 
Nu era încuiată, deși de cealaltă parte atârna un 
lanţ. 

— Straniu! a zis el. De ce te-ai deranja să atârni 
un lacăt de poartă dacă nu ai de gând să o încui? 

Nic şi-a ridicat privirea spre gard şi apoi l-a atins. 
A simţit imediat ghimpii mici. 

— E același gard! a spus. 

Reyes s-a întors la mașină. 

— Presupun că ai avut dreptate în această 
privinţă. 

S-au urcat la loc în maşină şi au pornit în sus pe 
drumul lung care ducea în vârful dealului. S-au 
oprit chiar în dreptul verandei unei case vechi, 


stranii. Arăta exact aşa cum o descrisese Booth. O 
casă veche de ţară, parțial renovată. 

— Rămâi aici! a spus Reyes. 

Nic nu l-a contrazis. Reyes a dat roată maşinii și 
s-a oprit în dreptul geamului ei. Nic a deschis. 

— Ce e? l-a întrebat. 

El s-a aplecat și i-a dat un sărut. Era primul 
sărut din acea dimineaţă şi i-a aprins dorința 
pentru ceva mai mult. 

— E în ordine dacă fac asta? a întrebat-o. 

— Da! i-a răspuns Nic. 

S-a aplecat pe geam şi l-a urmărit îndreptându-se 
spre casă și apoi urcând treptele de la verandă până 
la uşa de la intrare. Reyes a apăsat pe butonul de la 
sonerie şi apoi a aşteptat. A bătut în uşă şi a 
aşteptat. S-a întors spre ea şi a ridicat din umeri. A 
sunat din nou. A bătut din nou. A aşteptat. 

Şi-a dus mâna la pistol. 

Apoi a apăsat pe clanţă. Uşa s-a deschis. S-a 
întors spre ea și i-a făcut semn că intră. Nic a dat 
din cap şi l-a urmărit cum pătrunde în casă, 
închizând ușa după el. 

AUD O MAȘINĂ PE DRUM. MICK ESTE PLECAT DE 
două ore. Alice nu a venit la mine nici măcar ca să 
îmi aducă mâncare. Am ascultat-o jucându-se 
singură în camera ei, vorbind atât pentru Hannah, 
cât şi pentru Suzannah. Nu aud ce își spun 
păpușile, dar mă îngrijorează faptul că stă departe 
de mine. 

Mă ridic şi mă îndrept spre fereastră. Privesc prin 
gaură ca să văd ce vrea Mick să văd. Nu are sens să 
evit asta. 

M-am uitat afară toată dimineaţa și am 
descoperit deja cum să îi întorc planul în avantajul 
meu. Dincolo de alee, mi-am văzut noua armă. 

Drumul este străjuit de un rând de meri. Sunt 
copaci bătrâni, și îmi închipui că au fost plantați 
înainte ca Mick să pună stăpânire pe această casă, 
căci nu pare să fie interesat de mentenanţă. 

Merele s-au copt și au căzut în urmă cu câteva 
zile, săptămâni chiar, probabil. 

Semințele de măr conţin amigdalină. 

Amigdalina poate fi transformată în cianură. 

Cianura te poate îmbolnăvi. Te poate ucide chiar. 

Am făcut drumuri peste drumuri de la gaura din 
fereastră şi înapoi, am cercetat copacii și am 
numărat merele căzute la pământ. 

Mi-am făcut planuri pentru a pune mâna pe ele. 

Acum urmăresc maşina care se apropie pe alee 
atât cât pot. 


Îmi ia câteva secunde pentru ca imaginea să mi 
se fixeze în creier. ȘI apoi explodează. O maşină de 
poliţie. 

O mașină de poliţie! 

Aud pași. Alice. E în dreptul zăbrelelor celulei 
mele. Trage ușa de lemn ca să mă poată vedea. Îmi 
întorc privirea spre ea, ştiind că nu îmi pot schimba 
mina. 

Disperare. 

Alice clatină din cap cu severitate şi își duce 
degetul la buze. 
gaură. 


1 


sâsâie. Imi întorc privirea afară, prin 


Va trebui să fiu atentă. Voi avea la dispoziţie o 
singură şansă de a striga înainte ca ochii lui Dolly 
să vadă că sunt o mămică rea. 

Nu știu cât de departe este Mick. Ar putea fi încă 
în casă, deși mi s-a părut că l-am auzit plecând. S- 
ar fi putut întoarce. 

Gândeşte, Molly! Gândeşte! 

Aştept ca polițistul să deschidă portiera şi să 
coboare. O ia spre spatele maşinii și îl pierd din 
ochi. Dar apoi îi văd spatele pentru că se îndreaptă 
spre locul pasagerului din față. Geamul coboară. Un 
cap se apleacă în afară. Este o femeie, îi văd părul 
blond. Polițistul o sărută și eu îmi zic că e ceva 
straniu. 

Nu a venit să mă salveze? Să mă caute? 

Se îndreaptă și se îndepărtează. Îmi zic că acum 
îmi voi lipi gura de gaura din fereastră și voi striga 
după ajutor. 

Alice se agaţă de barele din metal. 

— Opreşte-te! îmi spune în şoaptă. 

Mă uit la ea, apoi din nou prin gaură, gata să 
strig după ajutor. 

Alice pleacă. Îi aud piciorușele bocănind spre 


intrare. 


Polițistul se întoarce. Sunt pregătită, pregătită să 
îmi cobor privirea şi să îmi lipesc buzele de lemn. 
Acum văd însă faţa femeii. Îmi zic că nu mai văd 
bine. M-am holbat însă suficient de mult ca să știu 
că ceea ce văd e real. 

Nu îmi cobor privirea. Nu ţip după ajutor. 

Pentru că femeia din mașină este fata mea. 

Iar bărbatul în uniformă e Mick. 

NIC SE UITA INTENS LA CASĂ. NU SE SIMȚEA NICIO 
mișcare. Niciun zgomot. Drumul era străjuit de 
meri, apoi se întindea pădurea. Pădure cât vedeai 
cu ochii. Cel mai probabil până la capătul gardului. 

Nic şi-a zis că, dacă nu era nimeni înăuntru, ar fi 
putut să dea totuși de urma proprietarilor, de acei 
investitori din New York. Ar fi putut să-i ceară 
cuiva să verifice ce se întâmplase aici în noaptea 
furtunii. Poate că aveau o camionetă neagră. Sau 
una gri. O camionetă însă ca aceea în care Edith 
Moore o văzuse pe mama sa urcând. 

Cum se legau toate acestea de căpitanul Watkins 
şi de camioneta lui, de stopul defect, rămânea încă o 
întrebare. Avea să urmeze însă fiecare pistă până 
când ajungea la mama ei. 

Nic şi-a întors privirea spre casă şi a observat 
fereastra unei camere din spate. Era baricadată cu 
șipci — din cauza furtunii, își închipuia —, doar că 
era şi întărită cu zăbrele de oţel. 

Nic a privit intens acea fereastră baricadată. Era 
ciudată. Nu se potrivea cu restul casei. 

Şi, pentru o clipă, s-a întrebat ce ar putea fi în 
spatele zăbrelelor. 

SUNT CUPRINSĂ DE TEROARE. AUD SONERIA ȘI 
bătăile în ușă, așteptarea. Apoi iar soneria și bătăi 
în ușă, până când, în cele din urmă, ușa se deschide 
şi se închide la loc. Mă uit pe gaură și mă rog ca 
Nicole să fie încă în maşină. Să nu își fi dat încă 
seama de nimic. 

Pe hol se aud bocănind pași. În urma lor, alţii, 
mai mici, grăbiţi. 

Apoi încuietoarea. Se deschide ușa. 

Mick păşeşte înăuntru, îmbrăcat în uniformă de 
poliţist. Este calm şi precis. 

Are o expresie îngâmfată care emană putere. E la 
fel ca atunci când i-am auzit telefonul sunând pe 
blatul de la bucătărie. Clipa în care am înţeles că 
sunt prizonieră. 

Acum îmi amintesc ceva, din cauza uniformei. Un 
indicator rutier, undeva pe Route 7. Nu mai știu 
numele orașului. Îmi amintesc doar că John a 
angajat un avocat care să rezolve cazul pentru că își 
făcea griji în privința asigurării noastre. Polițistul 
nu a depus niciodată plângere. A fost de parcă nu s- 
ar fi întâmplat niciodată nimic. Am crezut că 
avusesem noroc. 

Depăşisem limita de viteză cu 30 de kilometri la 
oră. Încercasem să ies cât mai repede din orășelele 
muribunde și să ajung acasă. Nu băgasem de seamă 
câtă viteză aveam. 

Îi cercetez chipul și îmi dau seama că este același 
poliţist. 


De cât timp mă cunoaşte? De cât timp plănuiește 
asta? Întâmplarea cu indicatorul acela rutier a fost 
primăvara trecută. 

Mick este polițist. Acum toate presupunerile pe 
care le-am făcut în privinţa lui se destramă. Încerc 
din nou să rearanjez piesele de puzzle, integrând-o 
pe aceasta nouă. 

Mic este polițist — polițist adevărat. Are acces la 
dosare. Poate să oprească oamenii pe stradă. Le 
poate solicita informații. 

Şi mai ce? Camerele de supraveghere de la Gas n’ 
Go. Mick urmăreşte lumea care intră şi iese. Le 
poate vedea plăcuţele de înmatriculare și cardurile. 
Mă gândesc cum se potrivesc aceste noi piese — cât 
de bine. Cum poate strânge el informaţii pe care le 
poate folosi mai apoi după cum poftește. 

Ştia că trec pe acolo joia după-amiaza, de două ori 
pe lună, datorită camerelor de la benzinărie. A 
obținut datele din permis și cele legate de mașină 
de când cu întâmplarea cu indicatorul rutier. Apoi 
totul a fost extrem de simplu: o simplă căutare pe 
Google și întreaga mea viaţă i s-a desfășurat prin 
faţa ochilor, a primit-o pe tavă, ca pe un cadou cu 
fundă. 

Vreau să mă revolt. Să-l lovesc cu pumnii și să-i 
scot ochii cu unghiile. Îmi zic că furia mea a clocotit 
îndeajuns, încât acum sunt în sfârşit suficient de 
puternică, încât să-l dobor la pământ. Amăgirea 
asta se destramă în clipa în care mă prinde de 
încheieturi. Forţa lui fizică este de netăgăduit. 

Mă trage înapoi spre fereastră. Îmi lipește atât de 
brutal faţa de lemn, încât îl simt zgâriindu-mi 
pielea. Simt așchiile pătrunzându-mi în piele, până 
la carne. 

— Priveşte! zice el calm, deși forţa lui e ca o 
explozie nucleară. 


Fac cum mi se spune. O privesc pe scumpa mea 
fiică prin gaură. 

— Acum este a mea. Dă din cap dacă înţelegi! 

Dau din cap. Fac exact ce mi se spune. 

— Cred că va fi o mamă bună. Tu nu crezi? Şi o 
nevastă bună. 

Îmi scapă un țipăt. Nu mi-l pot înăbuși. 

— Este atât de încântătoare! Fiecare centimetru 
din ea este atât, atât de încântător! Şi e 
îndrăgostită de mine. 

Îmi dă drumul și mă prăvălesc la podea. 

— Dă din cap dacă înţelegi! repetă el. 

Din nou, fac cum mi se spune. 

Bineînţeles că înţeleg. 

Dacă nu sunt o mamă exemplară pentru Alice, 
îmi va lua fata. 

Dar eu știu adevărul. 

E nebun dacă își închipuie că ea îl iubește. Dacă 
își închipuie că ce o fi fost între ei va dura mai mult 
de dimineaţa aceasta. Se va plictisi de el până la 
apus. 

Cu toate astea, nu contează. 

El o va lua oricum. Dar, mai întâi, mă va omori. 

Asta dacă nu îl opresc eu mai întâi. 

NU TRECUSERĂ MAI MULT DE CÂTEVA MINUTE CÂND 
ușa s-a deschis din nou, şi Reyes și-a făcut apariţia. 
A ridicat iar din umeri și a luat-o înapoi spre 
mașină. 

— Locul pare abandonat. Nu e căldură. Nu e apă. 
Am verificat fiecare cameră în parte, ca să mă 
asigur... dar nu am văzut niciun semn cum că ar 
locui cineva aici. 

Nic şi-a întors privirea înapoi la casă. 

— Trebuie să aflăm care e povestea acestui loc. 

— Vom afla, i-a răspuns el. 

Apoi s-a aplecat ca să o mai sărute o dată. 

A pornit maşina și au plecat. 

Nic a privit în urmă pentru ultima oară, spre 
fereastra cu șipci din lemn și gratii de metal. 

— Ai verificat camera cu fereastra baricadată? Pe 
afară sunt drugi din fier. 

— Da, a răspuns Reyes. Ciudat, nu? Dar fereastra 
era spartă pe dinăuntru. Poate că nu au vrut să 
plătească pentru a înlocui geamul. Ţi-am spus, aici 
nu a mai locuit nimeni de ceva vreme. 

Au ieșit pe poartă. Reyes s-a oprit. A coborât din 
mașină. 

— O închid doar. Să lăsăm lucrurile așa cum le- 
am găsit. Probabil că nu ar fi trebuit să intrăm fără 
mandat. 

Nic nu s-a întors ca să îl urmărească, deși ochii i 
s-au oprit asupra reflecţiei lui în oglinda 
retrovizoare. 


Bărbatul a închis poarta. 

Dar apoi a pus lanţul — și nu așa găsiseră poarta 
—, l-a înfăşurat de trei ori, de parcă ar fi știut că 
acela era numărul corect. Apoi a mai făcut ceva. 

Ceva care a făcut-o să tresară, 

A luat un lacăt din spatele unui stâlp — de parcă 
ar fi ştiut că se află acolo, la fel cum știuse și de 
lanţ — şi l-a prins, încuind poarta. 

URMĂRESC MAŞINA  ÎNDEPĂRTÂNDU-SE. ÎL 
urmăresc pe bărbat, pe monstru, ducând-o cu el pe 
fata mea. 

Se aud zăngănituri la ușa închisorii mele. Alice e 
acolo, cu Mutra ei Tristă. 

— Vino încoace! zice. 

Vrea să mă mângâie. Haosul de dimineaţă şi 
violenţa i-au crescut apetitul pentru empatie. 

Nu mă mişe. Nu pot. 

— Vino încoace! porunceşte, şi văd cum iese la 
suprafaţă Mutra Furioasă. 

Arată cu degetul spre camera de filmat din colţul 
încăperii, reamintindu-mi că el ne urmăreşte. 

Nu e nevoie să mai adauge restul. Că o are pe 
fata mea. Că o va lua pe ea, iar pe mine mă va 
omori dacă nu mă port frumos. 

Reuşesc să traversez camera până la uşă. Mă 
ustură pielea acolo unde mi-au zdrelit-o așchiile. 

— Stai jos! adaugă Alice. 

S-a întors Mutra Tristă. Acum e neliniștită, şi eu 
trebuie să o calmez. Trebuie să îi alimentez nevoia 
de a empatiza cu mine, de a mă alina. 

Aşa că mă aşez. 

— Dă-mi mâinile! îmi cere. 

Îi întind mâinile. 

Le apucă strâns şi îşi lipeşte obrajii de ele. 

— Ce se va alege de tine dacă eu va trebui să am 
o nouă mămică? Dacă nu este o mămică la fel de 


bună ca tine? Dacă ea îl iubește doar pe el, aşa cum 
tu mă iubeşti doar pe mine? 

A început să plângă; varsă lacrimi din empatie, 
aşa cum ştiam că o va face, şi simt că începe să se 
liniștească. Îmi lipește mâinile de fața ei mică și 
umedă, şi își varsă lacrimile pe pielea mea. 

— Nu îţi face griji! îi spun. Mă voi strădui mai 
mult. Îl voi face fericit, astfel încât să nu fie nevoie 
ca tu să ai o nouă mămică. 

Se uită la mine de parcă am încercat să o conving 
că cerul este mov. Amândouă ştim ce vrea Mick. 

Mick o vrea pe Nicole. 

Dar îmi reamintesc că Mick nu e singurul din 
această casă care are putere. 

El are putere fizică. Gratii. Lacăte, chei şi ochii 
lui Dolly. Dar eu am merele acelea, iar în interiorul 
seminţelor lor mici se află tot ce îmi trebuie ca să îl 
dobor. 

O urmăresc pe Alice topindu-se în prezența mea 
şi mă gândesc la altceva. Ceva legat de putere. 

— Ai mâncat vreodată brioşe cu mere? o întreb. 

Îşi ridică privirea spre mine, fermecată. Ca şi cum 
ce i-am spus ar suna delicios și este ceva ce vom 
face împreună. Şi îmi zic: 

Poate că Mick o are pe fiica mea. Dar eu o am pe 
a lui. 

— ÎMI PARE RĂU CĂ A FOST O PISTĂ FALSĂ! I-A ZIS 
Reyes lui Nic pe drumul de întoarcere spre oraș. 

Nic era confuză. Îi spusese ceva cu totul diferit cu 
nici cinci minute în urmă. 

— Cum rămâne cu investitorii aceia? Și cu 
firmele care asigură utilităţile? Credeam că vom 
verifica dacă mai vine cineva pe acolo. Până la 
urmă, au lăsat poarta deschisă, nu? 

Nic îl văzuse cu ochii ei pe Reyes încuind înainte 
să plece. Iar acum, această schimbare bruscă. Era 
distras, de parcă se gândea la altceva şi nici măcar 
nu-şi aducea aminte ce îi spusese. 

— Cred că ar fi inutil — ştiu că nu vrei să auzi 
asta, a zis el. Înăuntru era frig şi întuneric. Nu erau 
în funcţiune niciun fel de utilităţi. Cât despre 
fereastra aceea spartă... Putem să cercetăm dacă 
vrei, dar e o înfundătură. Ai încredere în mine! Ştii, 
până la urmă, eu sunt polițistul. 

Reyes a râs uşurel,. 

Nic era uluită. Lucrurile se mișcau prea repede 
acum. De ce mai veniseră până acolo? Pentru că 
nimeni nu verificase acea casă. Pentru că nimeni nu 
ştia că e acolo. Acum fusese verificată şi nici urmă 
de mama ei. Reyes era îndreptăţit să abandoneze 
cercetările. 

— Cum rămâne cu căpitanul Watkins? a întrebat 
Nic. 

— Nu îţi face griji! Voi vorbi cu el cu prima ocazie. 
De asemenea, trebuie să aflu ce e cu plata aceea 


făcută de tatăl tău în West Cornwall. 

Nic rumega noile informații. 

Nu îşi pierdea mințile. Reyes era acelaşi bărbat 
care o ţinuse în braţe toată noaptea, care îi adusese 
cafea şi o condusese la acea casă. El îi spusese 
despre căpitanul Watkins, deşi era foarte probabil 
ca asta să îl afecteze. lar acum avea să descopere 
adevărul despre tatăl ei. 

— Mulţumesc! a spus Nic. 

— Ce vei face? Unde vrei să mergi? 

— La hotel, cred. Nu ştiu. Unde ar trebui să 
merg? Ce ar trebui să fac acum? 

Cât de jalnic suna, chiar şi faţă de ea însăşi. Însă 
asta simţea. 

— Cred că trebuie să lămureşti lucrurile cu tatăl 
tău. 

— Da! 

— Cine crezi că este? Această amantă? 

Nic avea bănuielile ei. 

— Are o şefă de birou care este divorțată. De 
aceeaşi vârstă. Nu ar căuta pe cineva mai tânăr. Ar 
vrea pe cineva ca... 

— Mama ta, a încheiat Reyes în locul ei. Înţeleg. 
A pierdut-o în aceeaşi zi în care a pierdut-o pe sora 
ta. Are sens că şi-a dorit să recupereze sentimentele 
pe care le trăise înainte. Atunci când pierzi pe 
cineva pe care l-ai iubit foarte mult, îţi doreşti o 
persoană care să fie exact la fel. Pentru că ştii că 
genul acela de persoană este ceea ce inima ta cere, 
şi nimic altceva nu o va mulţumi. 

Nic l-a privit curioasă. 

— Ai pierdut pe cineva de care ai fost îndrăgostit? 

Reyes s-a îndreptat în scaun, băţos. Faţa i se 
crispase uşor. Nic atinsese un punct nevralgie. 

— Îmi pare rău! a spus ea. Nu e treaba mea. 

— E în ordine! a replicat el, fără să-i răspundă. 


Când au ajuns la Laguna, Reyes a parcat maşina 
şi i-a întins lui Nic o foaie de hârtie şi un pix. 

— Uite, ajută-mă! Scrie-mi numele întreg al 
tatălui tău. Modelul maşinii lui. Unde lucrează. 
Numele şefei de birou. Orice altceva m-ar putea 
ajuta să cercetez situația pentru tine. 

— Nu ştiu... 

— Trece pe hârtie acum și sună-mă mai târziu 
dacă vrei să merg mai departe! Voi aştepta să îmi 
dai tu de veste — promit! 

Nic a trecut informaţiile pe hârtie, deşi fiecare 
aplecare a pixului i se părea o lovitură de cuţit în 
spatele tatălui ei. 

— Vrei să urc cu tine? a întrebat-o Reyes, 
împăturind hârtia şi punând-o în buzunar. 

— Nu, sunt bine. Te întorci mai târziu? 

Era straniu că îşi dorea să fie singură şi în acelaşi 
timp îi era groază de asta. 

— Bineînţeles! Nu poţi să scapi de mine așa de 
uşor. 

În acea clipă anxietatea lui Nic şi-a găsit o altă 
țintă. A coborât din maşină. L-a urmărit 
îndepărtându-se. Şi şi-a amintit de poarta de la 
acea casă care acum era încuiată. 

Şi cine era acea femeie pe care o iubise Reyes şi 
pe care apoi o pierduse? Pe care încercase să o 
înlocuiască, poate cu ea? 

Nic a păşit în holul de la Laguna şi a simţit în aer 
aroma dulce şi bolnăvicioasă a barului care o 
atrăgea spre el şi spre alinarea neîntârziată care 
ştia că o așteaptă acolo. 

CIANURA. 

Am predat acest subiect la una dintre orele de 
chimie. 

Timpul se scurge în vreme ce stau cu Alice pe 
podea și o ajut să îşi facă temele. Îi pare foarte rău 
pentru fiica mea, dar viaţa trebuie să meargă 
înainte. Trebuie să fiu o mămică bună. 

Îţi mulţumesc, Alice, pentru că mi-ai amintit ce 
este cu adevărat important! 

Alice rezolvă o problemă la matematică de 
cealaltă parte a zăbrelelor. Eu stau turceşte şi 
încerc să îmi reamintesc ce am învăţat cu ani în 
urmă despre cianură. Îmi controlez expresia pentru 
că acum sigur ochii lui Dolly mă urmăresc cu 
atenție. 

În doze mici, corpul va transforma cianura în 
tiocianat care poate fi eliminat prin urină. În doze 
mai mari, împiedică celulele să mai folosească 
oxigenul, ducând la moartea acelor celule. 

Inima, plămânii şi sistemul nervos central sunt 
cele mai susceptibile. Simptomele pot fi: respiraţie 
îngreunată, vomă, ameţeală, slăbiciune şi confuzie. 
Atacuri de apoplexie. Stop cardiac. Moarte. 

Semințele de măr conţin amigdalină, care se va 
transforma în cianură atunci când va fi expusă 
enzimelor din intestin. Semințele trebuie să fie 
zdrobite sau mestecate astfel încât cianura să se 
elibereze. Ar fi nevoie de sute de seminţe de măr ca 


să ucidă un bărbat în toată firea. Dar, mă întreb, de 
câte ca să îl îmbolnăvească? 

Timpul nu este irosit. Nu îmi permit să mă las 
pradă panicii care îmi bate la ușă. Mi-am 
îndepărtat aşchiile din piele și m-am uns cu niște 
alifii pe care Alice le-a găsit în baie. Mi-am 
schimbat hainele asudate din cauza terorii trăite de 
dimineaţă. Am făcut duş. Şi am vărsat ultimele 
lacrimi pe care le mai aveam. 

Mă gândesc la cianură. Mă gândesc şi la Nicole în 
timp ce orele se scurg. 

Doar două lucruri ar fi putut să o facă să se 
întoarcă în acest oraş. Primul ar fi un bărbat. Cel 
de-al doilea, eu. Îmi cunosc fiica. Îi înţeleg 
suferința. Un bărbat nu ar putea să îi capteze 
atenţia prea mult timp. În articol scria că a stat în 
oraş patru zile. E destul ca să se fi îmbătat şi să fi 
găsit pe cineva. Un bărbat ca Mick. Un polițist 
implicat probabil în căutări. Îmi amintesc acele zile 
de la început — cum venea și pleca Mick. Acum Nic 
s-a întors — poate pentru el. Nu va dura însă. 

Îl va îndepărta ca pe o pată de putreziciune de pe 
un măr. Chiar dacă a fost minunat. Perfect. Chiar 
dacă i-a oferit iubire. Mai ales dacă i-a oferit iubire. 
Ea nu poate accepta iubirea. Nu o mai poate 
accepta. 

Ah, cum îi înţeleg suferinţa! 

Aşa că mai rămâne un singur motiv. Eu. Vrea să 
mă găsească. 

Îmi amintesc cuvintele pe care le-a rostit în 
dimineaţa în care am plecat spre şcoala lui Evan. 
Îmi amintesc chipul ei când le-a rostit şi cum mi s- 
au înfipt în inimă. 

„Te urăsc” — dar aceea nu fusese decât o 
împunsătură. O înţepătură abia. Şi apoi: 

„Mi-ai ucis sora!” Prima lovitură serioasă. Apoi: 

„Ti-ai omorât propriul copil 


Îmi cunosc fiica. Și-a purtat propria cruce din 
acea zi blestemată. Pentru că nu a răspuns la 
telefon. Pentru că nu a dus-o pe Annie acasă la 
prietena ei. Pentru că nu a prins-o din urmă la timp 
pe sora ei care alergase în stradă. 

Şi acum asta — crede că din cauza ei i-am părăsit. 
Nu doar pe ea, ci şi pe Evan şi pe John. Gândul 
acesta aproape că îmi fisurează masca de oțel de pe 
chip. Ideea asta îmi face sângele să se urce la cap și 
să îmi pulseze în tâmple. 

Evan. John. Nicole. Viaţa mea. 

În aceste ore lungi am luat în calcul toate 
posibilităţile. Ştiu cum s-a documentat Mick în 
privința mea. Cu ajutorul camerelor de la 
benzinărie. Al episodului cu semnul rutier. Pe 
internet circulă o mulţime de informaţii despre 
mine apărute după moartea lui Annie. 

Dar apoi familia mea a venit să mă caute şi totul 
s-a schimbat. Acum o vrea pe Nicole. 

Dar de ce a adus-o aici? De ce a dat gaura aceea 
în fereastră ca să o văd? 

Cunosc natura umană, nevoia care covârșeşte 
raţiunea. Faptul că am lucrat cu copii care se aflau 
în pragul maturității mi-a oferit un atu de care mă 
folosesc acum. Mick voia să știu ce a făcut. Să știu 
ce putere are... 

Dorinţa aceasta a lui a fost mai puternică decât 
teama de ce aş putea eu face. 

Ori poate că nu ştie cu câtă forţă poate lupta o 
mamă ca să îşi protejeze copilul. 

Poate că nu a avut de unde să înveţe asta. 

Oricum ar fi, a judecat ca un adolescent. Nu voi 
ceda în faţa puterii lui. Nu mă voi purta frumos 
când el a pus mâna pe fata mea. 

Alice îşi ridică fruntea. 

— Pe asta nu o pricep! zice. 


Mutra Furioasă şi-a făcut apariţia. Vâră hârtia 
printre zăbrele și văd unde a greșit. 

— Două negative fac o pozitivă, îi reamintesc. 

Îi înmânez înapoi hârtia. O ia şi se reapucă să 
lucreze. 

— Mi-a venit o idee pentru când îţi vei termina 
temele, adaug. 

— Şşş! îmi comandă. 

Bine, Alice! Dar vom discuta despre ideea mea. 
Despre merele din curte. Cele care au căzut şi au 
început să putrezească. Vom vorbi despre cum noi 
două îi vom pregăti o surpriză lui Mick şi despre 
cum tu te vei furişa să nu te vadă Dolly ca să ieși 
afară, cu masca pusă, pentru a aduna cât mai multe 
mere. 

Poate că am fost egoistă pentru că am făcut copii, 
ştiind că vor trebui să moară într-o zi. 

Poate că merit să sufăr pentru asta. Mai mult 
decât am suferit deja. 

Însă pedeapsa mea va trebui să mai aștepte. 
Pentru că astăzi vom discuta despre aceste lucruri. 

Vom face aceste lucruri. 

Şi o vom salva pe fiica mea. 

NIC A AVUT NEVOIE DE O VOINŢĂ DE FIER CA SĂ SE 
întoarcă afară şi să se îndepărteze de bar. Avea 
nevoie de aer proaspăt. Trebuia să conducă şi să-și 
descâlcească gândurile chinuitoare. 

Reyes, sufletul chinuit care o înțelegea cu 
adevărat — care poate era destul de puternic ca să o 
salveze de ea însăşi. 

Reyes, bărbatul sfâşiat care se folosea de femei 
aşa cum ea se folosea de bărbaţi — şi care ar fi putut 
să o înece în disperarea lui, precum şi în a ei. 

Nu îşi putea da seama de adevăr. Nu după două 
zile. Şi nu după tot ce se întâmplase. 

Găsise maşina mamei ei acolo unde o parcase cu o 
zi înainte. Nu era sigură încotro se îndrepta. Nu 
înapoi în Hastings. Nu acasă. 

Şi-a verificat telefonul şi mesajele care i se tot 
adunaseră. Trei erau de la tatăl ei — două dintre ele 
cu acelaşi mesaj. Când te întorci acasă? Întoarce-te acasă, 
scumpo. Unde ești — trebuie să te întorci acasă. 

Un mesaj era de la Evan. Ai găsit-o? Ce se petrece? 

Ultimul mesaj de la tatăl ei i-a atras cel mai mult 
atenţia. Edith Moore este Edith Bickman. Moore este numele 
iubitului ei. L-a folosit probabil pentru a ascunde faptul că a lucrat la un 
bar din Hastings cu patru ani în urmă. lar Kurt Kent a făcut pușcărie 
pentru posesie de droguri. Două poame. Escroci. În plus: doamna 
Urbansky a zis că nu i-a dat nimănui numărul tău de telefon. Altă 
minciună! Sună-mă sau răspunde la telefon! 


Avea şi două apeluri pierdute și două mesaje 
vocale de la el. A răspuns cu un mesaj. Sunt bine. Voi 
suna curând. 

Era însă bine? Bea şi se culca din nou cu străini. 
Le acorda actelor sale necugetate o însemnătate 
care era foarte posibil să fie pură ficțiune? 

„Noi doi suntem la fel...” 

Cum putea să spună asta când abia se 
cunoscuseră? Cum de îl crezuse. Cu toate astea, i se 
păruse atât de real! Își dorea să fie real, chiar și 
acum, când începeau să se strecoare îndoielile. 

Era în maşina mamei ei. Îi simţea parfumul care 
pălea pe zi ce trece. Nic a pornit motorul şi a închis 
ochii. Lista cu finaluri deschise — care îi era 
configuraţia acum? Edith Moore — sau Bickman — şi 
planul ei copt împreună cu Kurt Kent — detectivul 
particular al tatălui ei se ocupa de asta. Dar cum 
rămânea cu minciuna pe care o spusese despre felul 
în care obținuse numărul de telefon al lui Nic, 
anume prin doamna Urbansky? Reyes fusese cel 
care îi pusese acele cuvinte în gură. Acum își 
amintea. Poate că el presupusese asta, iar ea 
prinsese ideea din zbor, neavând la îndemână un 
răspuns mai bun. 

Mama ei nu fusese în acea casă. Acolo nu locuia 
nimeni, și era greu să-ţi închipui că trecuse cineva 
prin zonă în noaptea furtunii. Mai departe — 
Watkins și camioneta —, Reyes zisese că se întoarce 
în oraş ca să îl găsească pe căpitan. Tatăl ei şi 
aventura lui, precum şi oprirea pe care o făcuse la 
benzinăria din West Cornwall. Ar fi trebuit să îl 
sune, să îi ceară să spună măcar o dată adevărul. O 
mințise deja în privinţa analizei grafologice. 

Şi apoi — Daisy Hollander — femeia pe care 
căpitanul Watkins o ajutase să obţină o bursă 
pentru o tabără de vară scumpă din Woodstock și 
pe care se presupunea că o scosese din oraș atunci 


când voise să scape de soarta ei ca viitoare doamnă 
Roger Booth. Watkins și camioneta lui. Watkins și 
Daisy Hollander. 

Daisy Hollander. Își amintea drumul. Numele 
străzilor și chiar și drumul care nu avea nume. 

De-a lungul bulevardului Laguna, până la capăt. 
Apoi direct pe Route v. Era la un kilometru și 
jumătate depărtare de Gas n’ Go când a văzut 
camioneta de culoare gri-închis — Silveradoul — cu 
Watkins pe locul şoferului. A întors capul şi a stat 
aplecată în timp ce el a trecut pe acolo. Apoi a 
accelerat şi s-a întors spre Hastings Pass. A trecut 
prin oraş, a lăsat în urmă secţia de poliţie şi a ajuns 
în capăt — la River Road. Apoi direct pe Pond şi la 
stânga, pe Jeliff. Apoi strada fără nume. Își 
amintea drumul. 

În timp ce lua ultimul colţ, intrând în pădurea 
deasă, cuvintele acelea ale lui Reyes îi răsunau încă 
în minte. Acum întorcându-i stomacul pe dos. 

„Noi doi suntem la fel.” 

ALICE A FOST O FETIȚĂ FOARTE BUNĂ. 

— Putem să ne jucăm de-a Hannah și Suzannah? 
mă întreabă. 

Bineînţeles că putem, fetiță bună! 

— Bineînțeles că putem! răspund, ascunzându-mi 
entuziasmul. 

Aleargă imediat să aducă păpuşile, şi eu mă 
întorc la cadă ca să verific merele putrezite pe care 
Alice le-a strâns din curte. 

Am 45. Şi toate au semințe. 

Alice s-a dus la bucătărie, așa cum i-am spus. Să 
ne prepare prânzul. Sendvişuri cu unt de arahide și 
lapte. Da, azi avem lapte, pentru că vrea să mă facă 
să sufăr puţin. Vrea să mă facă să sufăr pentru că, 
undeva, în creierul ei micuţ, ştie că o mint în 
privința surprizei pentru Mick. 

Cu toate astea, a ieșit pe geamul din spate de la 
bucătărie. Geamul de lângă chiuvetă, acolo unde 
ochii lui Dolly nu pot să vadă. 

Şi-a pus masca şi a luat cu ea două sacoşe 
maronii. A alergat ca un iepuraş şi a adunat 
merele, umplându-și sacoşele. A trebuit să facă 
două drumuri ca să le aducă înapoi, pe fereastră. 
Erau grele. 

A făcut toate astea. Şi le-a făcut rapid. Mi-a adus 
merele în sacoşe dimpreună cu alimentele pe care le 
pusese deasupra. Eu am scos pâinea, laptele şi 
untul de arahide și apoi am tras sacoşele cu merele 


printre gratii și le-am dus în baie. Am pus merele în 
cadă, apoi am aruncat sacoşele la gunoi. 

Încerc să nu îmi închipui unde este Mick. Iar 
atunci când îmi închipui, așa cum mi se întâmplă 
acum, mă uit la mere și îmi imaginez celulele lui 
asfixiindu-se. Îmi imaginez cum i se blochează 
plămânii. Îmi imaginez cum i se oprește inima. 

— Hei! mă strigă Alice. Vino să ne jucăm! 

Am stat prea mult în baie cu merele mele. 

— Îmi pare rău! îi spun şi îmi reiau locul pe 
podea. 

Pregătim prânzul şi mâncăm. Apoi Alice mi-o 
înmânează pe Suzannah, iar eu netezesc părul 
păpuşii. 

Jumătatea de oră se scurge încetişor. Este după- 
amiaza târziu şi nici urmă de Mick. Scena cu el 
sărutând-o pe fiica mea în maşina poliţiei îmi 
fulgeră prin minte. Des. 

Hannah şi Suzannah au discutat din nou despre 
mamele lor. Lui Alice îi plac, iar eu am nevoie de 
aceste discuţii. Da, am merele mele, dar nu voi irosi 
nicio șansă de a obţine informaţii noi. De a-mi fi 
croit drumul înlăuntrul micii mele gardiene. În 
mintea ei. În inima ei. 

Astăzi a făcut ceva extraordinar. Şi nu mă refer la 
felul în care a făcut rost de mere. Ci la faptul că ştie 
că pun la cale ceva rău. Ceva greșit. Și dureros. 
Ştie, și m-a ajutat oricum. 

Apoi mi-a oferit lapte, pe care l-am băut. 

Ah, Alice, ce jocuri jucăm noi două! 

— Mă face să mă simt extrem de tristă, zice 
Suzannah. 

Suzannah i-a povestit lui Hannah despre o ceartă 
teribilă dintre părinţii ei și despre faptul că mămica 
ei nu este fericită. A fugit, iar Suzannah se teme că 
nu se va mai întoarce niciodată. 


— Înţeleg, zice Hannah şi îşi întinde mâinile din 
plastic ca să o îmbrăţișeze pe Suzannah. 

— Îți mulțumesc, Hannah! Tu mă ajuţi 
întotdeauna să mă simt mai bine. 

Suzannah face o pauză suficient de lungă ca 
momentul dulce să treacă. Apoi: 

— Părinții tăi se certă vreodată? întreabă 
Suzannah. 

Pot să jur că Mutra Vicleană a lui Alice se 
proiectează asupra păpușii din plastic. 

— Ce vrei să spui? întreabă Hannah. 

— Se enervează vreodată unul pe celălalt? Ţipă 
vreodată? 

Sunt disperată să mă întorc la merele mele. 
Trebuie să scot seminţele şi să le răzuiesc. Trebuie 
să fac asta înainte să coacem brioşele. 

Timpul trece. Mick este cu fata mea. Îmi alunecă 
o broboană de sudoare în josul tâmplei. 

Într-un final, Hannah răspunde: 

— O iubește pe mămica mea. O iubește atât de 
mult, încât plânge. 

Imaginea lui Mick alături de fiica mea se 
disipează pentru o clipă pentru că încerc să înţeleg 
ce a spus Alice. Nu mi-l pot închipui pe Mick 
plângând. 

Dintr-odată însă, pot. Brusc, perspectiva mi se 
schimbă. Iubirea îi poate înnebuni pe oameni. Îi 
poate determina să facă lucruri nebunești, 
diabolice. 

— Pentru că este atât de frumoasă? întreabă 
Suzannah. 

Hannah dă din cap. 

— Cu părul ei cu adevărat blond şi trupul 
subțire? 

Hannah dă din nou din cap. 

Alice îşi întinde mâna printre zăbrele şi mi-o ia pe 
Suzannah. O aşază pe podea şi apoi o pune şi pe 


Hannah alături. Alice se apleacă spre mine, așa că 
mă aplec și eu. 

Nu vrea să ne audă Dolly. 

— Vreau să-ţi arăt ceva. Trebuie să rămână 
secret. 

Da! Te rog! Spune-mi secretele tale! 

— Promit! îi spun. 

Alice se ridică şi pleacă. O aud păşind încetişor în 
camera ei. După o clipă, se întoarce. 

Se aşază la loc, degajată. Cu prea mare degajare, 
de parcă ar juca un rol. Simt că inima îi bubuie în 
piept. 

A adus o cărticică cu cântece de leagăn. Mi-o 
întinde printre zăbrele. 

— Povestea de la pagina 23 este preferata mea, 
zice.Deschid cartea şi dau cu grijă paginile ca să 
văd ce vrea să îmi arate. La pagina 23, între file, se 
află fotografia unei femei tinere. 

O femeie tânără, cu păr blond natural şi picioare 
lungi și zvelte. 

Mă  holbez la poză, încercând să ascund 
adrenalina care îmi pulsează în vene și care îmi 
colorează obrajii. 

Privesc o femeie care seamănă cu fiica mea. 

Alice o ridică pe Hannah. 

— Aceea este mămica mea, zice ea. Daisy Alice 
Hollander... 

Mă uita la Alice, apoi din noi la fotografie. Şi iar 
la Alice. Chipul i s-a preschimbat din acela al unui 
copil în cel al unei femei înțelepte, în toată firea. 

O femeie care înțelege şi care vrea ca și eu să 
înţeleg ce se petrece aici. 

Mama lui Alice este moartă. Mama pe care Mick 
a iubit-o într-atât, încât moartea ei îl face să 
plângă. 

Şi acum a găsit o cale prin care să o readucă la 
viață. A găsit o femeie cu păr lung, blond, şi un trup 


tânăr şi zvelt. 
A găsit-o pe fata mea. 
Dau încetişor din cap spre Alice. Ea îşi întinde 
mâinile printre zăbrele și îmi ia cartea. 
Da, Alice! încerc să îi transmit din priviri. Înţeleg. 
Acum sunt sigură care este planul lui. 
Şi sunt sigură şi de al meu. 

NIC S-A OPRIT IMEDIAT DINCOLO DE LUMINIȘ, DE 
unde putea să vadă casa Veronicăi Hollander. Aici 
copacii erau mai deși, iar plantele perene se 
amestecau cu pinii şi stejarii ale căror coroane se 
întindeau până la cer. Casa părea cufundată în 
întuneric, dar pe coş fumul se vedea ieşind în 
vălătuci. Nic simţea mirosul de lemn ars chiar şi cu 
ferestrele închise. 

Tăcerea a fost întreruptă de un mesaj. Era de la 
Reyes. 


La secție cu Watkins. Voi lămuri lucrurile. 
Mă îndrept spre tine. 


Nic s-a uitat la mesaj, conştientă că tocmai îl 
văzuse pe Watkins părăsind oraşul. Şi că ea tocmai 
trecuse pe lângă secţia de poliție. lar mașina lui 
Reyes nu era acolo. 

Ceva nu era în regulă. 

Nic a coborât din mașină şi s-a îndreptat spre 
aceeași ușă în faţa căreia stătuse mai înainte 
alături de Kurt Kent. 

A ciocănit, apoi a așteptat. Auzea dușumelele 
dinăuntru scârțâind; cineva păşea în interior. Poate 
delibera dacă să îi deschidă sau nu. De data asta 
era singură. lar data trecută pusese întrebări 
despre trecut care o făcuseră pe Veronica să nu se 
simtă în apele ei. 

— Alo? a strigat Nic şi a ciocănit din nou. Sunt 
Nicole Clarke. Am fost pe aici recent... alături de 


Kurt? Aș vrea doar să îți mai pun câteva întrebări. 

În cele din urmă, s-a auzit un zăvor şi s-a deschis 
uşa. 

Veronica arăta la fel ca data trecută. Păr lung și 
încâleit. Haine lălâi care-i atârnau pe corp. De data 
asta era desculţă, iar pielea îi lucea din cauza 
căldurii care venea dinspre şemineu. 

— E cald înăuntru, a zis ea, dar s-a dat la o parte 
și a lăsat-o pe Nic să intre. La naiba! Focul ăsta fie 
se stinge şi îngheţ, fie arde de mă topesc. 

Nic a zâmbit, 

— Îţi mulţumesc că m-ai primit! 

— Pe riscul tău! a râs V. Vrei nişte ceai? 

Nic nu îşi prea dădea seama dacă glumeşte sau 
vorbeşte serios. Înăuntru trebuie să fi fost peste 26 
de grade. Ferestrele erau închise, iar Nic s-a 
întrebat de ce nu crăpa măcar una, ca să lase aerul 
să intre. 

— Nu, mulțumesc! a răspuns ea. 

V a luat ibricul și a turnat apă fierbinte într-o 
ceașcă cu un filtru pentru ceai în ea. După ce s-a 
întors, a dat la o parte o haină din piele de pe 
speteaza unui scaun și i l-a tras în faţă lui Nic ca să 
poată sta pe el. Masa era la fel de aglomerată ca 
data trecută. 

— Tu ai făcut-o? 

Nic a arătat spre haina care acum zăcea în vârful 
unui morman de materiale. 

V a clătinat din cap. 

— Am reparat-o doar. Avea buzunarele rupte. M- 
aş tăvăli în bani dacă aș putea să fac asemenea 
haine. După aceea, V a adăugat repede: Deci are 
din nou legătură cu Daisy? 

— Sper că nu te deranjează. 

V şi-a plecat capul într-o parte, studiind-o pe Nic. 

— Presupun că suntem pe cale să aflăm. Ce mai 
vrei să ştii? 


— Mă gândeam că poate ai ceva fotografii cu ea. 
Nu am găsit nimic pe internet. Nu foloseşte rețelele 
de socializare, cel puţin nu cu numele real. Îmi apar 
nişte imagini, dar nu am idee în care ar putea fi ea. 

V a dat din cap. 

— Vrei să afli cât de mult semeni cu ea. 

Nic nu se așteptase la asta. Booth îi spusese că îi 
aminteşte de iubirea lui pierdută, dar Kurt păruse 
să nu vadă asemănarea. 

— Semăn? a întrebat Nic. 

Dacă cineva îi putea răspunde la această 
întrebare, atunci acel cineva era sora lui Daisy. 

V a ridicat din umeri. 

— Oarecum. Dar poţi să judeci şi singură. 

S-a ridicat şi a luat-o spre holul micuţ în lungul 
căruia se aflau trei uşi. A deschis-o pe una dintre 
ele şi a dispărut înăuntru, întorcându-se apoi cu o 
cutie de carton pe care o apucase cu ambele mâini. 

V a aşezat cutia pe un colț de masă liber, chiar în 
faţa lui Nic. 

— Nu avem portrete de familie. Nu am avut 
telefoane decât atunci când am putut să plătim 
pentru ele noi înşine, şi crede-mă că erau cele mai 
proaste telefoane de care puteai face rost! Nu ne 
făceam selfie-uri ca să le postăm pe site-urile alea. 
Facebook, nu? Mă uit la ştiri. 

— Deci ce e în cutie? 

— Lucrurile lui Daisy. Prostii în mare parte. Dar 
nu am eu dreptul să le arunc. 

Nic s-a ridicat ca să poată privi în cutie. 

— Pot să mă uit? a întrebat. 

— Doar n-am scos-o pentru mine. 

În timp ce îşi sorbea ceaiul, V a urmărit-o pe Nic 
cum deschide cutia. O undă de miros stătut s-a 
ridicat dinăuntru, dar apoi s-a împrăștiat. Cutia 
asta nu mai fusese deschisă de ani întregi. 


V avusese dreptate. Înăuntru erau câteva haine 
pe care Nic le-a scos cu grijă și le-a așezat pe 
scaunul pe care stătuse ea. Un tricou de la un 
concert și o pereche de blugi scurți, cu paiete. 
Sandale scâlciate; una cu o curelușă ruptă. 

— Îţi dai seama ce zic? a întrebat V. Uită-te la 
astea... Nimicuri, nu? 

Nic a scos şi alte lucruri din cutie: bijuterii 
lucrate manual, un portfard, un ursuleţ de pluș. Şi 
ceva ce părea mai promiţător. 

— Ce e asta? a întrebat Nic. 

V s-a uitat la albumul pe care îl ţinea în mână 
Nic. Pe copertă era o fotografie cu vreo cincizeci de 
fete care pozau în faţa unui lac. 

— Aceea e de la tabăra de lux la care a fost într-o 
vară. Căpitanul a ajutat-o să obţină o bursă ca să 
poată merge. A fost ca peștele în apă! Şi să nu-ți 
închipui că nu ne-a scos ochii cu asta. 

V a clătinat din cap dintr-o parte în alta. 

— Avea impresia că e specială pentru că pleacă 
din Hastings și își face veacul cu bogătașe de la 
şcoli de fiţe. 

Nic a citit ce scria cu litere mici într-un colț al 
fotografiei: Şcoala de vară pentru copii talentați 
Woodstock. Data era din urmă cu doisprezece ani. 

Fetele erau băgate una într-alta, toate cu 
zâmbete largi pe chip. Păr lung, Dinţi drepți. 
Pantaloni scurţi, maiouri, şlapi. Nic ar fi putut să 
se numere printre ele când era de vârsta lor. 
Fotografia era cu doar câţiva ani în urmă față de 
adolescenţa ei. Pentru o clipă, amintirile au pus 
stăpânire brutal pe ea. 

— Eşti bine? a întrebat-o V. 

— Da! 

Nic şi-a ridicat fruntea şi a zâmbit trist. 

— Sunt tinere, nu-i aşa? Dar nu te lăsa păcălită! 
Fetele alea te-ar păpa la micul-dejun. 


Nu-i de glumă, și-a zis Nic. Şcoala ei fusese plină 
de astfel de fete. Nici măcar una dintre „prietenele” 
ei nu-i rămăsese alături după ce se prăvălise de pe 
scara socială. Nici nu se petrecuse treptat. Ziua în 
care fusese exmatriculată fusese ziua în care 
telefonul ei încetase să mai țârâie, să mai bipăie și 
să mai vibreze. De parcă ar fi contractat un virus 
contagios. Un virus social cu care nu voia nimeni să 
se pricopsească. Şi ce era cel mai ciudat era că Nic 
primise virusul cu braţele deschise. Se întreba cum 
le supravieţuise Daisy acelor fete. Poate că ştiuse 
cum să se prefacă a fi una dintre ele, poate că 
suportase totul ştiind că într-o zi avea să scape de 
Hastings și să ajungă la fel ca ele. Poate că ceva se 
aprinsese în inima ei. 

Nic a trecut în revistă feţele din poză fără să 
poată identifica pe cineva care să îi semene în mod 
deosebit. S-a tras mai aproape de V şi i-a trecut 
albumul în faţă, lângă cana cu ceai. 

— Care dintre ele e Daisy? 

V a deschis albumul. 

— Fiecare dintre ele are o pagină, cred. E ca o 
promoţie. Îmi amintesc că la sfârşitul acelei veri, 
când s-a întors, Daisy ne-a obligat pe toţi să ne 
uităm pe album. 

V a dat pagina la fotografia unei fete brunete din 
Boston. 

— Ia uite-o pe asta: Cindy Coughlin. Studiază la 
Academia Milton și îi place să călărească. 

V rostise ultima parte pe un ton batjocoritor. A 
dat mai multe pagini, oprindu-se din când în când 
ca să citească descrierile pe același ton, cu o furie 
crescândă. 

În cele din urmă s-a oprit — la pagina lui Daisy 
Alice Hollander. 

— Iat-o! Ia uite ce a scris: Merge la Liceul 
Hastings și studiază baletul. Ce glumă! N-a făcut 


nici măcar o lecţie de balet în toată viaţa ei. 

Nic s-a aplecat mai aproape, cercetând chipul 
fetei care dispăruse cu zece ani în urmă. Păr blond, 
lung. Zâmbet larg, cu dinţi albi. Braţe subţiri. 

— Ei bine? Ce crezi? Te priveşti în oglindă sau 
nu? a întrebat V. 

— Nu știu, a răspuns Nic. Mă privesc? 

— Totul depinde de privitor, a răspuns V. 

Apoi i-a întins cartea lui Nic şi s-a sculat de pe 
scaun. 

— Uite, ia loc! Uită-te până la capăt! Mai sunt și 
alte poze — în grupuri mai mici, pe lac, la focul de 
tabără. Prostii. Cred că Daisy apare în unele dintre 
ele. 

V şi-a pus ceașca în chiuvetă şi s-a apucat să 
spele vasele. Nic a dat mai departe paginile, una 
după alta, trecând în revistă chipurile fetelor. Daisy 
apărea în mai multe poze. leșea în evidenţă. Poza, 
zâmbea. Daisy era frumoasă, iar acela era ultimul 
cuvânt pe care Nic s-ar fi gândit să îl folosească 
pentru a se descrie pe sine însăși. Deși, odată, poate 
că se simțise astfel. Poate că odată se simţise așa 
cum părea să se simtă Daisy în acele fotografii — 

talentată şi frumoasă, cu lumea întreagă la 
picioare. 

Pe primele pagini ale cărţii se aflau portretele 
profesorilor și ale consilierilor. lar la sfârşit, 
fotografii cu membrii echipei de organizare. Nic le-a 
frunzărit rapid până când ceva i-a atras atenţia. 
Fotografiile erau mici şi şterse. Trăsăturile 
persoanelor erau greu de distins. În bucătărie. 
Lângă cabană. În camera de zi. La început i-au 
atras atenția pentru că înfățișau atât femei, cât şi 
bărbaţi. Tabăra era doar pentru fete. Dar, printre 
angajaţi — în special la bucătărie — se numărau și 
bărbaţi de toate vârstele. 


Nic se pregătea să dea pagina, însă s-a oprit. 
Înmăr-murită. 

S-a aplecat asupra promoţiei fără să-şi poată 
crede ochilor. Nu putea să ignore însă adevărul care 
i se arăta în față. 

Pomeţii. Bărbia. Părul. Până și zâmbetul. 

Şi-a ridicat privirea spre V, care era încă la 
chiuvetăși își făcea de lucru cu farfuriile. 

— Veronica? 

Femeia s-a întors. Nic a deschis gura, gata să o 
întrebe ce ardea să afle. Apoi a închis-o la loc, brusc 
conștientă de locul în care se află. Singură, cu o 
străină, în mijlocul pădurii. O singură intrare şi o 
singură ieşire. Nimeni nu știa că este acolo. 

— Ce e? Ai găsit ceva? 

Nic s-a ridicat şi a reuşit să invoce un zâmbet 
cald. 

— Nu, mi-am dat doar seama că am întârziat la o 
întâlnire. 

V s-a îndepărtat de chiuvetă, cu o urmă de 
îndoială pe chip. 

— Ce ai găsit acolo? 

V a făcut un pas spre ea. Nic a așezat albumul 
înapoi în cutie. 

— Nimic. Ar trebui să plec. 

S-a îndreptat rapid spre ușă. V nu a urmat-o. 

— Mulţumesc! a adăugat Nic, deschizând ușa și 
păşind afară. 

Nu s-a uitat înapoi după ce a închis ușa în urma 
ei. S-a îndreptat grăbită spre maşină, trăgând aerul 
rece în piept. A cotit, a traversat pădurea și a ieșit 
din nou la şosea. 

Nu îşi putea lua gândul de la chipul pe care îl 
văzuse în acel album. 

Chipul lui Jared Reyes. 

MI-A LUAT APROAPE TOATĂ NOAPTEA SĂ MACIN 
seminţele. Amigdalina se găsește sub coaja tare. 
Alice a pregătit supă pentru cină. Mi-am strecurat 
lingura sub picior când s-a dus la bucătărie ca să 
mai aducă crutoane. După ce s-a întors, mi-am băut 
supa din castron, sorbind zgomotos. „Asta înseamnă 
lipsă de maniere!” m-a certat ea, uitând însă de 
lingură când a ridicat farfuriile. 

Cuţitul îl aveam de când făcusem sendvișurile. 
Lingura am îndoit-o la cap. O lingură şi peste 200 
de seminţe. Le-am pus în chiuvetă, câte 10 odată. 
Am apăsat cu ambele degete mari pe capul lingurii, 
răsucind în acelaşi timp. Am sfărâmat seminţele 
între metal şi porțelan. Apoi am strâns seminţele 
pisate într-o cană, îndepărtând cât mai multe 
dintre cojile tari care nu se fărâmițaseră. 

Cu degetele amorțite, îndurerate. Cu braţele 
implorându-mi odihnă. Nu m-am oprit până nu am 
pisat toate seminţele şi am obținut o căniţă plină. 

Acum, în lumina zorilor, mă rog să fie suficient de 
multe ca să-i facă rău. Cantitatea de amigdalină, 
apoi cea de cianură, depinde de tipul de măr şi de 
cât de mult se evaporă până a fi ingerată. Depinde 
de greutatea lui şi de cât de repede o consumă. Sunt 
enorm de mulți factori. E puţin probabil să moară. 
Dar eu nu am nevoie ca el să moară. 

Aud maşina pe pietrişul de afară. Mă uit la Alice, 
și ea se uită la mine. Poate că am citit-o greşit. 
Suntem soldaţi gata să intre în luptă. 


Eu şi Alice am fost foarte ocupate în dimineaţa 
asta. Mai întâi am îndepărtat paturile din perne de 
pe podea pe care am dormit împreună, cu gratiile 
între noi. 

Apoi Alice a adus făină și zahăr, praf de copt, unt, 
lapte şi ouă. Plus un castron din metal, o cană 
gradată şi o lingură mare. Ea a adus tot și, sub 
privirile lui Dolly, eu am fost cea mai bună mămică: 
am învăţat-o cum să facă brioșe. 

A fost greu cu merele. Nu mai rămăsese prea 
mult din ele care să nu fi putrezit. Am curăţat cât 
am putut şi le-am lăsat în cadă. Restul le-am 
aruncat în toaletă, puţin câte puţin. 

Reţeta o știam pe de rost. Brioşele sunt în esență 
toate la fel. Alice a măsurat şi a amestecat. Am râs 
şi ne-am prefăcut că ne distrăm. Ea a vărsat făină. 
Eu am mers la baie ca să iau un prosop. lar în 
prosop se aflau bucăţile de măr pe care reușisem să 
le curăţ. Le-am strecurat în castron cu spatele la 
cameră, la ochii vigilenţi ai lui Dolly. Apoi am șters 
făina de pe jos. 

Am trimis-o pe Alice la bucătărie ca să îmi aducă 
un burete umed. Cât a fost plecată, am umplut 
formele de brioșe. 


După ce s-au copt, am ornat cu glazură făcută din 
zahăr pudră o singură brioșă, una specială — cea 
din mijloc, din forma cu o pată maronie. I-am spus 
lui Alice că îl va face pe Mick să se simtă special. Să 
simtă că ţinem la el. 

Apoi ne-am așezat şi am făcut temele. După care 
ne-am jucat cu păpuşile. Am stat împreună și am 
așteptat. 

Până când, în cele din urmă, uga de la intrare s-a 
deschis și apoi s-a închis la loc cu un pocnet. Pașii 
erau greoi, bocănind pe dușumea. A trecut pe lângă 
noi fără să scoată un cuvânt. Nu mi-a vorbit mie. 


Nu i-a vorbit lui Alice. S-a dus în camera din 
spatele casei și a trântit și ușa aia în urma lui. 

Nu am zis nimic. Nici eu, nici Alice. Ne-am 
prefăcut că nu l-am observat, deşi inima îmi era 
deopotrivă grea și ușoară. 

Grea pentru că voiam să fie fericit și calm și să își 
mănânce brioșa ca un băiat cuminte. 

Uşurată pentru că era nervos. Asta însemna că 
ceva nu mersese bine cu Nicole. 

Bunule Dumnezeu, este păcat? Este păcat mare 
că simt cum mi se ridică un râs gâlgâit în piept în 
timp ce mi-o închipui pe fata mea cea chinuită, dar 
cu o voință de fier, trimiţându-l la plimbare după o 
noapte? Dacă înainte eram disperată, acum mă 
simt cuprinsă de bucurie că fiica mea se foloseşte de 
bărbaţi ca să umple golul despre care i-a vorbit 
psiholoagei. 

Credeam că aceste apucături o vor ucide. Însă 
acum mă gândesc că e posibil s-o fi salvat. 

Uşa se deschide din nou, iar Mick îşi face 
apariţia. Cât de schimbat îmi pare acum, că îi pot 
vedea inima amărâtă și frântă! 

Alice se ridică încetișor și merge alături de el la 
bucătărie. l-am spus să nu aducă aminte de mere. 
Ar putea să se enerveze că a ieșit afară ca să le 
adune. l-am zis că ar trebui să îi spună cum că am 
pregătit niște brioşe „speciale”, cu ingrediente 
„speciale”. 

Îl aud cum își ia o cană — dulapul se deschide, iar 
vasele de ceramică clinchetesc. Închid ochii şi mi-l 
închipui cum îşi toarnă cafeaua. Cafeaua din 
cafetieră. Cea cu filtru alb pe care i-am umplut-o 
noi cu cafea, ca să nu piardă timpul. 

Am învăţat-o şi asta pe Alice. Astăzi am fost o 
mămică foarte, foarte bună. 

După câteva clipe, Alice se întoarce repede la 
mine. Mutra Tristă şi-a făcut apariţia şi abia dacă- 


şi poate stăpâni lacrimile. 

— Ce e? o întreb. Ce s-a întâmplat? 

— Nu vrea să mănânce brioşa. A zis că nu île 
foame. Că a avut o noapte grea și că nu vrea decât 
să își bea cafeaua și să fie lăsat în pace ca să își dea 
telefoanele. 

Mă așez pe podea şi Alice se așază și ea. E 
curioasă acum pentru că nu par tristă. Nici 
dezamăgită. 

Am muncit din greu la acele brioșe. 

— E în ordine, îi spun. 

Acum e derutată. 

— Este? 

E rândul meu să îi pun o întrebare: 

— Bea cafeaua? Cafeaua pe care am pregătit-o 
noi? 

Alice dă din cap. 

— Da! Din cana mare. 

Nu îmi pot ascunde zâmbetul. 


44 


Ziua a șaptesprezecea 


REYES FUSESE LA CAZINOU, AVEA MAȘINA PARCATĂ 
în spate. 

Jared Reyes. Băiatul de la bucătărie. Băiatul care 
o cunoștea pe Daisy Hollander dinainte să pună 
piciorul în Hastings. 

Jared Reyes. Bărbatul care o minţise — în toate 
privințele, din câte se părea. 

Casa de pe Abel Hill Lane — ştiuse unde se află 
lacătul și apoi închisese poarta, legând-o cu lanţuri. 
Edith Moore — el îi oferise răspunsul la întrebarea 
lui Nic despre numărul ei de telefon şi apoi uitase 
să o întrebe despre literele mici și negre de pe 
geanta mamei ei şi despre cum putuse să le vadă. Şi 
pretinsese că nu o cunoscuse prea bine pe Daisy 
Hollander, spunând că nu observă vreo asemănare 
între ea și Nic. 

Acum totul se lega — motivul pentru care o 
atrăsese pe Nic în patul lui. Era vorba exact despre 
ceea ce îi spusese el, cum oamenii încearcă să îi 
înlocuiască pe cei dragi cu imitații. 


* 


Primise mesaje de la el în mod constant, toată ziua 
şi toată noaptea, și avusese un presentiment — unul 
de care acum era bucuroasă că ţinuse cont. O făcuse 
să se oprească înainte să parcheze în fața 
cazinoului. O făcuse să îi caute mașina. 

Întorsese și plecase de acolo. Ora era târzie, dar 
trebuise să își sune tatăl. 

— Tati, spusese ea la telefon, cu voce tremurată. 


Nu îi mai zisese așa de ani de zile. De când era 
copil. 

— Nicole? Dumnezeule! Ce s-a întâmplat? 

— Ai o aventură? Doar spune-mi! Trebuie să știu 
adevărul. De ce m-ai minţit în privința biletului de 
la mama? 

Urmase un moment lung de tăcere. Apoi: 

— Oprește, Nic! Pot să aud mașina. Oprește 
înainte să ai un accident! 

Nic oprise. Parcase. Apoi își dăduse drumul, 
bocind la telefon. Urlase. 

— Spune-mi adevărul! 

— Ti-l voi spune, jur! Calmează-te însă! Respiră! 
Unde eşti? 

Nic îşi ridicase privirea. Venise pe Route 7, 
îndreptându-se spre nord, înapoi în Hastings. 

— Sunt încă aici, îl spusese ea. 

— Ai zis că vii acasă! Iisuse, Nic — mi-ai promis! 
Vin să te iau. Pot să mă urc în următorul avion... 

— Nu vreau să vii să mă iei. Vreau să îmi spui 
adevărul! 

— Nu, bine? Răspunsul este nu. Nu am o 
aventură. 

— Dar nopţile în care ajungeai târziu, faptul că 
nu te mai uitai la ea... Am fost atât de convinsă! I- 
am spus și ei! l-am spus în dimineaţa în care a 
plecat! 

— Of, Nicole... nu, nu... Nu ești tu de vină. Nu 
contează ce i-ai spus mamei tale în dimineața 
aceea. Ea ştia deja adevărul. 

— Ce adevăr, tati? Ce ştia? 

O nouă pauză. Zgomotul aerului tras adânc în 
piept. 

— Că nu mai puteam ajunge la iubirea pe care o 
aveam pentru ea. 

— Dar au fost făcute plăţi, la hoteluri... 


— Te rog, Nicole! Îmi este greu să o spun. Uneori 
pur și simplu nu puteam veni acasă. Dar nu este 
vorba despre niciun hotel. Nu am făcut plăţi. 

Sunase nebunește, însă Nicole înțelesese perfect. 
Și ea stătea plecată cât de mult putea. Dar... 

— Ce ai căutat în West Cornwall în ziua în care a 
dispărut mama? Ştiu despre plata făcută acolo. 

Vocea tatălui ei s-a schimbat brusc: 

— Despre ce vorbeşti? Am fost la muncă în acea 
noapte şi apoi m-am dus acasă. M-am culcat. Îi poţi 
întreba pe toţi cei de la birou... Despre ce e vorba? 
Ce cheltuieli ai descoperit? 

Reyes. Altă minciună? Dar de ce? Cum de nu 
văzuse? Cum de nu simţise? Gândul era 
respingător. 

— Jură-mi, tati! Jură-mi că nu știi unde este! Pe 
viața mea. Pe viaţa lui Evan. Jură-mi chiar acum! 

La cincizeci de kilometri nord de Hastings, Nic 
găsise un centru comercial. Avea o parcare pentru 
angajați în spate care nu se vedea din şosea. 

Se urcase pe bancheta din spate și se întinsese pe 
o parte, ghemuită strâns, ca un copil. Închisese 
ochii, ascultând în gând ceea ce îi spusese tatăl ei. 
Repetând cuvântul acela la nesfârșit. 

„Jur 


* 


Acum era dimineață, iar ea Îl sunase pe căpitanul 
Watkins. Acesta ajunsese după o oră. 

Și-a parcat camioneta, Silveradoul gri, la două 
mașini depărtare și apoi s-a îndreptat spre Audiul 
albastru. 

Nic a pornit motorul și a coborât geamul. 

— Eşti bine? a întrebat-o Watkins. 

Nic a descuiat portiera. 

— Ai putea să urci? 


Căpitanul Watkins s-a întors la camioneta lui și 
apoi a revenit cu două pahare de plastic. A deschis 
portiera de la Audi și s-a așezat pe scaunul 
pasagerului. Purta aceeași uniformă pe care o 
avusese în ziua în care Nic se întorsese în 
Hastings — cu doar trei zile în urmă. Trei zile. Atât 
de multe se întâmplaseră de atunci! 

— Uite, i-a înmânat el una dintre cafele lui Nic. 
Ce se petrece? 

Nic şi-a frecat ochii obosiţi. A tras pe nări aroma 
cafelei şi apoi a sorbit lung din ea. 

— Mersi că ai venit! Scuze că am fost atât de 
misterioasă! 

Watkins a ridicat din umeri. A sorbit şi el din 
cafea lui. 

— E şi ăsta un mod de a spune. 

Nic îi spusese unde se află şi că vrea să vorbească 
cu el. Îi ceruse să nu mai spună nimănui. 

L-a privit drept în ochi. 

— Am să-ţi pun niște întrebări care vor suna 
foarte straniu, dar te rog să-mi răspunzi fără să mă 
întrebi cum și de ce... 

Watkins a întins mâna ușor, ca şi cum așa ar fi 
putut să îi îmblânzească mintea vraiște și cuvintele 
care-i năvăleau pe gură. 

— Bine! a zis el. Voi răspunde. Ia-o ușurel însă! 
Îmi pari puțin agitată. 

Nic a început cu ce era mai simplu: 

— Ai cunoscut-o pe Daisy Hollander? 

Mina lui Watkins s-a schimbat brusc. Nic vedea 
că are deja întrebări, dar că se abţine să i le 
adreseze, așa cum îi promisese. 

— Da! a răspuns el. 

— Ai ajutat-o să obţină o bursă pentru o tabără în 
Woodstock? 

— Da! 


— Ai dus-o cu mașina afară din oraș în ziua în 
care a plecat şi nu s-a mai întors? 

O pauză lungă. Apoi răspunsul: 

— Nu! 

Nic era uimită. 

— Nu tu ai dus-o cu mașina până în Boston? 

Watkins a pufnit zgomotos. Şi-a lăsat capul în 
piept. 

— Ai vorbit cu nebunul de Roger Booth. 

— Da! 

— Bine... Adevărul este că trebuia să o conduc 
până la o gară, cea din Hartford, cel mai probabil. 
Dar mi-a spus că are deja pe cineva care să o ducă. 

— Ti-a spus despre cine era vorba? 

O nouă pauză. 

— Ştii? Spune-mi dacă ştii! 

Watkins a răspuns. Cu inima îndoită. 

— Agentul Reyes. Uite, ştiu că el minte în această 
privinţă. Și eu aș fi minţit. Daisy era disperată să 
scape de Booth. Singurul motiv pentru care Reyes a 
fost cel care a condus-o și nu eu este acela că el avea 
mai mult timp la dispoziţie și putea să o ducă până 
în Boston în acea zi. 

— Nu înțeleg. Booth nu pare un om rău. 

— Nu este... Doar că ea își dorea o altfel de viaţă. 
După copilăria pe care o avusese și la cât de 
talentată era — ştii, era foarte talentată. Şi 
frumușică. Ea era singura dintre membrii familiei 
Hollander care avea cu adevărat o șansă. Booth s-ar 
fi agăţat de ea pentru tot restul vieţii. Crezi că ar 
mai fi putut să pună mâna pe o așa fată vreodată? 

Nic a lăsat informaţiile să se sedimenteze. Reyes 
o cunoştea pe Daisy din tabără. Dar Daisy îl 
cunoscuse pe Reyes atunci? Era doar o coincidenţă 
că el se mutase în acel orăşel după doar un an? 

Watkins era cel care îl angajase pe Reyes. ÎI 
salvase de apăsarea vinovăţiei după ce acesta 


ucisese un om neînarmat. Atacul sinucigaș. 

Sau nu? 

— Spune-mi ce știi despre Reyes! i-a cerut Nic. 

Watkins a turuit aceeași poveste pe care i-o 
spusese și Reyes lui Nic în noaptea în care băuse cu 
el și îl lăsase apoi să intre la ea în cameră. La ea în 
pat. Acum ideea o înfiora. 

Era exact aceeași poveste — atentatul din 
Worcester, cum Reyes, distrus, renunţase la 
meseria lui. Cum apoi făcuse cerere pentru un post 
în Hastings, iar Watkins îl angajase, ajutându-l să 
se pună din nou pe picioare. 

Doar că acum aflase şi o informaţie nouă: Reyes 
ajunsese în oraș la trei luni de la tabăra lui Daisy 
Hollander. 

Nic nu i-a spus căpitanului ce văzuse în album. 
Dar şi-a continuat întrebările despre Daisy şi 
Reyes: 

— A fost ceva între ei? Poate ceva despre care 
Roger Booth nu știa? 

— Cu Reyes? În niciun caz. Nu i-am văzut 
niciodată împreună. Daisy nu îi acorda atenţie 
niciunui bărbat decât dacă o putea ajuta cu ceva. 
Era talentată, dar și foarte deşteaptă. Ştii, era o 
supraviețuitoare. 

— Dar tu? 

— Eu? Eu şi Daisy? a râs Watkins. Uite ce e, am 
și eu viciile mele, mai ales de când a murit soția 
mea. Dar Daisy ar fi putut să-mi fie fată. Nu sunt 
unul dintre acei dubioşi. 

Nic s-a gândit la ceea ce văzuse în parcare. La 
felul în care se purtase cu prostituata. Poate că nu 
era unul dintre „acei dubioşi”, dar ceva avea şi el. 

A trecut mai departe: 

— Stopul de la camioneta ta. 

— Ce-i cu el? 

— L-ai reparat acum șase zile. 


— Da! 

— Cât timp l-ai avut stricat? 

— Nici măcar o zi înainte să îl repar. Sunt 
căpitan de poliţie — nu prea am cum să mă plimb cu 
un stop spart la mașină. 

— Stopul și becul, ambele sparte? 

— De unde știi asta? 

— Spune-mi doar! 

— Bine! Joi seara am ieșit din cazinou, ca de 
obicei, și am văzut că cineva îmi spărsese stopul și 
becul dinăuntru. Mi-am zis că de vină fusese beţivul 
care mă lovise când dăduse cu spatele. Chestia e că 
mașina nu mai avea şi alte stricăciuni. Te-ai gândi 
că ar fi rămas ceva zgârieturi, vopsea ciobită acolo 
unde s-a produs impactul. În fine, am mers la 
atelier a doua zi şi mi-am reparat stopul. 

— La atelierul din oraş? 

— Nu, am mers la cel de pe şosea. Am un prieten 
acolo. De ce? 

— Deci nu ţi-ai comandat piese prin oraș? Nu ai 
pus costurile pe seama departamentului de poliţie? 

— La naiba, nu! Ăsta e un mod sigur de a te alege 
cu o concediere. Despre ce e vorba?... Ia stai puţin! 
Are legătură cu femeia aceea? Cea care a văzut o 
camionetă în noaptea în care a dispărut mama ta? 

Nic nu i-a răspuns. Nu era nevoie să o facă. 

—  Întreabă-mă, atunci! Întreabă-mă ce vrei cu 
adevărat să ştii! 

— Bine! a spus Nic. 

La început s-a înecat cu vorbele, însă apoi i-au 
explodat din piept: 

— Ai văzut-o pe mama în noaptea furtunii? Ai 
dus-o undeva? Ai ajutat-o să ne părăsească? Ai mai 
făcut şi altceva? Ai rănit-0? 

— Iisuse Hristoase! Adică... Iisuse! Nu! Nu, nu, 
nu! De un milion de ori nu! Cum de te-ai putut 
gândi măcar la aşa ceva? 


Nic i-a spus atunci despre Edith Moore, despre 
camioneta cu un stop defect și factura pe care i-o 
arătase Reyes. I-a zis despre casa de pe Abel Hill 
Lane şi despre faptul că Reyes știuse unde se află 
lacătul și lanţurile. I-a spus despre gardul din 
spatele motelului și că descoperise în el o gaură pe 
care cineva o făcuse tăind sârma. Și, în cele din 
urmă, i-a povestit despre Edith Moore, sau 
Bickman, şi despre faptul că îl cunoaște pe Kurt 
Kent, despre cum ei doi se întâlniseră după ce ea se 
întorsese în Hastings şi venise cu povestea despre 
camionetă. 

După ce a terminat, Watkins s-a holbat la ea 
câteva clipe. Se gândea. Apoi: 

— Ar trebui să te duci acasă. Deja asta nu mai e 
problema ta. Nu e de mirare că mi-ai pus aceste 
întrebări. Toţi cei la care ai apelat pentru ajutor te- 
au mințit sau ţi-au ascuns lucruri... 

Un val de ușurare a înecat adrenalina. Nic le-a 
văzut chipurile — Reyes, Kurt Kent. Chiar și pe al 
tatălui ei, care o minţise în privința analizei 
grafologice. Apoi l-a văzut în fața ochilor pe Roger 
Booth. 

— El e singurul: Roger. Singurul care nu m-a 
mințit. 

Watkins a înghițit dintr-o singură gură ce îi mai 
rămăsese din cafea. 

— Du-te acasă, Nicole! Cei de la hotel îți pot 
trimite lucrurile. Voi verifica acea casă. Voi afla 
cine îngrijește proprietatea. Să văd dacă are 
utilităţi. Voi merge în persoană dacă este nevoie. 
Cât despre barmanul nostru cel prietenos... Nu-ţi 
face griji! Voi afla eu ce pune la cale cu chelnerița 
aia. 

— Şi Reyes? a întrebat Nic. 

Watkins a clătinat încetişor din cap. 


— Aici e mai dificil. Nu văd să fi făcut ceva rău. 
Nu știu ce să zic despre factura aia. Sau despre 
Daisy. Lasă-mă să mă gândesc! Este un polițist 
bun. Ştii, l-am luat sub aripa mea. Nu vreau să îl 
acuz dacă nu a făcut nimic rău. 

Nic s-a gândit la mesajele din telefonul ei și la 
mașina lui Reyes parcată în faţa cazinoului. Nu îi 
spusese nimic despre asta lui Watkins și nici nu 
voia să o facă. De ce ar fi contat? Şi-o făcuse cu 
mâna ei. Era umilitor. 

Watkins şi-a luat rămas-bun. S-a urcat în 
camioneta lui şi a plecat. 

Nic şi-a verificat telefonul. Tatăl ei o sunase de 
trei ori. 

Nu putea să stea degeaba. Cu toţii voiau ca ea să 
plece, să se ducă acasă. Și apoi, ce? Nu avea nimic 
în afara promisiunilor lui Watkins. 

Nu! şi-a zis. În niciun caz. 

Înainte să se întoarcă în Hastings, a mai trimis 


un ultim mesaj. Încă o minciună pentru tatăl ei. 
În seara asta voi fi acasă. 

CAFEAUA ESTE AMARĂ. ÎN ACEASTĂ DIMINEAȚĂ A 
fost dulce-amăruie. 

Îl aud strigând din bucătărie: 

— Alice! 

Alice mă priveşte cu o mutră nouă. Nu îi dau 
niciun nume. Este chipul groazei. 

Ştia ce face. M-a ajutat. Şi acum totul este real. 

— Alice! 

Dau din cap spre ea. Îi fac semn să se ducă la el, 
şi ea mă ascultă. 

Da, aşa! îmi zic. Mă ascultă. 

Mick ţipă acum de durere. Agonie. Chiar dacă 
încerc să simt bucurie pentru că celulele lui se 
asfixiază, sunetele suferinței omenești rămân greu 
de suportat. Îmi bubuie inima în piept. Privirea mi 
se încețoşează pentru o clipă în timp ce corpul meu 
se adaptează groazei pe care ţipetele lui o provoacă. 
E ca și cum ar fi un membru din aceeaşi turmă, 
instinctul nu poate fi controlat. 

Alice se întoarce la mine acum, tropăind. Strigă: 

— Îi e rău! E întins la podea! Vomită! 

Îmi închipui voma şi trupul lui care încearcă să 
scape de otravă. 

Încerc să o liniștesc pe Alice. Mint: 

— Se va face bine. În câteva ore, dar va fi bine. 
Poţi să îi duci nişte prosoape şi apă. Întoarce-l pe 
spate! 

Apa îl va face să vomite. Dacă e lungit pe spate, 
se va îneca poate cu propria vomă. Poate aşa va 


muri. 

— Dar nu a mâncat brioșa! Nu a mâncat-o! ţipă 
Alice. 

Văd că o parte din ea este ușurată că nu a 
mâncat-o. Simte îndoieli în privinţa planului meu. 
Şi a lui. 

Tocmai de aceea nu am irosit semințele pe brioșă. 
Nu puteam să mă bazez pe faptul că Alice i-o va da. 

— Știu, scumpo! zic. Dar și-a băut cafeaua, nu-i 
așa? A băut-o pe toată. 

Ochii i se măresc pentru că acum își aminteşte că 
i-am cerut să-mi aducă filtrele albe și cutia de 
cafea, şi apoi am trimis-o înapoi la bucătărie după o 
linguriţă, după linguriţa galbenă cu care măsurăm 
cafeaua. 

Cât a fost plecată, am pus seminţele de măr sub 
filtru, pe fundul bazinului din plastic, după care am 
presărat niște cafea în filtru și l-am așezat 
deasupra. După ce s-a întors Alice, am măsurat 
împreună cafeaua cu linguriţa galbenă şi am 
adăugat-o peste. 

Plânge și mai tare. Mutra Îngrozită. Acum îi dau 
un nume, pentru că acum nu mă mai afectează. 
Nici faptul că el se sufocă. 

— Alice, îi zic. Fă așa cum îţi spun! Acum. Este 
foarte important. Dar apoi mergi şi adu-mi cheia! 

Clatină din cap: Nu. 

Îmi întind mâinile printre zăbrele şi o apuc de 
umeri. 

— Te vei duce să iei cheia şi apoi mi-o vei aduce! 
Ştii de ce? 

Mutra Îngrozită clatină din cap: Nu. nu. nu. 

— Pentru că, îi spun, ştie că m-ai ajutat să 
pregătesc cafeaua. 

NIC NU S-A DUS ACASĂ. S-A ÎNDREPTAT FIX SPRE 
miezul furtunii, spre această nouă furtună care era 
pe cale să se dezlănţuie în Hastings. 

A ajuns la intersecţia Route 7 cu Hastings Pass, 
la Gas n’ Go. Maşina lui Kurt era în parcare. Şi-a 
parcat şi ea maşina vizavi de a lui. Își făcuse 
probabil tura de noapte acolo şi urma să se îndrepte 
spre bar ca să deschidă la prânz. Asta îi spusese 
chiar el despre programul pe care îl avea. 

Acum era mai bine. Aici era mai bine. Clienţii 
aveau să intre şi să iasă constant. Nu aveau să 
rămână prea mult timp singuri. 

Kurt stătea pe un taburet în spatele tejghelei, 
citind o revistă. A fost surprins să o vadă, dar i-a 
zâmbit cald. Mascându-și vinovăția. 

Nic nu și-a mai pierdut timpul cu formalități. Şi-a 
scos telefonul și a deschis fotografia cu el și Edith 
Moore. 

— Deci care era planul tău cu Edith Bickman? 

— Rahat..., a mormăit Kurt şi şi-a aplecat 
fruntea. Nu aici — au camere! 

Nic l-a urmat până în spatele magazinului, după 
un rând de rafturi. 

— Ăsta e singurul colţ pe care ei nu îl acoperă, i-a 
spus el. 

— Cine sunt „ei”? a întrebat Nic. 

— Cei care deţin locul ăsta. O corporație. Nu ştiu. 
Ştiu doar unde își au amplasate camerele, pentru 
că au monitoare în faţă. 


— Atunci, spune-mi, ferit de camere! 

Nic a aşteptat în timp ce el se gândea ce să-i 
răspundă. Vedea bine cum Kurt încerca să își caute 
cuvintele. 

— Bine! Uite, nu e ceea ce crezi! 

— Şi ce anume cred? 

— Nu am știut ce face, bine? Când ai venit şi mi- 
ai spus despre un martor şi apoi mi-ai dat numele 
ei... Vreau să spun, câte Edith ar putea fi legate de 
Hastings? 

— A lucrat cu tine, la bar. 

Kurt a dat din cap. 

— Da! O cunosc. Ştiam unde lucrează acum. Aşa 
că am mers să o caut, să o întreb ce naiba se 
întâmplă. Nu voiam să dea de belea. Doar nu eo 
criminală! Iar tu erai convinsă că o văzuse pe mama 
ta. A vrut să aflu de ce îşi luase un nume fals şi ce 
căuta aici în acea noapte. 

Acum Nic se simţea frustrată. Toate ițele erau 
încurcate, şi ea era prea obosită ca să le mai 
descurce. 

— Spune-mi totul! Te rog! Ai putea începe cu 
faptul că ai fost arestat pentru posesie de droguri. 

Kurt şi-a întors privirea spre intrare, apoi şi-a 
rotit-o spre pompele de benzină. 

— Sunt speriat, bine? Nu am vrut să mi-l pun în 
cap pe Reyes. Nu pot să mă întorc la puşcărie şi nici 
nu pot părăsi oraşul ăsta. Am două joburi şi vreo 
cincizeci de dolari în bancă. Sunt un fost puşcăriaş. 
Începi să pricepi acum? 

— De ce să pleci din oraş? 

— Nu pricepi? Tot nu înţelegi ce e el? 

— Cine? 

— Reyes. Agentul Jared Reyes. 

Nic a simţit că i se urcă sângele la cap şi o 
cuprinde un val de greață. 

— E un criminal, Nic. Un escroc. 


Kurt i-a lăsat lui Nic câteva clipe ca să-i pătrundă 
cuvintele, nu prea multe însă. Nu era suficient 
timp! 

— Acum trei ani m-a oprit pe stradă, zicând că 
trecusem pe roşu. Vrăjeală! Până să mă 
dezmeticesc bine, eram afară din maşină şi el ţinea 
în mână o punguţă cu cocaină pe care pretindea că 
o văzuse pe bancheta din spate a maşinii mele. Nici 
măcar nu s-a prefăcut că o caută acolo. Nici măcar 
nu s-a deranjat să treacă prin toate etapele 
înscenării. 

Nic se holba la el, percepţia ei asupra lui Reyes 
schimbându-se încă o dată. 

Kurt a continuat: 

— Apoi mi-a zis că totul se poate rezolva cu zece 
miare — de parcă aş fi avut zece mii de dolari. Mi-a 
zis că i-aş putea împrumuta de la familia mea. Mi-a 
lăsat la dispoziţie ziua aceea, până la lăsatul serii. 
Mi-am zis: Dă-l dracu”! Ştii? Eram tânăr. Aveam 
încredere în sistemul de justiţie şi în oamenii din 
acest oraş care mă cunoşteau de o viaţă. Am avut 
încredere în căpitan şi în vrăjeala lui despre 
salvarea copiilor... 

— Dar ai fost condamnat, a încheiat Nic povestea 
în locul lui. 

Kurt a dat din cap. 

— Căpitanul l-a susţinut pe Reyes. Protejatul lui. 
Minunea lui. Fiul pe care nu îl avusese niciodată. 
Cine dracu' ştie? Nu contează. Reyes este un escroc, 
Nic. 

— Îmi pare rău! Chiar îmi pare! Dar ce are asta a 
face cu Edith Bickman? Reyes este cel care mi-a dat 
de bănuit că ar putea să mintă. El a descoperit că 
nu fusese la New York, așa cum pretindea. 

Kurt şi-a ridicat privirea şi şi-a încrucişat brațele 
la piept, de parcă s-ar fi pregătit să-i spună ceva ce 
nu avea să-i placă. 


— Am fost să o văd ca să aflu ce naiba voia să 
facă. Era o fată de treabă, dar își pierduse capul 
după Reyes, şi el ştia că ea are nevoie de bani. 
Mereu. Avea o mulțime de datorii de plătit pentru 
facultate şi pentru şcoala de asistente. Mi-a spus că 
o sunase la câteva zile după ce fuseseră oprite 
căutările. Că îi spusese că ştia unde se ascunde 
mama ta, dar că nu putea să ridice banii pentru 
recompensă pentru că e poliţist și era de datoria lui 
să o găsească. I-a zis că ar fi mai simplu dacă te-ar 
suna ea ca să-ţi spună povestea despre camionetă. 
I-a zis că tu ai fi singura dispusă să se întoarcă 
pentru a o găsi pe mama ta şi că trebuia să te sune 
pe tine. Apoi el avea să te ajute să îţi găseşti mama, 
tatăl tău avea să îi dea ei milionul şi ei doi urmau 
să îl împartă. 

— Deci Reyes a fost cel care i-a dat numărul meu 
de telefon, a concluzionat Nic. 

Şi-a amintit de ceea ce îi spusese doamna 
Urbansky tatălui ei şi cum Reyes pusese cuvintele 
mincinoase în gura lui Edith în dimineaţa în care se 
întâlniseră. 

Nic nu se putea abţine; se simţea aproape veselă. 

— Atunci, înseamnă că se ascunde pe undeva? Şi 
Reyes ştie unde? Nu îmi pasă nici de el, nici de 
bani — asta înseamnă că mama este în siguranță! 

Chipul lui Kurt a rămas sumbru. 

— Aşteaptă — asta nu e tot. Ce i-a spus Reyes lui 
Edith de faţă cu tine, golurile din povestea ei pe 
care le-a semnalat, toate au avut ca scop să te ţină 
aici, să te facă să îţi cauţi în continuare mama. 

Dintr-odată, Nic a înțeles exact ce voia el să 
spună. 

— Nu, ai dreptate! Dacă ar şti unde este, de ce ar 
fi riscat ca ea să plece în acest timp? De ce nu m-a 
lăsat să o găsesc din prima zi? 


— Nu ştiu. Dar a vrut ca tu să fii aici. A vrut să 
rămâi. 

— Și a vrut să i-o însceneze lui Watkins, a 
completat Nic, potrivind acum piesele de puzzle. 
Cred că Reyes i-a spart stopul căpitanului. A 
falsificat o factură pentru că Watkins nu şi-a 
reparat maşina în oraş, aşa cum crezuse el că urma 
să o facă. Poate că îi vrea postul. 

— Nu ştiu, Nic. Mi se pare straniu că ar fi în 
stare să îl trădeze pe căpitan. Şi de ce tu? De ce a 
trebuit să fii tu? 

Nic a inspirat adânc şi şi-a împreunat mâinile pe 
piept. 

— Rahat! Ştiu de ce! 

Nic şi-a amintit de fotografiile din tabăra de vară. 
De asemănarea ei cu Daisy Hollander. De faptul că 
Reyes fusese cel care o ajutase pe fată să 
părăsească oraşul. Şi de obsesia lui crescândă 
pentru această tânără, după ce îl primise în viaţa 
ei. 

— Nic? Ce este? a întrebat-o Kurt. 

Nic s-a răsucit brusc. 

— Trebuie să plec! a zis ea. 

Kurt a urmat-o până la uşă. 

— Stai! Unde pleci? 

— Trebuie să verific ceva. 

Kurt a apucat-o de mână. 

— Îmi pare rău! Ar fi trebuit să vin la tine 
imediat după ce am vorbit cu Edith. 

Nic s-a întors spre el. 

— E în ordine! Însă acum trebuie să plec, a 
repetat. 

— Aşteaptă! Un ultim lucru: Edith nu a văzut-o 
niciodată pe mama ta. Dar ceea ce a spus despre 
geanta ei... Reyes i-a zis să spună lucrurile acelea. 
De unde a știut el? 


Nic a înţeles atunci ce se întâmplase. Singura 
explicaţie pe care o putea găsi. 

— Reyes ştia pentru că a văzut-o pe mama în 
acea noapte. 

Nic s-a desprins din strânsoarea lui Kurt Kent și 
a alergat înapoi la maşina mamei ei. Pe Hasting 
Pass, până la motel. Apoi la gard. Apoi la gaura 
aceea pe care încercase să o facă cineva. 

ALICE NU ÎMI ADUCE CHEIA. ÎN SCHIMB, STĂ ÎN 
bucătărie cu Mick, mi se pare, ore întregi. O aud 
bocind. Cred că e posibil să fi dat greș. Mă gândesc 
că acum cu siguranţă voi muri. Dar se aude un 
zgomot nou. O maşină. 

Fug la fereastră și mă uit prin gaura micuță din 
lemn. Văd o altă mașină de poliţie. Alt poliţist. 
Acesta are mânecile de la uniformă scurte şi 
epoleţi. Se îndreaptă spre uşa de la intrare, şi îmi 
zic: ipă! Strigă după ajutor! Însă apoi mă 
gândesc — Mick este poliţist. Dacă sunt în cârdăşie? 

Mă întorc la uşă când aud paşi târşâiţi. Mick s-a 
pus pe picioare şi o târăşte pe Alice spre mine. E 
palid, iar cămașa îi e pătată de transpiraţie și 
vomă. Dar a supravieţuit otrăvii. Lucrurile nu se 
vor sfârși bine. 

Nu zice nimic pentru că s-a auzit soneria și acum 
celălalt poliţist bate la ușă. 

Bărbatul de afară strigă un nume. 

— Reyes? Eşti înăuntru? 

Mick are nume. Reyes. 

E îngrijorat. I-o citesc pe chip. Îngrijorat și slăbit 
de cianură. 

Polițistul, iar: 

— Reyes, ieşi afară! Îți văd maşina parcată aici... 

O pauză, cât ascultă la ușă. Şi apoi: 

— Am vorbit cu proprietarii. Ştiu că tu te ocupi de 
locul ăsta. Ascultă, nu contează — bine? Ai muncit 
pentru ei, ca să faci un ban în plus. Corect? În 


timpul liber? Te-ai ocupat de supraveghere și de 
securitate aici și la benzinărie? Am văzut facturile 
de la utilități... Prietene? Eşti înăuntru? Ai locuit 
aici, deși nu aveai dreptul? E în ordine, putem 
aranja lucrurile. Totul se poate aranja. 

După ce polițistul amuţește din nou, Mick, Reyes, 
bărbatul... deschide ușa metalică cu cheia pe care o 
are prinsă de curea. O vâră pe Alice înăuntru cu 
mine și apoi o încuie la loc. 

O trag pe Alice aproape. Acum suntem ca una, 
căci soarta noastră va fi aceeaşi. Şi, tot ca una, ne 
apropiem de zăbrele ca să vedem ce e pe cale să se 
întâmple. 

NIC A ALERGAT PE HOLUL MOTELULUI SPRE UȘA DIN 
spate. Apoi a traversat curtea până la magazie. A 
luat o piatră și a izbit cu ea în lacăt până când 
acesta a cedat. Înăuntru, a pus mâna pe un cleşte 
de tăiată sârmă. Apoi a alergat la gard, așa cum o 
făcuse și mai înainte, deşi acum, că soarele era sus 
pe cer, îi era mai greu să se orienteze. 

Abia dacă mai putea să respire când a ajuns la 
locul în care fusese făcută gaura. Agitaţia, 
extenuarea — întregul organism îi era gata să 
cedeze. 

Uitase de sârma ghimpată și nu avea mănuși. Şi- 
a scos unul dintre pantofii sport şi şi-a vârât mâna 
în el. A împins cu el gardul ca să vadă unde trebuia 
să taie. Cleştele era puternic și în câteva secunde 
gaura era gata. 

Odată ajunsă de cealaltă parte, s-a încălţat la loc 
și a inspirat adânc. 

Acum avea un singur gând în minte: Reyes știa 
unde e mama ei. Ştiuse de la bun început. Și știa că 
se află într-un loc din care nu avea să plece. De 
aceea  riscase în privința banilor pentru 
recompensă. Ştia că are timp. 

Motivul pentru care avea nevoie de timp? Gândul 
era ceva absurd, dar comportamentul lui, obsesia 
lui pentru ea trebuiau să se lege cumva de Daisy 
Hollander. Nic şi Daisy — de aceea așteptase. Voise 
ca Nic să se întoarcă în Hastings. Și să se întoarcă 
singură. 


Acum fii deşteaptă! și-a zis Nic. Şi-a scos telefonul 
şi a deschis poza pe care o făcuse imaginii din 
satelit. Cea în care se vedeau casa, gardul și 
motelul. A încercat să ghicească direcţia potrivită și 
a luat-o la pas, prin pădure, pe cărarea care cel mai 
probabil avea să o ducă la casă. 

Fii deşteaptă! 

Reyes era un escroc. Se folosea de postul lui 
pentru a şantaja oamenii. Era greu de crezut că 
bietul Kurt Kent fusese singurul caz. 

Printre copaci, pe deasupra frunzelor moarte care 
acopereau solul umed, vedea minciunile lui Reyes 
întinzându-se ca o pânză în timp ce planul pe care 
bărbatul îl uneltise i se derula în minte. Edith 
Bickman. Povestea cu camioneta. Cum se prefăcuse 
că nu o cunoaște, că nu are încredere în ea, cum îi 
dăduse un scenariu pe care el apoi să îl poată 
submina, dându-i astfel motive lui Nic să rămână. 
Știuse că avea să afle despre camioneta gri a lui 
Watkins. lar atunci când nu putuse să își dea 
seama unde își reparase Watkins stopul, falsificase 
o chitanţă. I-o înscenase lui Watkins — dar de ce? 
Atunci când, în cele din urmă, urma să o conducă pe 
Nic la mama ei, femeia avea să spună adevărul: că 
Watkins nu era implicat. Şi asta avea să arate că 
Edith Bickman e o mincinoasă. Nu avea să-și 
primească banii și nici Reyes pe ai lui. Făcuse toate 
astea cu speranţa că Nic urma să se îndrăgostească 
de el? Şi să o înlocuiască pe Daisy Hollander? 

Casa nu era pe cât de departe crezuse. Se oprise 
într-un luminiş, la doar câţiva metri de ea, de unde 
putea să o observe, precum şi scena care se 
desfășura în faţa ei. 

Watkins bătea la ușă. Maşina lui era parcată în 
față. 

A înlemnit când l-a auzit strigând — strigându-l 
pe... Reyes. 


Reyes era cel care se ocupa de acel loc. Reyes se 
ocupa de camerele de supraveghere de la Gas n Go. 
Reyes folosea gazul şi electricitatea și locuia în acel 
loc. 

Fereastra baricadată cu șipci, cu zăbrele din 
metal. 

Mama ei ar fi știut adevărul și le-ar fi spus că 
Watkins nu fusese implicat. 

Edith nu o văzuse niciodată. Poate că nici nu 
exista o camionetă neagră. 

Doar dacă... nu! Banii de recompensă! 

Era vorba de un milion de dolari dacă o găseau în 
viaţă. Dar de cinci sute de mii dacă o găseau. 

Asta era. Era deja moartă. Sau pe cale să fie 
ucisă. 

Iar acum Watkins — care nu ştia ce s-ar putea afla 
în spatele acelei uși. 

Nic a luat-o la fugă spre el, strigând: 

— Căpitane! 

Ușa s-a deschis în secunda în care cuvântul i-a 
ieşit pe gură. Nu au mai urmat și alte cuvinte. Doar 
o împușcătură. Şi Watkins, cu mâna dusă la piept, 
clătinându-se în spate până în capătul scărilor. 
Căzând, prăbușindu-se pe pietriș, Jos, acolo unde a 
rămas nemișcat. 

EU ȘI ALICE ÎL URMÂRIM PE MICK POZIȚIONÂNDU-SE 
în faţa uşii. ÎI urmărim cum îşi scoate pistolul şi se 
pregăteşte. E încă slăbit. 

O întorc pe Alice cu faţa la mine și o trag din 
dreptul uşii. Chipul îi este palid din cauza fricii. 
Stiu ce este pe cale să se întâmple. 

Şi îmi zic: am făcut-o. Am mai ucis un copil. Ura 
pe care credeam că o simt pentru ea nu era reală. 
Erau doar furia şi frustrările. Ea e un copil. O 
victimă a acestei case şi a ceea ce s-o fi petrecut aici 
în ultimii nouă ani. 

— Alice, zic, este numai vina mea şi îi voi spune 
asta. Te voi salva! 

Îi promit. O mint. Cu siguranță ne va omori pe 
amândouă. 

Expresia de pe chipul ei nu se schimbă în timp ce 
rostesc aceste cuvinte. Este o mutră nou. 
Determinare. 

Alice mă priveşte în ochi și îşi strecoară mâna în 
buzunar. Şi, încet, foarte încet — scoate cheia. Îmi 
strâng mâna în jurul mâinii ei şi iau cheia uşurel, 
apoi deschid zăvorul. 

În vreme ce împingem uşa de fier şi păşim în hol, 
spre libertate, auzim împuşcătura. 

REYES A VĂZUT-O PE NIC ȘI A AUZIT-O STRIGÂNDU-L 
pe Watkins. 

Apoi a strigat-o el, în timp ce ea alerga înapoi în 
pădure, în direcţia motelului. 

Nic alerga pe acelaşi drum pe care venise, atentă 
la sol şi păşind pe porțiunile stabile. Se strecura 
printre copaci, evitând crengile. 

Apoi s-a auzit o nouă împuşcătură şi un bubuit la 
nici cinci paşi de ea. 

Bărbatul a strigat din nou. 

— Oprește-te! Şi apoi: O am pe mama ta! 

„O am pe mama ta.” 

Picioare au continuat totuşi să 1 se miște. Voința 
însă îi slăbea. 

„O am pe mama ta.” 

Nic simţea mirosul de lemn arzând venind din 
şemineul de la motel. Aproape ajunsese. Şi apoi, ce? 

Reyes o voia pe ea. 

Ea o voia pe mama ei. 

Voia ca mama ei să trăiască. Voia să fie eliberată, 
în sfârşit, de durerea care o chinuia. O voia pe 
Annie înapoi. Voia să îşi simtă mâinile apucând 
braţele acelea micuţe înainte să ajungă la capătul 
aleii. Voia ca ultimii cinci ani să se încheie. 

În acea clipă, picioarele i s-au oprit. Era prea 
obosită. Sosise timpul să se oprească din alergat. 

O TRAG PE ALICE ÎN CAMERĂ, CA SĂ NU VADĂ. MĂ 
apropii de fereastră şi privesc pe gaură. ÎI văd pe 
celălalt polițist la pământ. Nemișcat. Cu sângele 
scurgându-i-se din piept. Şi pe Mick alergând în 
pădure. Alergând cu pistolul scos, strigând după 
cineva. Un alt poliţist? Un coleg? 

— Vino cu mine! îi spun lui Alice. 

O apuc de mână şi o trag afară din cameră, pe 
hol, până la uşa deschisă de la intrare. Se opreşte în 
prag. 

— Masca mea! Am nevoie de mască! 

O apuc de umeri și o privesc în ochi. 

— Ai încredere în mine? o întreb. 

Nu ştie. O văd că se îndoieşte, iar asta îi 
încetinește acţiunile. 

— Nu ai nevoie de mască. 

Nu îi las timp la dispoziție ca să se gândească 
prea mult. O iau în braţe şi îi strâng capul la 
pieptul meu. Alerg în jos pe scări şi sar peste trupul 
polițistului. Apoi o las jos, cu spatele la casă. Cu 
spatele la priveliștea violentă. 

— Acum trebuie să fugi, Alice. Trebuie să fugi pe 
potecă până ajungi la drum. Trebuie să te întorci la 
dreapta şi să te iei după gard — înţelegi? Rămâi în 
pădure! Nu ieşi pe stradă! Gardul te va conduce la o 
altă casă. Trebuie să o cauţi cu grijă. Dacă simți 
miros de foc, de mâncare sau de benzină — ia-o într- 
acolo! Bine? 

Alice plânge. 


— Dar urşii? Lupii? 

Clatin din cap. 

— Nu! Urşii dorm pe timpul zilei. Nu vei păți 
nimic, 

Nu vrea să plece, iar eu simt că inima îmi este pe 
cale să explodeze. Trebuie să mă întorc la polițist. 
Trebuie să îi folosesc staţia ca să chem ajutoare. 
Dar Alice trebuie să plece. Mick ar putea să se 
întoarcă în orice clipă. 

— Prima mea mămică a murit în pădure, zice 
Alice. Nu vreau să mor şi eu! 

O strâng din nou în braţe, tare, de parcă astfel aş 
putea să store îndoiala din ea. 

— Alice, aceea a fost o minciună. Prima ta 
mămică nu a murit în pădure. Nu ştiu ce s-a 
întâmplat cu ea. Dar nu pădurea ţi-a răpit-o. 

O privesc din nou în ochi şi văd că acum mă 
crede. Mă crede, pentru că acesta este adevărul. 

— Acum, du-te! Fugi! 

Dă din cap, se întoarce şi o ia la goană, zboară, 
lăsând în urmă un nor de praf. 

Nu îmi amintesc ultima oară când m-am simţit 
atât de fericită pe cât mă simt acum, privind cum 
acest copil aleargă, liber. 

Mă întorc la bărbatul căzut la pământ. Îi caut 
pulsul. E încă în viață. Mă duc la mașina lui şi caut 
stația radio. Apăs pe un buton. 

— Ajutor! Am nevoie de ajutor! Un poliţist a fost 
împuşcat! 

Îmi răspunde vocea unei femei: 

— Cine este? 

— Molly Clarke. 

Tăcere. Femeia mi-a recunoscut numele. 

— Aceasta este staţia căpitanului. Căpitanul a 
fost împuşcat? 

— Da! strig, disperată după ajutor. Nu ştiu unde 
suntem. Am fost ţinută închisă aici două 


săptămâni. 

— Te-am localizat, îmi spune femeia, cu voce 
tremurândă. 

— Văd cheile în maşină. Aş putea să îl trag 
înăuntru... 

— Nu! Rămâi pe loc! Ar putea să piardă sânge. 
Acum secundele sunt esenţiale — îi poţi oferi primul 
ajutor polițistului? 

Nu! gândesc. Văd cheile de la mașină. Trebuie să 
părăsesc acest loc! Îmi întorc capul spre polițistul 
care sângerează, întins la pământ. Nu vreau decât 
să fug ca Alice, departe de casa asta. Dar nu pot să 
îl las să moară. 

Femeia îmi spune ce să fac, iar eu o ascult. Las în 
urmă staţia radio şi cheile, şi caut trusa de prim 
ajutor din spate. Las în urmă maşina, scăparea 
mea, şi mă îndrept spre muribund. Fac tot ce îmi 
stă în putinţă ca să opresc sângerarea. 

Acum aud o împuşcătură în pădure. 

Și un țipăt. Tipătul inconfundabil al fiicei mele. 

REYES A PĂȘIT MAI APROAPE. DESTUL DE APROAPE, 
încât să nu mai rateze dacă avea să apese din nou 
pe trăgaci. Chipul îi era însă blând și avea un 
zâmbet cald. 

— Mamă! a ţipat Nic, glasul ei plin de furie 
înălțându-se printre copaci. Apoi, către Reyes: Unde 
e mama? 

Reyes i-a vorbit calm în timp ce mai făcea câţiva 
paşi: 

— În casă. Te-a aşteptat în tot acest timp. A 
așteptat să o găseşti. E bine, e în siguranţă. 

Nic ştia că e o minciună. Mama ei nu ar fi stat 
niciodată de bunăvoie cu acest bărbat. 

— Ştiu despre Edith Moore. 

— Am vrut doar să te revăd, a zis el. 

— Ce s-a întâmplat în noaptea aceea? Cu 
furtuna? 

Nic nu voia să audă nimic altceva. Voia să ştie ce 
se întâmplase cu mama ei. 

Reyes a continuat să înainteze, frunzele foşnind 
strivite sub tălpile lui în tăcerea care se coborâse. 

— Te iubesc! Asta e tot ce contează. Din prima 
clipă în care te-am văzut. Din acea primă zi. Totul a 
fost pentru tine, nu înţelegi? Ar fi putut să fie atât 
de simplu! 

În acea clipă, Reyes s-a oprit, însă nu şi foșnetul 
paşilor. Doar că acesta nu era făcut de picioarele 
lui. Venea din spatele lor, dinspre gard. 


Nic a văzut cum privirea lui Reyes se mută de la 
ea la noua sursă de zgomot. Apoi s-a auzit o nouă 
voce: 

— Da! De ce nu ne spui ce s-a întâmplat în 
noaptea aceea? 

Era Roger Booth. Și avea în mână o pușcă pe care 
o îndreptase spre Reyes. 

— Roger, nu asta e întrebarea corectă! a zis 
Reyes. 

Cuvintele îi erau pline de convingere, dar vocea îi 
tremura. Gâfâia. Asuda, deşi afară era rece. 

— Care este întrebarea corectă, atunci? a întrebat 
Booth, venind şi mai aproape. 

— Tu ştii, nu-i aşa, Nicole? 

Ochii lui Reyes au rămas pironiți asupra lui 
Booth. 

Nic a făcut un pas într-o parte. Și apoi încă unul, 
retrăgându-se încetișor din bătaia puștii lui Reyes. 

— Ştiu, a zis ea. 

— Păi, spune-i, atunci! a poruncit Reyes. Spune-i! 

Încă un pas. Încă unul. 

— Întrebarea corectă, a spus Nic, este: Ce s-a 
întâmplat în ziua în care a dispărut Daisy 
Hollander? 

Booth a tresărit, dar şi-a revenit repede. 

— Ce are asta de-a face cu Daisy? 

Nic era la trei pași de un copac. De adăpost. A 
făcut primul pas și apoi s-a oprit. 

— El a condus-o pe Daisy afară din oraș în acea 
zi, a răspuns Nic. O cunoștea din tabăra de vară. A 
lucrat acolo, la bucătărie. De aceea a venit în 
Hastings. Era obsedat de ea. Şi apoi a devenit 
obsedat de mine, pentru că îi amintesc de ea. 

Reyes a clipit, de parcă privirea ar fi început să i 
se înceţoșeze. 

Nic şi-a continuat discursul, câștigând astfel 
secunde preţioase: 


— A mers acolo după atentatul acela din orașul 
lui. Moartea acelui copil i-a afectat mintea. A avut 
tot felul de locuri de muncă ciudate, ca acela de la 
tabără, până când a cunoscut-o pe Daisy. Apoi a 
profitat de bunătatea căpitanului Watkins ca să 
obţină un loc de muncă aici, pentru că voia să fie 
aproape de ea. 

Încă un pas. Putea atinge copacul. 

Acum era rândul lui Booth să gâfâie. 

— Ce vrei să spui? Daisy abia dacă-l cunoștea. ÎI 
ironiza, zicea că e un mare afemeiat. 

Apoi Reyes: 

— Asta credeai tu. Dar eu sunt cel pe care l-a 
iubit. Nu pe tine. Pe tine te folosea doar pentru 
bani. Pentru toate mesele gratuite şi pentru 
călătoriile la oraș. Îi provocai repulsie, Booth. Nu îţi 
suporta prezenţa, nu suporta să o atingi. A fost 
puternică și a făcut ceea ce trebuia să facă. Dar nu 
era dispusă să îţi facă şi un copil. Aşa că te-a 
părăsit. Te-a părăsit ca să fie cu mine. 

Chipul lui Booth era desfigurat de furie. 

— Eşti un mincinos! a urlat el. 

— Iar tu ești penibil! a urlat la rândul lui Reyes. 

Nic a mai făcut un pas. Era aproape după copac. 

Dar atunci s-au auzit din nou pași. O nouă voce. 

Vocea unei femei: 

— Amândoi sunteţi penibili, a zis femeia. 

Nic a împietrit, cu ochii lipiţi de figura care îi 
semăna atât de mult. 

Doar că acum figura era reală, din carne şi oase. 
Şi purta aceeași geacă de piele pe care Nic o văzuse 
acasă la Veronica. 

Daisy Hollander a păşit spre ei printre copaci. 

Ținând de mână o fetiţă. 

ALERG DE PARCĂ MI-AU LUAT TĂLPILE FOC. 

Alerg prin pădure ca să îmi găsesc fata. 

Mă ascund în spatele unor arbuşti. Nu ştiu ce văd 
în faţa ochilor, dar mă simt ameţită. 

Un bărbat spilcuit, îmbrăcat bine, ţine o pușcă 
îndreptată spre Mick. 

Mick, slăbit de otravă, încercă să își ţină pistolul 
aţintit asupra bărbatului. 

Şi Nicole! Îmi vine să tip, să alerg la ea şi să o 
apăr cu trupul meu împotriva lor. 

Mă forţez să nu o fac. Să gândesc. Nu îmi permit 
să mai fac o altă greşeală. 

O urmăresc păşind încet spre un copac. 

Hai! îmi vine să ţip. De ce nu face ultimul pas? 

Și acum aud vocea pe care am ajuns să o cunosc 
atât de bine. Să o urăsc uneori. Să o iubesc alte 
dăţi. Şi de care m-am temut de cele mai multe ori. 

— Mani! zice ea. 

Alice încearcă să își elibereze mâna din 
strânsoarea femeii. Femeia care a fost prima ei 
mămică, până când, primăvara trecută, a plecat. 
Ale cărei haine le port chiar și acum. 

— Ce-i? se răsteşte la Alice. Sunt penibili. 
Amândoi. 

— Daisy? Tu eşti? 

Bărbatul cu pușca arată de parcă ar fi văzut o 
fantomă. 

Dar Daisy nu îi răspunde. Se îndreaptă spre 
Mick, târând-o pe Alice după ea. Și el pare în transă 


la vederea ei. Brusc, o altă piesă de puzzle își 
găsește locul. 

— Ce dracu” ai făcut? întreabă Daisy. Trebuie să 
dregem lucrurile. Nu ar fi trebuit să plec. Acum îmi 
dau seama de asta. Te-am urmărit în ultimele două 
săptămâni, sperând că vei opri tot circul ăsta. 
Serios — cum credeai că se va sfârși totul? 

Ea nu a fost niciodată prizonieră în acea casă. Și 
ne-a urmărit. Pe noi toți, prin camerele acelea. Prin 
ochii lui Dolly. 

Daisy îi mângâie obrazul lui Mick şi îşi lasă mâna 
să alunece în lungul braţului său. Îi atinge 
degetele, iar Mick dă drumul pistolului fără să 
opună nici cea mai mică rezistență. E hipnotizat. Şi 
e slăbit din cauza otrăvii. 

Daisy se îndepărtează de el. Alice e trasă după ea, 
ca un animăluţ în lesă. 

Daisy îndreaptă pistolul spre bărbatul cu pușca. 
Acesta tremură. Faţa ei e împietrită. Mă îngrozește 
mai tare decât tot ce am văzut în aceste păduri. 

O vede pe Nicole — o privește cu adevărat. Şi râde. 
Tare, puternic. Râde de Mick. 

— Acum m-am prins. Credeai că fata asta îmi va 
lua locul? Că va dori să trăiască cu tine? 
Dumnezeule, ești mai mult decât penibil! 

Mick se împleticește, apoi cade în genunchi. Nu 
îmi dau seama dacă din cauza otrăvii sau a agoniei 
sufletești. Își lasă fruntea în palme şi începe să 
plângă. 

— De data asta nu te-ai mai întors, se vaită el. 

Alice încearcă să se elibereze. Vrea să se ducă la 
el. ÎI iubeşte. Acum văd asta. Chiar dacă m-a ajutat 
să încerc să îl ucid, ca să mă elibereze. 

Daisy oftează, enervată. 

— Ti-am zis că dacă te mai bagi în patul meu am 
să plec de tot. Şi asta am făcut. 

— Eu am tot așteptat. Noi am tot așteptat... 


Alice plânge. Văd că este confuză, şi confuzia este 
cel mai mare dușman al ei. Mick i-a spus că Daisy a 
murit în pădure. Acum ştie că Daisy e în viaţă, că a 
plecat de bunăvoie şi că Mick a ştiut asta de la bun 
început. Mă gândesc la ceea ce mi-a spus Alice — 

cum începutul sfârşitului a fost atunci când Mick a 
început să se suie în pat cu ele. Acum înțeleg. Lui 
Daisy i se umpluse paharul. 

Daisy îşi continuă discursul, ca şi cum ea şi Mick 
ar fi singuri în această pădure: 

— Dar apoi ai renunţat să mai aștepți, nu-i aşa? 
Ai găsit-o pe femeia aia bătrână şi apoi pe fiică-sa. 
De ce nu te-ai dus şi tu să fuţi o chelneriţă de la 
restaurant? De ce a trebuit să fie așa? 

Mick pare să fi prins putere; acum se ridică în 
picioare. 

— Ştii de ce — din cauza ei! 

O arată cu degetul pe Alice. 

— Cum era să îi explic? Nu am avut de ales. Nu 
mi-ai dat de ales. 

Daisy face un pas spre el. 

— Te-ai gândit vreodată să te muţi? Să inventezi 
o poveste despre fată? Ai fi putut să te duci oriunde. 
Să o iei de la capăt. Mă scoate din sărite! Înainte, 
credeam că eşti deștept. Că vom strânge o mică 
avere şi că vom pleca dracului de aici împreună. 
Dar tu nu ai pic de imaginaţie. Te pricepi numai la 
găinării. Ţi-am spus că vreau mai mult de la viaţă. 
Mi-ai promis că îmi vei oferi totul dacă voi sta cu 
tine şi voi păstra copilul. Dar nu! Nu a fost decât o 
scamatorie prin care m-ai făcut să depind de tine. 
Aşa m-ai forţat să rămân! 

Daisy face o pauză, îşi ridică privirea spre cer şi 
apoi şi-o coboară din nou asupra lui Mick. E vânătă 
de furie. Mă gândesc la fotografia din album şi la 
cum o iubeşte Alice. Daisy a vrut ceva ce Mick îi 


promisese — ceva în care crezuse odată. Ceva care a 
făcut-o să rămână şi să aibă grijă de fetiţa asta. 

— Acum e totul clar. Cât de slab ești. Daisy 
vorbeşte înspăimântător de calm: Ar fi trebuit să 
mă duc la gară cu căpitanul. Să mă duc la Boston și 
să scap de ea. Aş fi putut să fac orice. Aș fi putut să 
merg la facultate. Dar te-am crezut — şi tu mi-ai 
promis. Ai zis că vom răzbi. Asta e tot ce am vrut. 
Să plec dracului din Hastings! Dar tu ești un laş şi 
un mincinos. 

Peste pădure s-a coborât o linişte de moarte. 
Bărbatul cu pușca şi fiica mea au ascultat povestea 
ca două statui, împietriţi. Alice plânge şi își 
ascunde faţa în fusta mamei ei. 

Daisy își vine în fire. Expresia ei se schimbă la fel 
ca a lui Alice. Într-o secundă. 

Secundele următoare trec ca prin ceaţă. Mă simt 
paralizată. 

Mai întâi, cuvintele: 

— Ei bine, ce e făcut e bun făcut — acum trebuie 
să dregem lucrurile. 

Apoi împușcătura. Un glonţ, tras spre Mick. O 
lovitură mortală. 


54 


Ziua a șaptesprezecea 


— DAISY! A URLAT BOOTH LA EA. 

Nic a simțit că îi fuge pământul de sub picioare. 
S-a prins de copac. 

Reyes era la pământ. Cu ochii deschişi. Corpul 
nemișcat. Era mort. 

Fetiţa tipa: 

— Nu! 

Daisy i-a ars o palmă peste față. 

— Potoleşte-te! Mă auzi? Acum mămica trebuie 
să rezolve lucrurile. 

Daisy şi-a întors pistolul spre Booth. El şi-a 
îndreptat puşca spre ea, deşi mâinile îi tremurau 
vizibil. 

— Las-o jos! i-a zis Daisy. 

Însă chiar dacă începuse să tremure din tot 
corpul, Booth nu i-a dat drumul puștii. 

— Roger, gândește-te! Ştii măcar ce se petrece? 
Am fost aici în tot acest timp. De zece ani. Chiar 
sub nasul tău. Am trăit în casa din pădure. M-am 
ocupat de escrocherii — pe şosea, la cazinou —, a fost 
extrem de simplu. Şi am crescut fata asta. Fata ta. 
Nu-mi spune că nu ești fericit că este mort! 

Booth respira greoi, dar nu zicea nimic. 

— L-ai vrut mort când l-ai auzit spunându-ţi 
lucrurile alea, nu-i aşa? Acum, când ţi-a spus că nu 
te-am iubit niciodată? Că nu am vrut să am copilul 
tău? Nu  minţea. Aveam de gând să mă 
descotorosesc de copil. L-am păstrat de dragul lui. 


L-am păstrat pentru că am crezut că e un om mare. 
I-am dat copilul tău. 

Daisy a râs. 

— Ai vrut să apeşi pe trăgaci chiar acum, dar nu 
ai reuşit să o faci. De aceea n-aș putea să te iubesc 
vreodată, 

Nic s-a ascuns mai bine în dosul copacului. Fetiţa 
a tras cu putere de mâna mamei ei în timp ce faţa 
începea să i se umfle. 

Apoi, brusc, Booth şi-a ridicat puşca. A ţintit 
capul lui Daisy. 

— De ce a făcut toate astea: de ce a răpit-o pe 
Molly Clarke şi apoi i-a ademenit fiica aici? a 
întrebat-o Booth. 

— Păi, ţi-aş zice să-l întrebi pe el, dar acum e 
prea târziu. Şi apoi: E cum am zis eu: pentru că îl 
părăsisem definitiv. L-am mai părăsit şi înainte, de 
multe ori, atunci când am avut nevoie de o pauză de 
la el, de la asta. 

Daisy i-a aruncat rapid o privire fiicei ei. 

— Dar de această dată nu m-am mai întors. Nu 
am mai suportat să-l văd în faţa ochilor. Îmi făcea 
greață. În fiecare noapte intra în camera mea şi se 
băga în patul meu. Am încercat chiar şi să mă culc 
în pat cu Alice. Alice, îţi aminteşti, nu-i așa? Cum 
venea în patul nostru? 

Fetiţa a dat din cap. Acum toată faţa îi era roşie 
şi tremura. 

— Asta a fost ultima picătură. Mă simţeam de 
parcă trăiam cu un căţeluş care te urmăreşte peste 
tot. Trecuseră zece ani. Eu îmi îndeplinisem rolul, 
şi totuşi... nici urmă de avere. Nici de o viaţă mai 
bună! Tot în oraşul ăsta în care tata mă bătea şi 
mama mă lăsa să mor de foame! Nu aveam de gând 
să mai rămân o clipă. 

Booth a făcut un pas spre ea. 

— Atunci, de ce te-ai întors? 


Daisy a făcut şi ea un pas spre el, cu pistolul lui 
Reyes aţintit spre Booth. 

— Pentru că s-a băgat în încurcătura asta. 

A fluturat rapid pistolul spre Nic şi apoi l-a 
îndreptat din nou asupra lui Booth. 

— Avem camere în casă, ca să supraveghem fata. 
Eu am urmărit în continuare totul — ştii ce s-a 
întâmplat? Femeia aia a intrat pe sub pielea fetei 
tale. Urmăresc de zile bune. Azi au încercat să-l 
omoare. Şi ce? Eu am început o viaţă frumoasă, 
acum, că am scăpat de el și toată lumea crede că 
sunt altcineva. Nu am nevoie de asta — nu vreau ca 
lumea să înceapă iar să mă caute. 

Nic a ascultat cu atenţie fiecare cuvânt, încercând 
să îşi dea seama ce se întâmplă. Mama ei încercase 
să îl ucidă pe Reyes — astăzi! Era în viaţă. 

— Şi acum ce, Daisy? a întrebat-o Booth. 

Părea să fi început să se calmeze, să se 
liniştească. Voia să o ţină de vorbă. Daisy o avea pe 
fiica lui. Şi ţinea în mână un pistol. 

Daisy a analizat situaţia. Reyes la pământ, mort. 
Nic, ascunsă după copac. Booth, cu pușca 
îndreptată spre capul ei. 

— Păi, să vedem! Ce zici de asta? Reyes m-a ţinut 
captivă timp de zece ani, până când am reușit să 
evadez. Apoi a răpit-o pe Molly Clarke. Apoi a 
ademenit-o pe fiica lui aici, ca să o poată răpi şi pe 
ea. Căpitanul Watkins a venit să cerceteze şi a fost 
împuşcat mortal. Fetele l-au otrăvit cu seminţe de 
măr chiar în ziua în care eu venisem să îmi salvez 
fiica. L-am urmărit prin pădure, am pus mâna pe 
pistolul lui şi l-am împuşcat. Din păcate, nu înainte 
ca el să îi fi ucis pe ceilalţi prizonieri. 

Booth arăta înfricoşat, dar hotărât. Nic a înţeles 
că acum era vorba de fetiţă. De fetiţa lui Booth. 
Avea ceva pentru care să lupte. 

Booth i-a strigat lui Nic: 


— Fugi! 

Nic a ezitat o secundă, dar apoi a țâșnit în 
pădure. Daisy a tras, dar erau prea mulți copaci ca 
să o nimerească. 

În timp ce alerga, Nic a auzit urletul lui Daisy: 

— Am să te omor! 

Ziua a șaptesprezecea 


— AM SĂ TE OMORI! URLĂ DAISY. 

Acum bărbatul cu pușca e la doar câţiva metri 
depărtare. 

Îmi văd fiica evadând. O urmăresc până când se 
face nevăzută printre copaci şi îmi vine să râd de 
bucurie şi ușurare. 

Aud sirenele. Ne-au găsit. 

Chipul lui Daisy se schimbă. 

— Bine, vezi... acum trebuie să plec. Să iau totul 
de la capăt. Ai idee cât de greu este să dispari? 

Bărbatul îşi clatină capul. 

— Pe dracu! ai să dispari! Nu te mișca! 

Daisy pare surprinsă. 

Dar timpul se scurge. 

O trage pe Alice în faţa ei. Un scut uman. Propria 
fiică. 

Îsi întoarce pistolul spre fata ei. Î înfige în pielea 
moale a tâmplei copilei. 

Alice sughiță. 

— Mămico? 

Bărbatul este uluit să o vadă pe mama acestui 
copil, copilul lui, îndreptându-se spre el. 

— Dă drumul puștii şi du-ne prin pădure, pe unde 
ai venit! Înapoi la motel. Apoi dă-ne o mașină! 
Altfel îţi jur că am să-i trag un glonţ în cap! 

Bărbatul, cu ochii mari, lasă cuvintele să i se 
impregneze în suflet. Se impregnează şi în sufletul 
meu. Nu au unde într-altă parte unde să se ducă. 


Îi tremură mâinile, dar ține bine pistolul. O 
urmă-resc pe Daisy cum trage siguranța. Aud 
clinchetul. Ştie —simt —, știe că el nu va trage. El va 
rămâne așa, într-o stare perpetuă de conflict uman: 
dorind-o pe femeie moartă şi temându-se să nu își 
nimerească fata. Temându-se că ea va apăsa prima 
pe trăgaci. Va face exact ce îi spune ea. Și apoi ea 
va fi liberă. 

M-am întors cu cinci ani în urmă, iau colţul pe 
strada mea. Colţul chiar de dinaintea aleii casei 
noastre. Îmi este teamă că ceva nu e în regulă. Simt 
deja furia care se va dezlănţui în mine atunci când 
voi vedea că e totul bine — că nu e vorba decât de 
toanele de adolescentă ale lui Nicole. Am amândouă 
mâinile pe volan și ochii la drum. Mă gândesc la ce 
aș putea găsi acasă. 

Simt că picioarele mi se mişcă. Simt greutatea 
unei pietre în mâini. Simt privirile ce se întorc spre 
mine. 

Dar eu m-am întors cu cinci ani în urmă. lar 
colțul, văd ceva. 

Ce este? Ce ar fi putut să sară atât de brusc în 
drumul meu, în faţa maşinii mele? 

Aud un trosnet. Şi un urlet. Mă dor mâinile. 

M-am întors. Piciorul pe pedală, mâinile răsucese 
volanul. Suficient de tare. A fost suficient de tare. 
Mă întorc și o văd pe Annie în siguranţă, de 
cealaltă parte. 

Simt mânuţe apucându-mi picioarele. Mânuţe 
mici care mă ţin strâns. 

Îmi cobor privirea şi o văd pe Alice plângând de 
uşurare. Nu Annie. Alice. 

Îmi cobor privirea şi o văd pe Daisy întinsă la 
picioarele mele, inconștientă. Am piatra încă în 
mână. 

Bărbatul aleargă spre noi. 


Auzim cum se opresc sirenele și glasurile care 
strigă acum din drum: 

— Aici! strigă bărbatul la rândul lui. Suntem aici! 

Alice plânge şi mai tare. Las piatra să-mi alunece 
din mână şi mă aplec. O iau în braţe. Ea își strânge 
tot trupul mic în jurul meu, iar eu o ţin strâns. 

— E totul bine! o liniștesc 

Nicole iese acum din pădure. Mă vede, și o văd și 
eu. Și simt că plutesc într-un ocean de iubire. 

Doar iubire — devastatoare, euforică. 

— E totul bine! repet. 

Şi îmi zic că poate aşa și este. 

Sapte luni mai târziu 


NU-I FUSESE UȘOR SĂ ÎNTOARCĂ PE HASTINGS 
Pass. 

Nic insistase să conducă ea. Ştia drumul, zisese. 
Însă nu acela era motivul. Cotitura acea, șoseaua 
aceea, tot ceea ce era legat de acel oraș devenise un 
monstru care se ascundea sub patul ei. Amintirile 
reveneau în coşmaruri. În reverii, în timp ce alerga, 
şi o opreau în loc. Îi tăiau respiraţia. Imagini 
fulgerătoare în care vedea motelul, gardul ori 
pădurea. 

Trebuia să dea piept cu ele. Să se uite sub pat şi 
să vadă că nu e nimic acolo. Că Hastings nu era 
decât un oraș și că oamenii care îi terorizaseră 
acum erau fie morţi, fie în puşcărie. 

Mama și-a lăsat mâna pe umărul lui Nic când au 
trecut pe lângă Gas n’ Go. 

— Eşti bine? a întrebat-o, deși ochii îi erau 
aţintiți asupra benzinăriei, locul în care începuse 
totul. 

Jared Reyes o urmărise Daisy Hollander până în 
Hastings, după acea vară petrecută în Woodstock. 
Lucrase acolo la bucătărie, acela fiind unul dintr-o 
serie de locuri de muncă mai neobişnuite pe care le 
avusese după ce părăsise poliția din Worcester. 

Apoi găsise de lucru în Hastings: asigura paza 
pentru firma care deţinea proprietatea din spatele 
motelului — investitorii care voiseră să construiască 
o instituţie psihiatrică, dar îşi văzuseră planurile 
zădărnicite de protestele din oraş. Ei erau și 


proprietarii  benzinăriei Gas pw Go. Reyes 
monitoriza camerele de supraveghere şi îngrijea 
terenul și clădirile care făcuseră odată parte din 
Ross Pharma. Se folosise de poziţia lui pentru a 
identifica victime și a-şi pune la cale escrocheriile 
chiar şi după ce Watkins îl luase sub aripa lui 
protectoare. 

Nic a zâmbit şi a dat din cap. 

— Sunt bine, a răspuns. 

Asta deşi avea stomacul ghem în timp ce urcau şi 
coborau dealurile, trecând pe lângă lanurile de 
porumb care străjuiau drumul de o parte şi de alta. 
Aerul era călduţ. Soarele strălucea. Copacii erau 
acoperiţi de frunze verzi. Intrau în oraş. 

Doamna Urbansky i-a întâmpinat în uşa secţiei 
de poliţie. A strâns-o pe Nic în braţe şi apoi şi pe 
mama ei. 

— Ah! a exclamat ea. Cât mă bucur să vă văd! 

Căpitanul Watkins şi-a făcut apariţia din biroul 
din spate. Le-a privit, pe mama lui Nic în special, 
cu gratitudine. Molly Clarke îi salvase viaţa în acea 
zi. 

— Nu-i aşa că arată minunat? a comentat 
doamna Urbansky. 

Nic a reuşit să zâmbească din nou. Nu se gândise 
până atunci cum arătau. Nici ea, nici mama ei. 
Mama îşi lăsase părul să se întoarcă la castaniul lui 
natural. Îl tunsese scurt şi își schimbase şi 
garderoba. Purta acum fuste şi bluze largi şi cam 
tot ce o făcea să se simtă confortabil. Aşa se 
îmbrăcase şi înainte să moară Annie. Se revendica 
pe sine însăşi parcă, bucată cu bucată, puţin câte 
puţin. 

Cât despre Nic, ei i se părea că arată la fel. 
Alerga încă. Nu îşi schimbase coafura şi nici felul în 
care se îmbrăca. Acele lucruri nu i se păruseră 
importante. Tatăl ei îi spusese că i se luminase fața. 


Se oprise înainte să adauge și finalul — „din nou, 
faţa ţi s-a luminat din nou”. Însă Nic ştia ce voise 
să spună. 

Watkins i-a condus la el în birou unde au luat loc 
în faţa mesei. Lui Nic i-a fulgerat în minte o nouă 
amintire — din prima zi în care se întorsese în 
Hastings. Uniforma lui cu mâneci scurte. Epoleţii. 
Cravata albastră. 

Însă astăzi nu veniseră să vorbească despre 
mama ei. Ci despre hotărâri. 

— Vă mulțumesc foarte mult că aţi venit! a zis 
căpitanul Watkins. 

Nu era singura lor oprire. Mama ei avea încă una 
în mai puţin de o oră. 

— E un lucru bun, a spus mama ei. Necesar, cred. 

Watkins şi-a plecat capul într-o parte, de parcă 
nu ar fi părut prea convins de asta. Dar acum, că se 
ajunsese în acel punct, părea dispus să facă ce îi 
stătea în putere ca să le pună la curent cu evoluția 
cazului. 

— Aţi citit declaraţia? le-a întrebat Watkins. 

Daisy Hollander  pledase vinovată pentru 
uciderea lui Jared Reyes. Însă asta era tot. Avea o 
audiere la sfârşitul acestei luni și făcuse apel, parte 
a demersului său de a obţine o sentinţă mai blândă. 

— Îi crede cineva minciunile? a întrebat Nic. Ceea 
ce a spus, cum că a fost legitimă apărare? 

Povestea lui Daisy fusese cizelată cu grijă. Reyes 
o urmărise până în Hastings după acea tabără de 
vară. Fusese obsedat de ea, deşi Daisy nici măcar 
nu şi-l amintea. 

Asta afirmase ea, deşi alte fete de la acea tabără, 
femei acum, începuseră să iasă la lumină cu 
propriile declaraţii. Declaraţii din care reieşea că 
Daisy şi Reyes fuseseră împreună întreaga vară. Că 
Daisy se furișa noaptea ca să se întâlnească cu el. 

Daisy negase toate acele lucruri. 


Conform ei, Reyes o urmărise în Hastings, 
hărțuind-o. Declarase că nu spusese nimănui 
despre asta pentru că fusese speriată. Jurase că era 
îndrăgostită de Roger Booth şi că avusese de gând 
să rămână cu el şi să îi fie soţie, însă Reyes nu 
suportase ideea. O răpise şi o ţinuse prizonieră în 
acea casă timp de zece ani. Într-un final, reuşise să 
scape şi să se ascundă, îngrozită pentru că Reyes 
era poliţist. Venise în acea zi ca să încerce să o 
salveze pe Alice. 

Îl ucisese pe Reyes într-o clipă de nebunie — 

groază şi nebunie provocate de anii petrecuţi în 
abuzuri şi captivitate. Specialiştii comparau ceea ce 
se întâmplase cu simptomul soţiei abuzate. Poate că 
în acea clipă nu fusese legitimă apărare, dar 
acţiunea era justificată ca fiind culmea anilor de 
teroare. 

Watkins s-a gândit bine înainte să răspundă la 
întrebarea: „Îi crede cineva minciunile?” 

— E complicat, a răspuns el. Dintre toate 
persoanele care au ieșit acum în faţă şi au 
mărturisit cum au fost escrocate de Reyes, niciuna 
nu a putut să o identifice pe Daisy. A avut grijă să 
rămână în spatele cortinei. Au găsit camioneta 
veche a lui Reyes în spatele casei — nicio amprentă 
a lui Daisy. Cât despre lucrurile pe care le-aţi văzut 
voi în pădure în acea zi, lucrurile pe care aţi auzit-o 
spunându-le despre faptul că a fost partenera de 
fărădelegi a lui Reyes, şi nu prizoniera lui, are 
experţi dispuşi să depună mărturie că a zis toate 
aceste lucruri pentru a recăpăta controlul sau 
pentru a-l manipula. Că anii de captivitate i-au 
afectat mintea. 

Nic ştia prea bine cum e cu experţii şi studiile lor 
de caz. Ştia că există femei care au fost abuzate, 
bătute, ținute captive şi care nu spuneau nimic din 


ceea ce te-ai fi aşteptat să spună în aceste 
împrejurări. 

Daisy suferise abuzuri în casa ei pe când era 
copil. Apoi Reyes o făcuse prizoniera lui. Fuseseră 
cât pe ce să pledeze nebunia din cauza asta. 

Totuşi, era vorba de mai mult decât cuvintele lui 
Daisy rostite în acea pădure. 

— Cum rămâne cu biletul? a întrebat Nic. 
Scrisoarea trimisă lui Booth — şi mesajele pe care i 
le-a trimis surorii ei? 

— Pretinde că Reyes a obligat-o să le scrie. Uite 
ce e, se leagă. El a falsificat acel bilet lăsat la 
cazinou în camera pe care a plătit-o cu cardul 
mamei tale. A arătat că este destul de priceput la 
răpiri şi ştie cum să îşi acopere urmele. 

Nic era departe de a fi mulţumită. Abia acum 
începea să simtă cât de furioasă e din cauza felului 
în care se desfăşuraseră lucrurile după ce o găsiseră 
pe mama ei. 

A început să înșire faptele care nu se legau: 

— Și cum rămâne cu sora ei, cu Veronica? 
Experții au găsit amprentele şi părul lui Daisy prin 
toată casa... iar eu am văzut jacheta aceea în casa 
ei, în aceeaşi zl. 

Watkins avea şi de această dată scuze. 

— Dar nu știu cât de vechi sunt. lar Daisy a 
explicat ce e cu jacheta — a zis că s-a oprit pentru 
prima oară la sora ei în acea dimineaţă... în drumul 
ei să-și salveze fiica. 

Nic a continuat; 

— Dar martorii care au văzut-o de-a lungul 
anilor, liberă ca pasărea cerului?! În trei state 
diferite! Pleca şi venea după bunul plac! Şi avea 
aplicaţia pentru acele camere pe telefon. De ce i-ar 
fi oferit Reyes accesul dacă nu ar fi avut încredere 
în ea cu totul? Sunt atât de multe dovezi care vin să 
zugrăvească un cu totul alt tablou! 


O voce nouă s-a alăturat: 

— Nicole, a spus mama ei. 

Vocea era calmă şi rezervată. 

— Uiţi de Alice! 

Nic şi-a plecat capul. Alice. 

Motivul care îl determinase pe Reyes să îi vâneze 
mama: fetiţa care avea nevoie de o mamă. 

Alice primise dreptul de a o vizita pe Daisy 
Hollander. Asistenţii sociali se gândiseră că avea să 
fie spre binele ei — că astfel va putea să 
contextualizeze ceea ce se întâmplase în acea 
pădure. După acele vizite, Alice le povestise 
anchetatorilor un şir de fapte care întăreau tot ceea 
ce spusese Daisy Hollander. Numai minciuni. Alice 
vorbea despre uşa cu bare de fier, despre camera 
întunecată şi despre fereastra baricadată cu șipci — 

toate lucrurile pe care le îndurase Molly Clarke, 
Alice spunea că i se întâmplaseră mamei sale 
adevărate, lui Daisy Hollander. 

— Tot nu înţeleg de ce o cred, a spus Nic. 

Watkins a răspuns: 

— Din nou, totul depinde de procuror. Cum poate 
dovedi cineva că Reyes nu i-a făcut lui Daisy 
aceleaşi lucruri pe care i le-a făcut mamei tale? 

Adevărul era că nu puteau să o facă. Acei martori 
care o văzuseră prin diferite orașe puteau foarte 
simplu să fi confundat-o. Fetele din tabără ar fi 
putut să fie geloase sau să îşi amintească lucrurile 
distorsionat. lar Veronica nu avea să îşi trădeze 
niciodată sora. Era foarte posibil ca Daisy să fi 
întreţinut-o ani de-a rândul cu banii făcuţi din 
escrocherii. 

Singura dovadă pe care Nic o avea era în ceea ce 
văzuse şi auzise în pădure. Şi nu era vorba doar 
despre cuvinte, ci despre felul în care Daisy le 
rostise. Şi despre râsul ei. Daisy Hollander fusese 


dispusă să își ucidă fiica în acea zi. Nu era cu 
putinţă să fi fost victima lui Reyes. 

— Ei bine, aşa stau lucrurile în acest punct, a 
spus Watkins. Va fi condamnată. Va plăti pentru 
crimă. Poate nu atât cât merită, dar nu va fi chiar 
nimic, 

O pauză, apoi un oftat. După care: 

— Ar mai fi ceva, şi am aşteptat până astăzi ca să 
vă pot spune în persoană. 

— Despre ce e vorba? a întrebat Nic. Ce altceva ar 
putea să mai fie? 

Watkins a împins un dosar în faţa lor. Nic l-a 
deschis. Erau trei fotografii. Una era de pe camera 
de supraveghere de la cazino. În a doua apărea o 
gaură săpată în pământ, pe un soi de şantier de 
construcţii. Cea de-a treia: copia unui fragment de 
bilet scris de mână. 

Watkins a explicat: 

— Avocaţii lui Daisy au angajat un detectiv. Au 
cercetat înregistrările de la cazinou şi au descoperit 
asta: fotografia cu acel bărbat din faţa ghişeului. Îl 
vedeţi pe bărbatul acesta cu şapca de baseball pe 
cap? Şi cămaşa din flanel? Este Reyes. Hainele au 
fost găsite în casă. 

— Așadar, pot dovedi că Reyes a fost cel care a 
folosit cardul mamei? a întrebat Nic. 

— Și nu Daisy. Acesta este şi scopul. Să 
demonstreze că Reyes a acționat de unul singur. 

— Şi această a doua fotografie, cu groapa săpată 
în pământ? a întrebat mama ei. 

A urmat un moment lung de tăcere în care 
Watkins s-a recules. 

— Nişte muncitori au descoperit-o şi au contactat 
poliţia. Este o groapă aflată în apropierea unei 
clădiri abandonate de lângă Laguna. O groapă 
suficient de mare pentru un cadavru. Avocaţii lui 
Daisy pretind că Reyes a săpat-o pentru că voia să o 


omoare şi să o îngroape acolo. Au găsit o lopată 
acasă la Reyes. Tărâna de pe ea s-a potrivit. 

Nu, şi-a zis Nic. Nu pentru asta săpase el groapa, 
şi ei trei o ştiau. Daisy era de mult plecată. Reyes 
săpase groapa ca să o bage în ea pe mama ei după 
ce punea mâna pe Nic. 

A auzit-o pe mama sa încercând să tragă aer în 
piept, fără să reușească până la capăt. Avea în faţa 
ochilor propriul mormânt. 

— Iar acesta, a reluat Watkins, acest bilet a fost 
găsit în casă. În subsol, acolo unde poliţiştii au dat 
de hârtii, înregistrări şi fotografii. Se pare că 
începuse să măsluiască o scrisoare. Îți spune ceva? 

Nic a privit primele două rânduri. 

— Acela este scrisul meu, a spus ea. 

A citit cuvintele cu voce tare: 

— „Îmi pare rău, tati şi Evan. Nu pot să mai 
trăiesc ştiind ce le-am făcut lui Annie şi mamei. Mă 
gândesc la pod de mult timp.” 

— Nic? s-a holbat la ea mama. Tu ai scris asta? 

— Nu, dar i-am povestit lucrurile astea. I-am 
spus că mă simțeam vinovată pentru ziua în care a 
murit Annie şi pentru lucrurile pe care ți le-am 
spus în acea dimineaţă. 

— Ce e cu podul? a întrebat Watkins. 

Nic a ezitat. Nu voia să spună aceste lucruri în 
fața mamei ei. Le-a rostit însă oricum: 

— I-am spus cum uneori mă gândeam să sar de 
pe podul din centrul oraşului. M-a întrebat dacă am 
mai vorbit vreodată despre asta cu cineva şi i-am 
mărturisit că da. Îi spusesem psiholoagei! 

Watkins a dat din cap şi s-a aplecat spre ea. 

— Plănuia să îţi însceneze sinuciderea. Voia să 
plante-ze undeva bileţelul acesta. Poate să îţi lase 
geanta pe pod. 

— Şi nimeni nu avea să se întrebe de ce nu mi-a 
fost găsit trupul, din cauza curenților. 


— Avea de gând să te ţină acolo. În acea casă. 

Mama i-a apucat mâna și a strâns-o cu putere. 

— Cred că am aflat destule. E destul! Mulţumesc, 
Charles! a spus mama ei. 

Zâmbea politicos, chiar dacă tremura uşor. Nic a 
vârât pozele înapoi în plic şi l-a împins spre 
Watkins. 

— Asta e tot? l-a întrebat pe polițist. 

Watkins a dat din cap. 

— Deocamdată. 

A respirat adânc. Și-a lăsat mâinile pe birou. 

— Tot vrei să mergi, Molly? Să o vezi? 


* 


Au parcurs distanța scurtă până la motelul 
Hastings. 

Nic a parcat maşina. A oprit motorul. Camioneta 
căpitanului Watkins era chiar în spatele lor. 

— Vii cu mine? a întrebat-o mama ei. 

— Nu pot, mamă. Nu pot să o văd în fața ochilor 
pe fata aia. 

Mama a dat din cap. 

— Nu înţeleg! a răbufnit Nic. De ce nu o urăşti? 
După tot ce ţi-a făcut în casa aia, după ce că acum 
minte ca să îşi ajute mama? 

S-a aşternut o clipă de tăcere. Apoi, brusc, trupul 
mamei ei s-a relaxat cu totul. Ochii îi erau 
îndreptaţi spre restaurant și spre fetiţa care își 
ținea fața lipită de fereastra uriașă de sticlă. 

— E doar un copil, Nicole. 

Nic s-a aplecat spre mama ei şi și-a rezemat 
fruntea de umărul acesteia. 

— Tu nici măcar nu ştii, nu-i aşa? a întrebat-o 
Nic. 

Mama i-a sărutat fruntea. 

— Ce nu ştiu? 

— Ce mamă bună eşti. 

Sapte luni mai târziu 


ÎMI SĂRUT FIICA PE FRUNTE. ZÂMBESC ȘI O 
urmăresc îndepărtându-se. Traversează strada spre 
un bar — nu pentru un pahar, ci ca să vadă un 
bărbat. Un bărbat bun, de data aceasta. lar eu nu 
sper doar că vor mai apărea şi alți bărbaţi buni. 
Ştiu că aşa va fi. 

Las maşina în urmă și intru în restaurant. 
Căpitanul Watkins e chiar în spatele meu. 

Nu am mai fost niciodată aici. Nu îmi amintesc 
decât că am trecut pe lângă acest loc în noaptea 
aceea. Cu furtuna. 

Ne aşteaptă. Roger Booth. Asistenta socială care 
supraveghează familia. 

Şi Alice. 

Ah, cum am mai visat la ziua asta! Cum am mai 
visat-o! Am avut coşmaruri cu Alice, cu mâinile ei 
care-mi mângâiau pielea. Lacrimile ei false. 
Mutrele ei. Şi i-am dus dorul. Am dus dorului 
copilului dinlăuntrul ei. 

Nu am sentimente ambivalente față de ea. Înţeleg 
asta acum, când o văd sărind de pe băncuţă şi 
alergându-mi în braţe. O ţin strâns. Îi sărut 
fruntea, aşa cum am sărutat-o pe a lui Nicole cu 
doar câteva clipe înainte. 

Nu ştiu ce simt. Nu cred că voi înţelege mult timp 
de acum încolo. 

Mă îndrept spre masa lor. Se ridică cu toţii şi mă 
primesc cu căldură. Roger îmi este recunoscător 
pentru că i-am găsit fiica şi i-am salvat viaţa. 


Şeriful Watkins este recunoscător pentru că nu l- 
am lăsat să moară ca un câine în drum. Aș fi putut 
să îi iau maşina şi să fugim de acolo. Dar am 
rămas, şi acum se zice că omul trăieşte pentru că 
am oprit sângerarea. 

Am oprit sângerarea. Asta înseamnă ceva, 
presupun. 

Cumva, nu simt că le merit recunoştinţa. 

Ne aşezăm, iar lacrimile ne alunecă pe obraji. 
Discutăm despre ceea ce s-a întâmplat de atunci. 
Alice a început şcoala alături de alţi copii și se 
descurcă bine. E deja înaintea tuturor, din toate 
punctele de vedere, şi asta e ceva ce le datorează 
acelor oameni bolnavi. 

Mă întreb însă ce a mai rămas cu ea. 

— Ce faci? o întreb. 

Alice îşi arată Mutra Fericită. 

— Grozav! îmi răspunde. Îmi place la noua mea 
şcoală şi îmi plac noii mei prieteni. Şi s-a dovedit că 
nu am alergii. Doar la pisici! Dar pot să îmi iau un 
căţel. Şi pot să ies afară oricând vreau. 

Îi zâmbesc. 

— Astea sunt nişte veşti extraordinare. 

Cu toții suntem extrem de fericiţi pentru fetiţa 
aceasta care se descurcă atât de bine. 

Fetiţa care m-a obligat să beau lapte, dar apoi m- 
a eliberat. 

Fetiţa care a văzut-o pe mama ei împuşcându-l pe 
cel care a crescut-o şi care apoi a simţit acelaşi 
pistol lipit de propria tâmplă. 

Fetiţa asta care acum minte pentru mama ei. 

Fetiţa asta mică. 

Mâncăm cartofi prăjiţi şi bem suc. Asistenta 
socială deschide o discuţie productivă despre viață 
şi ce înseamnă să mergi mai departe. Atunci când 
am fost de acord să vin, mi-a spus că este important 
ca Alice să vadă că sunt bine. Că acum duc o viaţă 


normală. Că trebuie să fiu un model pentru ea de 
vreme ce am împărtășit experienţe similare în acea 
casă, chiar dacă eu am fost acolo doar pentru două 
săptămâni. 

— Am început să lucrez din nou, zic. 

Este adevărat. Am început să dau meditații la 
ştiinţele naturii și sper că la un moment dat voi 
putea preda din nou. 

— Fiul meu aproape a terminat clasa a 
unsprezecea. Nu îmi vine să cred cum zboară 
timpul! 

Ne-a fost ucigător de greu să îl lăsăm să meargă 
în continuare la acea școală. Este școala care ne 
leagă de acest oraş. Evan a fost cel care a decis. 

Dar, atunci când mergem să îl vizităm, alegem 
drumul mai lung. De fiecare dată când îl văd, îi 
reamintesc că nimic din ceea ce ar putea face nu m- 
ar putea determina să îl părăsesc. Niciodată. 
Pentru că el este îndeajuns pentru mine. E mai 
mult de atât. El este totul pentru mine. Ei, Evan și 
Nicole. 

Nu voi vorbi niciodată despre acea clipă când, în 
mijlocul furtunii, picioarele m-au purtat departe de 
ei. Despre clipa în care i-am părăsit. 

Sunt aici acum. Noi suntem aici. 

„Noi.” Este un cuvânt pe care am început să îl 
folosesc mai des în ultimul timp. Eu şi John îl 
ducem pe Evan la şcoală împreună. A început să îşi 
ia zile libere de la muncă pentru a veni cu mine. Nu 
vrea să mă piardă din nou. Cât de straniu că a fost 
nevoie de această experienţă îngrozitoare pentru ca 
el să înţeleagă asta şi să o cred şi eu! 

O simt din ce în ce mai mult, cu fiecare zi care 
trece de când am fost salvată: dragostea mea 
pentru John se întoarce în vârful picioarelor peste 
graniţa aceea invizibilă. Nu s-a dezlănţuit ca o 


furtună. Dar nu mai este ceva imposibil. O simt. O 
simte şi el. 

Nu mai închide ochii până când nu mă întind în 
patul nostru, lângă el. Şi, uneori, mă ghemuiesc 
alături de el. 

Iar Nicole — schimbările prin care a trecut au fost 
mai pronunţate. În toamnă se va întoarce la şcoală. 
A început să vină cu mine la ședințele de terapie. 
Da, îi ia la mişto pe toţi în clipa în care ieşim pe 
uşă, ceea ce se spune acolo şi chiar felul în care e 
spus, mereu pe un ton neutru. Le zice roboţi 
emoţionali. Cică o fac să vrea să ţipe că umblă toți 
cu „0 grămadă de tâmpenii”. Poate că are dreptate. 
Vine însă oricum. Şi, uneori, luăm cina împreună 
după. 

Câteodată vorbim despre pădurea din Hastings. 
Alteori vorbim despre ce ar trebui să studieze pe 
mai departe sau ce cursuri aș vrea eu să predau. 
Uneori râdem chiar, deşi de cele mai multe ori 
râsetele sunt urmate de lacrimi. 

Nu mă deranjează lacrimile ei. Nici ale mele. 

Îi datorez toate aceste lucruri lui Jared Reyes? 
Lucrurilor îngrozitoare pe care 1 le-a făcut familiei 
noastre? M-a răpit, da. Dar m-a răpit ca să am grijă 
de un copil care nici măcar nu era al lui. M-a răpit 
ca să am grijă de această fetiță când propria ei 
mamă o abandonase fără remușcări. O mamă care 
şi-a lipit pistolul de tâmpla copilului ei. Fără să 
vreau, uneori îmi apar în minte imagini cu ei — cu 
Reyes şi Alice. Felul în care o purtase prin ploaie. 
Felul în care o făcea să râdă. Felul în care Alice îl 
privea — aşa cum orice copil se uită la un părinte 
care îl iubeşte. 

Dar apoi îi simt trupul imobilizându-mă pe 
podeaua din bucătărie. Braţele lui puternice care 
mă trag spre camera întunecată. Respirația lui 


fierbinte atunci când îmi spune despre Nicole. Avea 
de gând să mă ucidă pe mine şi să o ia pe ea. 

Şi acum, iată-mi familia vindecându-se! Şi iat-o și 
pe Alice, supraviețuind! 

Există atâtea nuanţe de cenușiu, încât uneori 
simt că viaţa este o zi de toamnă lungă, frumoasă şi 
înnorată. 

Conversaţia lâncezeşte de ceva vreme şi acum a 
început să se stingă. Asistenta socială se întoarce 
spre Alice şi o întreabă: 

— Acum vrei să îi oferi cadoul? 

Alice dă din cap. Mutra Vicleană şi-a făcut 
apariţia. Simt un fior pe şira spinării. 

Nuanţe de cenușiu. 

E doar un copil. 

Alice își lasă mâna în poală şi scoate la iveală 
două păpuşi din plastic. 

Simt că mi se întoarce stomacul pe dos. Îmi vine 
să vărs. 

Alice ia păpuşa căreia îi zice Suzannah și mi-o 
întinde. 

— Vreau să o ai tu, ca să nu mă uiţi niciodată. 

Şi acum apar lacrimile. Lacrimi adevărate. lar eu 
îmi simt la rândul meu ochii înlăcrimațţi. 

Mă forțez să întind mâna peste masă şi să iau 
păpuşa. Dumnezeule, jur că îmi arde pielea, dar o 
iau oricum! 

O iau și îi netezesc părul. 


Mulţumiri 

dintr-o cameră cu zăbrele ca să-şi salveze copilul, 
aceea ar fi mama mea, Terrilynne Kempf Boling. 

lucru curajos pe care l-am făcut vreodată. Îi rămân 
recunoscătoare pentru tenacitatea minţii și a 

scoate din diferite necazuri şi care acum ne-a rămas 
pentru totdeauna în cap. Mulţumim, mamă! 

nesfârșşita apreciere pentru agenta mea, Wendy 
Sherman. Îţi mulțumesc pentru  dedicarea 

Jenny Meyer, vă mulțumesc pentru că întotdeauna 
găsiţi cămine noi pentru opera mea! 

Echipei de la St. Martin's Press, vă mulţumesc 
pentru că aţi promovat această carte încă de la 
început! În special redactoarei mele, Jennifer 
Enderlin, pentru că m-a încurajat să le acord o 
mare importanță aspectelor emoționale şi 
psihologice ale acestei poveşti în vreme ce aveam 
mare grijă de întorsăturile de situaţie! Lisa Senz, 
Katie Bassel, Brant Janeway, Erica Martirano, 
Jordan Hanley, Naureen Nashid şi Sallie Lotz, 
mulțumiri pentru eforturile voastre creatoare 


neobosite în materie de vânzări, relații cu publicul 
şi marketing. Recunoștința mea pentru Olga Grlic, 
ai făcut o copertă dată naibii! 

Pentru sora mea, Jennifer Walker, și echipa de la 
Walker Drawas: vă mulţumesc pentru că mi-ați 
propulsat prezenţa online prin simplă viclenie și un 
stil fără cusur! 

Kathleen Carter, îţi mulţumesc pentru că m-ai 
susținut cu această carte și că ţi-ai invocat magia ca 

Ca de fiecare dată, mă bazez pe experţi pentru 

la otrăvirea cu sâmburi de măr până la psihologia 

şi pentru că mă ajută mereu! 

Pentru familia mea din ce în ce mai numeroasă — 
voi îmi umpleţi viaţa de bucurie și de chestii despre 
care merită să scriu. Pentru „consiliu” — vă 

